މިއީ ހިޔާލީ ވާހަކައެކެެވެ.\n”ފެންމީރުވި ރީތިރަށޭމީ ރޫހުވަނީ ތިނަދޫގައޭ” މިލަވަ ދިވެހިރާއްޖޭގެ އަޑުން ގެނެސްދޭ ކޮންމެ ފަހަރަކު ގުމްރީ ނެތުމުން ކުރެވޭ ފުން އިހްސާސްތައް އަހަރެންނަށް ކުރުވައެވެ. އެއީ އަހަރެންގެ މަލެއްފަދަ އެ ގުމްރީއަށް އެންމެ ރީތި ލަވައެވެ. އަހަރެންނަކީ ފެންމީރުވި އެ ހިތްގައިމު ތިނަދުއަށް އުފަން ޒުވާން ހިތެއްގެ ވެރިއެކެވެ. ގުމްރީ އަކީވެސް ތިނަދޫ އަށް އުފަން ފެންމީރު ކުރި ރުކެކެވެ. ގެވެށި އަންހެނެކެވެ. މުރާލިކަމާއި ހިތްހެޔޮކަމުގެ ލާމަސީލު މިސާލެކެވެ. ނަމަވެސް މިއަދު އެ އެ ގުމްރީ ވަނީ އަހަރެންގެ އަތުން ބީވެފައެވެ. އެއީ އަހަރެންނަށް އެޅުނު ޅަ އެއްޗެކެވެ. އަހަރެންގެ ހިތަށް ވެރިވި ރުޅިވެރިކަމާއި ވަސްވާސްތަކަކުންނެވެ. ދިރިއުޅުމުގައި ގުމްރީ އަކީ ހަމަ ރަން މުތެކެވެ. ނަމަވެސް އެރަން މުތް އަހަރެންގެ އަތުން މިއަދު މިވަނީ ފަސްއަޅާ ފޮރުވާލާފައެވެ. އަހަރެމެން ދެމަފިރިންނަށް ލިބިފައިވާ އެތުއްތު މަޢުޞޫމް ދަރިފުޅު މިއަދު މިވަނީ މަންމަ އެއްގެ ލޯބިން މަޙްރޫމް ވެފައެވެ. އެއީވެސް އަހަރެންގެ ކުށެވެ.\nމިގޮތުގައި އިރުއަރާ އޮއްސި ދުވަސްތައް މާޒީވަމުން ދެއެވެ. އެއްދުވަހެއްގެ ހެނދުނުގެ ވަގުތެވެ. އަހަރެން ރަށުތެރޭގައި ބުރެއް ޖަހާލަން ސައިކަލުގައި ނިކުތީމެވެ. ދުވަހަކީ ސަރުކާރު ބަންދު ދުވަހެއްކަމުން އެވަގުތަކީ އާއްމުކޮށް އަހަރެން ބޭރަށް ނިކުމެ އުޅޭ ވަގުތެއްވެސް ނޫނެވެ. އަދި އަހަރެންނަކީ ރަށު އޮފީހުގައި މަސައްކަތްކުރާ މުވައްޒަފެކެވެ. ސަރުކާރު ބަންދު ދުވަސްދުވަހު ހެނދުނު ނިދާފައި އޮތުމަކީ އަހަރެންގެ އާދައެއް ނޫނެވެ. ހޭލައިގެން ކޮންމެވެސް ކަހަލަ ކޮމްޕިއުޓަރ ގޭމް އެއް ކުޅުމަކީ އަހަރެންގެ އާދައެކެވެ. ނަމަވެސް ދުވަހަކީ ސަރުކާރު ބަންދު ދުވަހެއް ކަމުން ހެނދުނު ބޭރަށް ނުކުމެލާ ބުރެއް ޖަހާލުމަށް އަހަރެންގެ ހިތް އެދެމުންދިޔައީއެވެ. އެހެންކަމުން ސައިކަލްގައި ބުރުޖަހަން ނިކުމެ އުޅުމުގެ ތެރޭގައި ރަށުގެ އަތިރިމައްޗަށް ނިކުމެ ޖެހޭ ފިނިވައިރޯޅީގެ ހިތްގައިމުކަމާއެކު ރަށުގެ އަތިރިމަތީ ފަރާތުގައި ހުރި ހޮޅުއަށްޓެއްގައި އަހަރެން އިށީނީމެވެ. އޭރު މިރަށަކީވެސް ތަރައްޤީވެ ތަހްޒީބުވެފައި އޮތް ރަށެއް ނޫނެވެ. ދިވެހިންގެ އާދަކާދަ ހުންނަ ގޮތުން ރަށްފުށުގެ ގިނަ އަންހެން ވެރިން ހެނދުނު ގަޑީގައި ގޮނޑުދޮށުގައި ތެލިދޮންނަން އުޅޭ މަންޒަރަކީ އަހަރެން ގަޔާވާ އަދި ވަރަށް ބަލާ ހިތްވާ ހިތްގައިމު މަންޒަރަކަށް ވުމާއެކު ރަށުގެ ގޮނޑުދޮށުގައި ތެލި ދޮންނަން އިން ރީތި ޒުވާން އަންހެން ކުއްޖަކަށް އަހަރެންގެ ނަޒަރު ހުއްޓުނެވެ. އަދި އޭނާގެ ހަރަކާތްތަކަށް ބަލަން އިނދެވުނީ ކިހާއިރަކުކަމެއްވެސް ހުދު އަހަރެންނަކަށް ނޭގުނެވެ. އެއަންހެން ކުއްޖާ ތެލި ދޮވެ ނިމިގެން އެއްގަމަށް އަރައި ރަށުތެރެއަށް ހިނގައި ގަތުމާއެކު އަހަރެންގެ ހިތް އޭނާގެ ފަހަތުން ދިއުމަށް ގޮވަން ފެށިއެވެ. އެހެންކަމުން އަހަރެން ހޮޅުއަށިން ތެދުވެގެން ސައިކަލުގައި ދުއްވާފައި ގޮސް އޭނާއާއި އަރާހަމަ ކުރީމެވެ. އަދި ގޮވާލިން.. ކަނބުލޮ ހާލު ކިހިނެއްތަ؟… އަހަރެން އޭނާގެ ހާލު އަހާލުމުން ހިނިތުންވުމާއި އެކު އަހަރެންނާއި ދިމާލަށް ބަލާލިއެވެ. އޭނާ ވަރަށް ރަކިވެފައި އަހަރެންނާއި ދިމާލަށް ބަލާލިގޮތުން އަހަރެންގެ ހިތް ފުރި ބަންޑުންވި ކަހަލައެވެ. ނަމަވެސް އަހަރެން މަޑުކުރުމުންވެސް އޭނާ މަޑުނުކޮށް ހިނގައިގަތެވެ. އެވަގުތު އަހަރެންގެ ހިތަށް އެރިއެވެ. ވަންނަ ގެއެއް ބަލަންވީއެވެ. މިހެން ހިތާ އޭނާ ގެއަށް ވަންނަންދެން އަހަރެން ސައިކަލްގައި ފަސްފަހަތުން ބުރުޖަހަމުން ގެންދިއީމެވެ. އެއީ އަހަރެމެންގެ ގެއާއި ވަރަށް ދުރު ހިސާބެއްގައި ހުންނަ ގެއެކެވެ. އޭނައަކީ ކުރިން މިރަށުން އަހަރެން ދެކޭ ކުއްޖެއް ނޫނެވެ. އިސްކޮޅާއި ރޫފަ އެއްވަރެވެ. ހިމަތޮޅި އޮޅަލި ކުއްޖެކެވެ. އެހާމެ ފުރިހަމަ އަންހެން ވަންތަ ހަށިގަނޑެކެވެ. އޭނާ ގެއަށްވަނުމާއެކު އަހަރެން އެގެއާއި ދިމާލަށް ބަލާލުމަށްފަހު އެނބުރި އަހަރެންގެ ގެއާއި ދިމާލަށް މިސްރާބު ޖެހީމެވެ. މުޅި ދުވަހުގެ ކަމަކީ އެއަންހެން ކުއްޖާއާއި ބައްދަލުކުރާނެ ގޮތެއް ރޭވުމެވެ. އަހަރެންނަށް އެރޭ ނިދުނީ އޭނާގެ ހަނދާނުގައި އެދުނމަތީގައި ދެއަތަށް ފުރޮޅި ފުރޮޅި އޮއްވައެވެ.\nޖެހިގެން އައި ދުވަހުގެ ހެނދުނުގެ ވަގުތެވެ. މިއަދު އަހަރެން މިސްރާބުޖެހީ އެ އަންހެން ކުއްޖާގެ ގެއާއި ދިމާލަށެވެ. އެގެއަކީ އާދައިގެ ގޮތަކަށް ރާނާއި އުވަޖަހާފައި ހުންނަ ގެއެކެވެ. ގޯތީގެ އިންފާރު ވަކިކުރަން ފުޅަށް ގަނޑެއް ޖަހާފައި ހުއްޓެވެ. އަހަރެން ސައިކަލުގައި ގޮސް އެގޭދޮށަށް މަޑުކޮށްލީމެވެ. އޭރު އޭނާ އިނީ ގޯތި ތެރޭގައި ބަހައްޓާފައި ހުރި ޖޯލިފައްޗެއްގައި ހަނޑޫ ހޮވާށެވެ. އޭރު އޭނާ އަށް އަހަރެންނެއް ނުފެނެއެވެ. ހީވާގޮތުން އޭނާ އިނީ ފުން ޚިިޔާލެއްގައެވެ. ގޭތެރެއިން ނިކުމެގެން އައި މެދު އުމުރެއްގެ އަންހެނަކު އޭނާގެ ކައިރިއަށް އައިސް ގޮވާލިއެވެ.“ސާބަސް ގުމްރީއަށް!. ކޮން ދުނިޔެއެއްގަ…އަދިވެސް ޚިޔާލީ ފޮލާ ކައްކަނީތަ؟” ގުމްރީ އިން ޖޯއްޔާއި ޖެހިގެން އިން ޖޯލީގައި އިށީންނަމުން މަރީ ބުނެލިއެވެ. “މަރީ ދައްތައަށް އެނގެއެއްނު މަ ވިސްނާނީ ކޮން ކަމަކާ ކަން. ތީ ހުރިހާ ކަމެއްވެސް އެނގޭ މީހަކީ” ގުމްރީގެ މޫނުމަތިން ފެންނަނީ މާޔޫސްކަމެވެ. “ހޫނ!…އޭ އިނގޭތަ ދައްތަ މާދަން މިއުޅެނީ ބޭބެމެން ރަށަށް ވިލިނގިއްޔަށް ދާންވެގެން. ވަރަށް ދެރަވޭ ގުމްރީ އެކަނި ބައިންދާފަ ދާންވެސް” އެވަގުތު މަރީގެ މޫނުމަތީގެ މަޖާ ކުލަވަރުވެސް ފޫހިކަމަށް ބަދަލުވެގެން ދިޔައެވެ. ގުމްރީ އުނގުމަތީ ހޮވަން އިން ހަނޑޫ ދޮލަނގު ކައިރީގައި ހުރި ގޮނޑިމަތީގައި ބަހައްޓަމުން ވަރަށް ދެރަވެފައި މަރީއަށް ބަލާލިއެވެ. އެހެންތަ؟ އޭރުން ހާދަ އެކަނި ވާނެޔޭ. ގުމްރީ މާޔޫސްވެފައިވާ ރާގެއްގައި ބުނެލިއެވެ. “ ދެރަނުވޭ ގުމް. މާދަން އަންނާނަމޭ.. އެހެން ނޫނަސް ގުމްއަށް އެނގޭނެ ނު ނިހާދުބެ އުޅެނީ އެރަށު ވަޒީފާގަ ކަން. ބޭބެއަށް މިރަށަށް އާދެވެނީ ވަރަށް މަދުން… ދައްތަވެސް އެރަށަށް ބަދަލުވާނީ ގުމް މީހަކާއި އިނދެ ދިރިއުޅުމެއް ފެށީމަ… ދައްތަ އަކަށް ނުކެރޭނެ ކޮއްކޮ އެކަނި ކޮށްފަ ދާކަށްވެސް. އެހެންވެ މާދަން އަންނަން މިދަނީ.. އެހެން ނޫނަސް ނިހާދުބެއަށްވެސް ބަންދު ދުވަހެއްވެސް ލިބެނީ ވަރަށް މަދުން… އާނ ދެން ދައްތަ ނެތިއްޔާ މަފަކީރު ވަރަށް އެކަނިވާނެ… މިގޭގަވެސް އުޅެނީ އަހަރެން އެކަނި.. ގުމްރީ ދެރަވެލަފައި ބުންޏެވެ… ދެރަނުވޭ ކޮއްކޯ.. ކޮއްކޮ އެކަނިވިޔަކަ ދައްތަ ނުދޭނަން.. ބޮޑުބެ ކައިރީ ބުނެފަ ދާނީ… ދައްތަ އަންނަން ދެން ބޮޑުބެ ދައްތަ މިގެއަށް ނިދަން ފޮނުވަދޭށޭ.\nމިވާހަކަތައް އަޑުއަހަން އެގޭގެ ފުޅަށް ބުޑުގައި އަހަރެން އޮތީމެވެ. އެމީހުންނަކަށް އަހަރެންނެއް ނުފެންނާނެއެވެ. އަދި މަރިޔަމް ދައްތަ އާއި ގުމްރީ ގޭތެރެއަށް ވަނުމުން އަހަރެން ސައިކަލުގައި ގޮސް އަތިރިމަތީގައި ހުރި އެއްކަލަ ހޮޅުއަށީގައި ޖައްސާލީމެވެ. އަދި ހިތާތިހާ ސުވާލުކޮށްލީމެވެ. ނަމަކީ ގުމްރީ.. ދެން އުޅެނީ ދައްތަ މަރިޔަބު. އެގޭގަ އިތުރު މީހަކު ނޫޅެނީބާ! ވެއްޖެ ގުމްރީއާއި ބައްދަލުވޭތޯ ބަލަން… މާދަން ހަވީރު އެގޭދޮށަށް ޖައްސާލާނީ.. ފަހަރުގައި ވާހަކަ ދައްކާލެވިދާނެ ކަންނޭގެ.. މި ފަދަ ފުން ޚިޔާލެއްގައި ހޮޅުވަށީގައި އޮވެވުނީ ކިތައް ގަޑިއިރުކަންވެސް އަހަރެންނަކަށް ނޭގުނެވެ. ކުއްލިއަކަށް އިވުނީ މެންދުރު ނަމާދަށް ބަންގި ގޮވާ އަޑެވެ. އަހަރެން އަވަސް އަވަހަށް ސައިކަލުގައި ގެއާއި ދިމާލަށް މިސްރާބު ޖެހީމެވެ. ހެނދުނު ސައިނުބޮއެ ހުރިކަންވެސް އިހްސާސް ކުރެވުނީ ދެނެވެ.\nވަގުތަކީ ހަވީރުގެ ހިތްގައިމު ވަގުތެވެ. އުނޑުމަތީގައިވާ ނޫ ވިލާތައް ފިލާގޮސް އުނޑުމަތި ރަތްވަމުން ދިޔައެވެ. ރަށުގެ މަގުތައް ފެންނަނީ ވަރަށް އަމާންކޮށެވެ. އަހަރެން ގުމްރީ އާއި ބައްދަލުކުރުމަށް ގުމްރީ އުޅޭ ގޭގައި މުގޯލި އަޅަން ފެށީމެވެ. ކުއްލިއަކަށް އަހަރެންގެ ލޮލުގައި އަޅައިގަތީ ފެންބަނޑިޔަލެއް ކިހިލި ޖަހާލައިގެން ގުމްރީ ގެއާއި ދިމާލަށް އަންނަ މަންޒަރެވެ. އެ ހިތްގައިމު ހިނގުމުގައި ގުމްރީ ގެއާ އަރާ ހަމަވުމުން ” ގުމްރީ ގެނަމުން މުހާތަބުކޮށް އަހަރެން ގޮވާލީމެވެ. އެވަގުތު ގުމްރީ ހައިރާންވެހުރެ އަހަރެންނާއި ދިމާލަށް ބަލާލިއެވެ. ނަމަވެސް ގުމްރީ މަޑުނުކޮށް ގެއަށް ވަންނަން އުޅުމުން އަހަރެން ގުމްރީގެ އަތުގައި ހިފީމެވެ. އެވަގުތުު ގުމްރީ ލަދުވެތިކަމާއެކު އަތުން ދޫކޮށްލުމަށް އެދުނެވެ. އެ ލޫޅާފަތި އަތުން ދޫކޮށްލުމަށްފަހު ”ޕްލީސް އަހަރެން ބޭނުން ބައްދަލުކޮށްލަން” މިހެން އަހަރެން ބުނުމާއެކު ގުމްރީ އަތުގެ އިޝާާރާތުން ޖޯލިފަތީގައި މަޑުކޮށްލުމަށް އެދުނެވެ. އަދިި ފެންބަނޑިޔާ ހިފައިގެން ގޭތެރެއަށް ވަނެވެ. އަހަރެން ގުމްރީގެ އިންތިޒާރުގައި އެ ޖޯލިފަތީގައި އިނީ މިފަދަ ފުރުސަަތެއް ލިބުމުން ވަރަށް އުފާވެފައެވެ. ގުމްރީ ގޭތެރެއިން ނިކުމެގެން އައިސް އަހަރެންގެ ކައިރީ ޖެހިގެން އިން ޖޯލީގައި އިށީނެވެ. އަދި ވަރަށް ލަދުން ހުރެ ބުންޏެވެ. ކޮންކަމަކާތަ ތިއައީ.. އަހަރެން މިއައީ ހަމަ ފޫހިވެގެން ގުމްރީ އާއި ވާހަކަ ދައްކާލާ ހިތުން” އަހަރެން ބުނީމެވެ. މިގޭގައި އުޅެނީ ގުމްރީ އެކަނިތަ؟ އާނ މަންމައާއި ބައްޕަ ވަނީ އަހަރެން ވަރަށް ކުޑައިރު ނިޔާވެފަ.. އަހަރެންނާއި އެކު މިގޭގައި އުޅެނީ އަހަރެންގެ ދެބެންގެ ދެދަރި ދައްތައެއް.. މަރީ ތައްދަ… އަހަރެން ކުރި ސުވާލުތަކަށް އެއްވެސް ޖެހިލުމެއްނެތި ގުމްރީ ޖަވާބު ދެމުން ގެންދިޔައެވެ. ކޮންނަމެއްތަ ކިޔަނީ.. އަހަރެންނަށް ކިޔަނީ އަރީޝް އަހަރެން ގެ ނަން އަހަރެން ބުނެލީމެވެ. ދެން ކިހިނެއް އަހަރެންގެ ނަން ހޯދީ.. ގުމްރީ އަހާލިއެވެ. މިރަށުގައި އުޅެންޏާމު ނަންވެސް ހޯދޭނެތާ! އަހަރެން ބުނީމެވެ. އަހަރެންނަށް އަރީޝް އިނގޭ…އަދި އަރީޝްގެ އާއިލާވެސް އެނގޭ.. އަރީޝް އަށް އަސްލު އަހަރެން ނޭގުނީ އަރީޝް ކިޔަވަން އުޅުނީ މާލޭގަ ނު. ގުމްރީ އަށް އަހަރެން ވަރަށް ރަނގަޅަށް އިނގޭކަމަށް ބުނުމާއެކު އަހަރެން ހައިރާންވިއެވެ. ނަމަވެސް އަހަރެން ކުރިއަކުން ގުމްރީއެއް ނުދަންނަމެވެ. އެހެންކަމުން އަހަރެން ގަސްތުކުރީ ގުމްރީއަށް ނޭގި ގުމްރީއާއި ބެހޭ މަޢުލޫމާތު ރަށުގެ ރައްޓެހި ކުދިން ކުރެން އަހާ އޮޅުން ފިލުވުމަށެވެ. އެދުވަހު އަހަރެން ގުމްރީއާއި ވަކިވީ އަލުން ބައްދަލުވާނެ ކަމުގެ ޢުންމީދުގައެވެ. އެދުވަހުގެ ފަހުން ދެމީހުންނަކީ ދެމިތުރުން ކަމުގައި ބުނެފައެވެ. ގުމްރީއާއި އެކު މިވީ ކުޑަ ވަގުތު ކޮޅުގެތެރޭގައި އަހަރެންނަށް ގުމްރީގެ ފަރާތުން ނެގޭ އެތައް ކަމެއް އެނގުނެވެ. އަދި ގާތް ދެ މިތުރުންނަށް ބަދަލުވެގެން ދިޔައެވެ. ގެއަށްދިޔަ މަގުމަތީގައި އެކުވެރިއެއްގެ ފަރާތުން ގުމްރީއާއި ބެހޭގޮތުން މަޢުލޫމަތުތައް އަހަރެން ހޯދީމެވެ. ގުމްރީއަކީ އަޚްްލާޤް ރަނގަޅު ކުއްޖެކެވެ، ސާދާ ދިރިއުޅުމެއް އުޅެމުންދާ މުރާލި ކުއްޖެކެވެ. އެކަނިވެރިކަމާއި ފަޅުކަން އިހްސާސް ކުރަމުންދާ އެކަނި ވެރިއެކެވެ. ރަށުގެ އެހެން ކުދިންނާއި ޚިލާފަށް ވަފާތެރި ބައިވެރިއަކަށް ބޭނުންވެފައިވާ ކުއްޖެއްކަން އަހަރެންނަށް ރަޙުުމަތްތެރިޔާގެ ފަރާތުން އެނގުނެވެ. އަހަރެންނަކީވެސް އެފަދަ މީހެކެވެ. ގުމްރީ ފަދަ ގެވެށި ކުއްޖަކު ހަޔާތުގެ ބައިވެރިއަކަށް ބޭނުންވެފައިވާ މީހެކެވެ.\nއެއްރެއެއްގެ އިރާކޮޅުގެ ވަގުތެވެ. އަހަރެން ފެންވަރާލައިގެން ކޮޓަރިން ނިކުތް އިރު މަންމައާއި ބައްޕަ އޮލަވާހަކަ އެއްގައި ތިއްބެވެ. އަހަރެން ގެއިން ނިކުންނަން ފެށުމުން މަންމަ ގޮވާލިއެވެ. ދަރިފުޅާ! އައިސްބަލަ މިތަނަށް.. މަންމަ ގޮވާލުމުން އިޖާބަދީ އަހަރެން މަންމައާއި ބައްޕަގެ ކައިރީގައި އިށީނީމެވެ. މަންމާ ކިހިނެއްވީ! ދަރިފުޅާ ބައްޕަ އެއުޅެނީ އަންނަ ހަފްތާގަ މާލެ ދާންވެގެން.. ދަރިފުޅުވެސް ބައްޕަ އާއި އެކު ފިހާރައަށް މުދާ ބަލާ މިފަހަރު ދާންވާނެ.. ދަރިފުޅު ތިއުޅެނީ ޗުއްޓީވެސް ނަގާކަށް ނުދޯ… ލައްބަ! އެކަމަކު ބައްޕާ އަހަރެން އެބަ އޮތް ވަރަށް ބޮޑު ވާހަކައެއް ބުނަން ވެފަ.. އެއީ އަނެއްކާ ކޮން ވާހަކައެއްތަ ދަރިފުޅާ! ބައްޕަ މިހެން ބުނުމާއިކު އަހަރެން މިއުޅެނީ މީހަކާ އިންނަން ކަމަށް ބުނީމެވެ. އެއީ ގުމްރީ ކަމަށް ބުނުމުން ބައްޕަ އާއި މަންމަ މިކަމާއި ނުރުހި އިންކާރު ކުރިއެވެ. ސަބަބަކީ ގުމްރީ އަކީ ނިކަމެތި ކުއްޖެއްކަން އަހަރެންގެ މައިން ބަފައިންނަށް އެނގޭތީއެވެ. އަދި އެ އާއިލާ އަކީ އަހަރެންގެ މައިންބަފައިންނަށް އެނގޭ އާއިލާއަކަށް ވުމެވެ. ނަމަވެސް އަހަރެންނަކީ ގޮތް ދޫކުރާ މީހެއް ނޫންކަން މަންމައަށާއި ބައްޕައަށް ވަރަށް ރަނގަޅަށް އެނގެއެވެ. އެހެންކަމުން އަހަރެން ގަސްތުކުރީ އަހަރެންގެ މައިންބަފައިންނާއި ދެކޮޅަށް ގުމްރީ އާއި ކައިވެނި ކުރާށެވެ.\nމުށުންދޫވި ގުމްރީވިފަދަ އަލިޤަމަރް ދުށުންއެދެމެ އަދި ސާފުކޮށް އެއްފަހަރު\nކުށެއް ވެވުނު ކުށްތައް ކުރައްވައި މަޢާފު ފުށުންއަޅުގެ ނުދަނިސް ފަނާވެވި ޢުމުރު


Haggu thakun muvazzafun mahroom kurun: Nimumeh neiy sagaafatheh?! | Mihaaru\nގިނަ އޮފީސްތައް ހުންނަ ވެލާނާގޭ ބިލްޑިންގަށް ބަޔަކު ވަންނަނީ: ސިވިލް ސާވިސް މުވައްޒަފުންގެ ހައްގުތަކަށް އުނިކަން އަންނަ އުސޫލުތައް ބައެއް ފަހަރަށް ތަންފީޒުކޮށްފައި އެބަ ހުރި --ފޮޓޯ/މިހާރު\nހައްގުތަކުން މުވައްޒަފުން މަހްރޫމް ކުރުން: ނިމުމެއް ނެތް ސަގާފަތެއް!\n03 އެޕްރީލް 2019 - 10:209comments\nދާދި ފަހުން އިވުނީ ސިވިލް ސާވިސް އަންހެން މުވައްޒަފުންނަށް ވިހެއުމުން ދޭ ޗުއްޓީ ހަ މަހަށް އިތުރުކޮށް އަދި އަނބިމީހާ ވިހެއުމުން ފިރިހެން މުވައްޒަފުންނަށް ދޭ ޗުއްޓީ އެއް މަހަށް އިތުރުކުރަން ސަރުކާރުން ނިންމި ނިންމުމުގެ ވާހަކަ އެވެ. އެ ނިންމުމާ އެކު، ސިވިލް ސާވިސްގައި ނުހިމެނޭ ސަރުކާރުގެ ކުންފުނިތަކާއި ދައުލަތުގެ އެހެން މުއައްސަސާތަކުންނާއި އަމިއްލަ ބައެއް ކުންފުނިތަކުން ވެސް މުވައްޒަފުންނަށް އެ ލުއިތައް ދޭން ފެށުމަކީ ކިތަންމެހާ ވެސް މުހިންމު ބަދަލެކެވެ.\nބޯމަތިވެފައިވާ ރައްޔިތުންގެ މަޖިލީހުގެ އިންތިޚާބާ އެކު މިހާރު ދެން އެންމެ ގަދައަށް އޮތީ މުސާރައިގެ ގޮތުގައި ދޭނެ އެންމެ ކުޑަ މިންވަރު ނުވަތަ މިނިމަމް ވޭޖް، އެކަމަށް ހާއްސަ ގާނޫނަކުން ކަނޑައެޅުމުގެ ވައުދެވެ. މަސައްކަތުގެ ދާއިރާއަށް ބިނާކޮށް، މިނިމަމް ވޭޖް ކަނޑައަޅާނެ ކަމުގެ ވައުދަކީ މީގެ އެތައް އަހަރެއް ކުރީއްސުރެން ފެށިގެން އެކަމަށް ވަކާލާތު ކުރަމުން އައި މަސައްކަތްތެރިންނަށް އޮތް ހިތްހަމަޖެހުމެކެވެ. އެކަމަކު މަސައްކަތްތެރިން ނުވަތަ މުވައްޒަފުންގެ ހައްގުތަކަކީ މެޓާނިޓީ ލީވާއި މިނިމަމް ވޭޖާ ހަމައިން ނިންމާލެވެން އޮތް ކަމެއްތޯ މިއީ އުފެދޭ ސުވާލެކެވެ.\nގިނަ ފަހަރަށް އަބަދުވެސް އިވެނީ ސިޔާސީ ބޭނުމުގައި މުވައްޒަފުންނާ މެދު އަޅަމުންދާ ފިޔަވަޅުތަކުގެ ވާހަކަ އެވެ. ސަރުކާރާ ދެކޮޅަށް ޚިޔާލެއް ފާޅުކޮށްގެން ނުވަތަ އެ ނޫން ވެސް ސިޔާސީ ކަމަކާ ހެދި ވަކިކުރާ މުވައްޒަފުންނާއި އާއިލާއާ ދުރަށް އެހެން ރަށްރަށަށް ބަދަލުކުރާ މުވައްޒަފުންގެ ވާހަކަ އެވެ. ޚާއްސަކޮށް، އިންތިޚާބުތަކާ ދިމާކޮށް މިފަދަ ޝަކުވާތައް ވަކިން ބޮޑެވެ. އަދި މުވައްޒަފުންނާ މެދު އޮންނަ ތަފާތު ކުރުންތަކަކީ ވެސް އާންމުކޮށް އިވޭ ޝަކުވާތަކެވެ. އެފަދަ ބައެއް މައްސަލަތައް ޝަރުއީ މަރުހަލާއިން ނިމިގެންދާއިރު، ނުހައްގުން ފިޔަވަޅު އެޅުމުގެ މައްސަލަ ކުރިމަތިވާ މުވައްޒަފުންނަށް ބޮޑެތި އަދަދުތަކުން ފައިސާ ދޭން ވެސް ޖެހިފައި އެބަ ހުއްޓެވެ.\nދެން އޮތީ އޭގެ އަނެއް ފަރާތެވެ. ވަޒީފާއިން ވަކި ނުކުރިޔަސް ނުވަތަ ވަޒީފާ އަދާކުރާ ތަން ކުއްލި ގޮތަކަށް ބަދަލު ނުކުރިޔަސް، މުވައްޒަފުންނަށް ގާނޫނީ ގޮތުން ލިބޭ ހައްގުތަކުން މަހްރޫމް ކުރުމުގެ ވާހަކަ އޮންނަނީ އެންމެންނަށް ވެސް އެނގޭ އެކަމަކު ނުދައްކާ ވާހަކަތަކުގެ ގޮތުގަ އެވެ. ބަލިވެގެން ނުވަތަ އެ ނޫން ވެސް ސަބަބަކާ ހެދި ސަލާމް ބުންޏަސް ނުވަތަ ގާނޫނީ ގޮތުން ލިބޭ ހައްގެއް ކަމަށްވާ އަހަރީ ޗުއްޓީ ބޭނުން ކުރުމުން އެ ދުވަސްތަކަށް މުސާރަ އާއި އިނާޔަތްތަކުން ފައިސާ ކެނޑުމަކީ ވެސް ހިނގާ ކަމެކެވެ.\nހަފުތާގެ ވަކި ދުވަހަކު ސަލާމް ބުނެފި ނަމަ، މެޑިކަލް ސެޓްފިކެޓް ހުށަހަޅަން ބައެއް ތަންތަނުން މުވައްޒަފުންނަށް ލާޒިމް ކުރާއިރު، އެގޮތަށް އެކަން ނުކޮށްފި ނަމަ އެއީ ހާޒިރުނުވާ ދުވަހެއްގެ ގޮތުގައި ބަލަ އެވެ. ވަޒީފާއާ ބެހޭ ގާނޫނުގެ ދަށުން، ސަލާމުގައި ހުންނަ ދުވަސްތަކަށް މެޑިކަލް ސެޓްފިކެޓް ހުށަހަޅަން ލާޒިމްވަނީ ޖެހިޖެހިގެން ދެ ދުވަހަށް ވުރެ ގިނައިން ސަލާމުގައި ހުންނަ ދުވަސްތަކަށް ކަމަށް ވިޔަސް، އެންމެ ދުވަހަކު ސަލާމް ބުނުމުން ވެސް މެޑިކަލް ސެޓްފިކެޓް ހުށަހަޅަން ލާޒިމް ކުރާ ތަންތަން ވެސް މަދެއް ނޫނެވެ.\nމިވަރުން އަދި ނުނިމެ އެވެ. އިތުރު ގަޑީގެ ފައިސާ ނުދީ އިތުރު ގަޑީގައި މަސައްކަތް ކުރުވުމާއި ވަޒީފާއާ ބެހޭ ގާނޫނުގައި ބުނާ ފަދައިން، އަރާމު ކުރުމަށް އެންމެ ދުވަހެއް ވެސް ދިނުމެއް ނެތި ހަފުތާއަކަށް ވުރެ ދިގުވާ ގޮތަށް މަސައްކަތް ކުރުވުމަކީ ވެސް ހިނގާ ކަންކަމެވެ. މިކަންކަން މިގޮތަށް ހިނގަނީ ހަމައެކަނި އަމިއްލަ ކުންފުނިތަކާއި އޮފީސްތަކުގައޭ ބުނެވޭކަށް ވެސް ނެތެވެ. ދައުލަތުގެ ބައެއް އޮފީސްތަކާއި ކުންފުނިތަކާ މެދު ވެސް މިފަދަ ބައެއް ޝަކުވާތައް ފެންމަތިވެފައި އެބަހުއްޓެވެ.\nކުރިއަށް އޮތީ ރޯދަ އިނާޔަތް\nކުރިއަށް އޮތީ ރޯދަ މަހެވެ. ކޮންމެ އަހަރެއްގެ ރޯދަ މަސް ފެށުމުގެ ކުރިން ރޯދަ އިނާޔަތުގެ ގޮތުގައި މަދުވެގެން 3،000ރ. ކޮންމެ ދިވެހި މުވައްޒަފަކަށް ދިނުމަކީ ސަރުކާރާއި އަމިއްލަ ފަރާތްތައް ވެސް ހިމެނޭ ގޮތަށް، ވަޒީފާއާ ބެހޭ ގާނޫނު ލާޒިމްކުރާ ކަމެކެވެ. އެކަމަކު އެ ހައްގުން މުވައްޒަފުން މަހްރޫމް ކުރާ ކަމުގެ ޝަކުވާތައް ކޮންމެ އަހަރަކުހެން އޮވެ އެވެ. އަދި އިނާޔަތް ދިނުމުގައި ވެސް ގާނޫނުގައި އޮންނަ އުސޫލާ ޚިލާފަށް އަދި ގާނޫނުގައި ބުނާ މިންވަރަށް ވުރެ މަދުން އިނާޔަތް ދިނުމަކީ ވެސް ހިނގާ ކަމެވެ.\nބަޔަކު މަސައްކަތުގައި: މުވައްޒަފުންގެ ހައްގުތައް ހިމާޔަތްކުރަން ޖެހޭ -- ފޮޓޯ/މިހާރު\nމިފަދަ ކިތަންމެ މިސާލެއް ވެސް ނެގިދާނެ އެވެ. ހަމަގައިމު ވެސް، މިފަދަ މައްސަލަތައް ހައްލު ނުވަނީ އެފަދަ ނިޒާމުތަކެއް ރާއްޖޭގެ ނެތިގެން ކަމަކަށް ބުނެވޭކަށް ނެތެވެ. ވަޒީފާއާ ބެހޭ މައްސަލަތައް ގާނޫނީ ނިޒާމުގެ ތެރެއިން އަވަސްކަމާ އެކު ބަލައި، ހައްގު ހޯދޭނެ މަގު ތަނަވަސްކަން ކުރުމަށްޓަކައި ވަޒީފާއާ ބެހޭ ޓްރައިބިއުނަލެއް އެބަ އޮތެވެ. އަދި ގާނޫނާ އެއްގޮތަށް ކަންކަން ކުރޭތޯ ބަލަން ލޭބާ ރިލޭޝަންސް އޮތޯރިޓީއެއް ވެސް ހިންގަ އެވެ.\nމުއައްސަސާތައް ހުއްޓަސް، މުވައްޒަފުން ހައްގުތަކުން މަހްރޫމް ކުރުމުގެ ސަގާފަތް ނިމުމަކަށް ނާންނަ ސަބަބުތަކެއް ވެސް އެބަ ހުއްޓެވެ. އޭގެ ތެރެއިން އެއް ސަބަބަކީ އެކަމުގެ ޝަކުވާ ކޮށްފި ނަމަ ނުވަތަ ކަމާ ބެހޭ މުއައްސަސާއަކަށް މައްސަލަ ހުށަހަޅައިފި ނަމަ، ވަޒީފާ ގެއްލުމުގެ ބިރު ނުވަތަ ވަޒީފާގެ ކުރިއެރުމަށް ހުރަސް އެޅިދާނެ ކަމުގެ ބިރު މުވައްޒަފުންނަށް އޮތުމެވެ. އަނެއްކޮޅުން ގާނޫނީ ނިޒާމުގެ ތެރެއިން އެކަމަށް ހައްލު ހޯދުމަށްޓަކައި ހިނގާ ވަކީލުންގެ ޚަރަދު ފަދަ ކަންކަމަކީ ވެސް ކޮންމެ ކޮންމެ މުވައްޒަފަކަށް އުފުލޭނެ ބުރަތަކެއް ވެސް ނޫނެވެ.\nސިވިލް ސާވިސް މުވައްޒަފުން ސަލާމް ބުނާ ދުވަސްތަކަށް އެލަވަންސުން ފައިސާ އުނިކުރި މައްސަލައަކީ އޭގެ ހެއްކެކެވެ. ސިވިލް ސާވަންޓުން ސަލާމް ބުނާ ދުވަސްތަކަށް ސާވިސް އެލަވަންސުން ފައިސާ އުނިކުރާ ގޮތަށް ހަމަޖައްސައި، ސިވިލް ސާވިސް ގަވާއިދަށް 2014 ގައި އަމަލު ކުރަން ފެށީ އެކަން އެގޮތަށް ނުކުރެވޭނެ ކަމަށް އޭރުގެ ބަންޑާރަ ނައިބުގެ ލަފާ ދެއްވާފައި ވަނިކޮށެވެ. އެތައް ހާސް ސިވިލް ސާވަންޓުންގެ މައްޗަށް އެ އުސޫލު ހިންގަމުން ދިޔައިރު ވެސް، އެކަމާ ދެކޮޅަށް މައްސަލަ ހުށަހެޅީ އޭރު ދެތިން މުވައްޒަފެކެވެ. އެގޮތަށް ފައިސާ އުނި ކުރުން ނިމުމަކަށް އައީ އެ މުވައްޒަފުން އެ މައްސަލަ ވަޒީފާއާ ބެހޭ ޓްރައިބިއުނަލަށް ހުށަހަޅައި، އަދި ގަވާއިދުގެ އެ މާއްދާ ބާތިލްކުރަން ހައި ކޯޓަށް ދުސްތޫރީ މައްސަލައެއް ހުށަހެޅުމުން އެ މާއްދާ ހައި ކޯޓުން ބާތިލް ކުރުމުންނެވެ.\nއަމިއްލަ ކުންފުނިތަކާއި ވިޔަފާރިތަކުން ވެސް އަބަދުވެސް ކުރާ ޝަކުވާއަކީ އެ ގާނޫނުގައި ސަރުކާރު މުވައްޒަފުންނާއި އަމިއްލަ ވިޔަފާރިތަކާއި އޮފީސްތަކުގެ މުވައްޒަފުންނާ މެދު ވެސް އެއް އުސޫލަކުން އަމަލު ކުރަން ޖެހޭ ގޮތަށް އޮތުމެވެ. އަމިއްލަ ގިނަ ކުންފުނިތަކާއި ވިޔަފާރިތަކަކީ ދައުލަތަށް ޓެކުހާއި އެހެނިހެން ގޮތްގޮތުން ފައިސާ ދައްކަން ޖެހޭ ބަޔަކަށް ވާއިރު، ސަރުކާރު މުވައްޒަފުންނެކޭ އެއް އުސޫލަކުން ޗުއްޓީ އާއި އެހެނިހެން އިނާޔަތްތައް ދިނުމަކީ ގޮންޖެހުމެއް ކަމަށް އެ ފަރާތްތަކުން ދެކެ އެވެ.\nލޭބާ ރިލޭޝަންސް އޮތޯރިޓީން ބުނީ ވަޒީފާއާ ބެހޭ ގާނޫނުގެ ދަށުން މުވައްޒަފުންނަށް ލިބެން ޖެހޭ ހައްގުތައް ބަރާބަރަށް ދޭތޯ އާއި ގާނޫނާ ޚިލާފަށް އެއްވެސް ކަމެއް ކުރޭތޯ ބެލުމަށް އެ އޮތޯރިޓީން ދަނީ ގަވާއިދުން އިންސްޕެކްޝަންތައް ހަދަމުން ކަމަށެވެ. އިންސްޕެކްޝަންތައް ހެދުމުގައި އެ އޮތޯރިޓީން މިވަގުތު އެންމެ ބޮޑަށް އިސްކަން ދެނީ މުވައްޒަފުން ގިނަ ކުންފުނިތަކާއި އޮފީސްތަކަށް ކަމަށް އެ އޮތޯރިޓީން ބުނެ އެވެ.\n"ކުދިކުދި ތަންތަނުގައި މުވައްޒަފުންގެ އަދަދު މަދުވީމަ އިންސްޕެކްޝަންތަކުގައި އަޅުގަނޑުމެންނަށް ކަވަރު ކުރެވޭ މުވައްޒަފުންގެ އަދަދު މަދުވަނީ. އެއީ މިސާލަކަށް އެންމެ ދެ ތިން މުވައްޒަފުން ތިބޭ ތަނަކަށް ދިޔަޔަސް އަޅުގަނޑުމެން އެބަ ބަލަން ޖެހޭ ހުރިހާ ލިޔުންތަކާއި އެ ހުރިހާ އެއްޗެއް ފުރިހަމަތޯ. އެކަމަށް ވެސް ހަމަ ވަގުތު ދާނެ. އެހެންވީމަ އަޅުގަނޑުމެން ބޮޑަށް ފޯކަސް މި ކުރަނީ މުވައްޒަފުންގެ އަދަދު ގިނަ ތަންތަނަށް. އެގޮތުން ފުދޭ ވަރަކަށް ގިނައިން ރިސޯޓްތައް ވެސް ހުންނާނެ އިންސްޕެކްޝަން ހަދާފައި،" ލޭބާ ރިލޭޝަންސް އޮތޯރިޓީގެ އިންފޮމޭޝަން އޮފިސަރު އަލީ ޝަރީފް ވިދާޅުވި އެވެ.\nވަޒީފާ ގެއްލުމުގެ ބިރަށްޓަކައި ޝަކުވާ ހުށަހެޅުމަށް މުވައްޒަފުން ފަސްޖެހޭކަން އެ އޮތޯރިޓީން ވެސް ގަބޫލުކުރެ އެވެ. އެހެންވެ، ޝަކުވާ ހުށަހަޅާ މުވައްޒަފުންގެ މައުލޫމާތު އަބަދުވެސް ސިއްރުކޮށް ދޭނެ ކަމަށާއި ޝަކުވާ ހުށަހަޅާ ފަރާތްތައް ނޭނގޭ ގޮތަށް ޝަކުވާ ހުށަހެޅޭނެ ކަމަށް ވެސް ޝަރީފް ވިދާޅުވި އެވެ.\n"މިސާލަކަށް ރޯދަ އެލަވަންސްގެ ގޮތުގައި ލިބެންޖެހޭ 3،000ރ. ނުދޭ ކަމުގެ ޝަކުވާ ކޮށްގެން 8،000 ނުވަތަ 9،000 ރުފިޔާގެ މުސާރަ ލިބޭ ވަޒީފާއެއް ގެއްލިގެންދާކަށް އެއްވެސް މުވައްޒަފަކު ބޭނުމެއް ނުވާނެ. އެހެންވީމަ އަޅުގަނޑުމެން ވެސް މިކުރާ ކަމަކީ ޝަކުވާ ހުށަހަޅާ މުވައްޒަފުންގެ ނަން ސިއްރު ކޮށްދިނުން. ޝަކުވާ ހުށަހަޅާ މުވައްޒަފުގެ ހުއްދަ ނެތީސް އަޅުގަނޑުމެންގެ މުވައްޒަފުންގެ އެ މައުލޫމާތެއް އެއްވެސް ގޮތަކަށް ހާމައެއް ނުކުރާނެ. އެގޮތަށް ހުންނާނެ އަޅުގަނޑުމެން އަމަލު ކޮށްފައި،" އޭނާ ވިދާޅުވި އެވެ.\nވަޒީފާ ދޭ ފަރާތުގެ ހައްގުތަކާއި ވަޒީފާ އަދާކުރާ ފަރާތުގެ ހައްގުތައް ސާފުކޮށް ބަޔާންކޮށްފައި އޮންނަ ވަޒީފާއާ ބެހޭ ގާނޫނު ހެދިތާ 10 އަހަރު ވީއިރު ވެސް ހައްގުތަކުން މަހްރޫމް ކުރުމުގެ ސަގާފަތަށް އަދިވެސް ނިކުމެއް ނެތެވެ. ވަޒީފާ ދޭ ފަރާތްތަކުން ކަންބޮޑުވާ މައްސަލަތަކެއް އެ ގާނޫނުގައި ހުރި ކަމަށް ދެކޭ ނަމަ، އޮންނަ އުސޫލުތަކުގެ ތެރެއިން އިސްލާހު ކުރުމަކީ ކަމާ ބެހޭ މުއައްސަސާތަކުގެ ޒިންމާއެކެވެ. އެކަމަކު އެއީކީ، އެ ގާނޫނުން މިހާރު މުވައްޒަފުންނަށް ކަށަވަރުކޮށްދޭ ހައްގުތަކުން މަހްރޫމް ކުރަން ދެއްކޭނެ ހުއްޖަތެއް ނޫނެވެ.\nއިތުރު ލިޔުންތައް ވަޒީފާ ވަޒީފާއާބެހޭ ޓްރައިބިއުނަލް ވަޒީފާ ނުލިބުން މަސައްކަތްތެރިންގެ ހައްގުތައް ލޭބާ ރިލޭޝަން އޮތޯރިޓީ


ކުޑަކުއްޖަކު ރޭޕްކުރި ކަމުގެ ތުހުމަތުގައި ޖޫން4ވަނަ ދުވަހު ހައްޔަރުކުރި އިންޑިއާގެ މަޝްހޫރު ޓީވީ އެކްޓަރު ޕާލް ވީ ޕޫރީއަށް ކަފާލާތު ލިބިއްޖެއެވެ.\nއެ މައްސަލައިގެ ތަހުގީގު ނިމެންދެން ޕާލްގެ ބަންދަށް އޮތީ 14 ދުވަހުގެ މުއްދަތެއް ދީފައެވެ. ޕާލްގެ ކަފާލާތު އެންމެފުރަތަމަ ގަބޫލު ނުކޮށް އޭނާގެ ބަންދު ކޯޓުން ދަމަހައްޓާފައި އިރު މި މައްސަލައިގެ އަޑު އެހުމެއް މިއަދު ވަނީ ބާއްވައިފައެވެ. އެ އަޑުއެހުމުގައި އޭނާއަށް ކަފާލާތު ދޭން ކޯޓުންއެންމެފަހުން ވަނީ ނިންމައިފައެވެ.\nޕާލް ރޭޕްކުރި ކަމަށް ބުނާ ފަސް އަހަރުގެ އަންހެން ކުއްޖާއަކީ ޓީވީ ބަތަލާ އެކްތާ ކޯލްގެ ދަރިއެކެވެ. މި މައްސަލާގައި ޕާލްގެ ދިފާއުގައި ގިނަ ބަޔަކު ވާހަކަ ދައްކަން ފެށުމުން އެކްތާ އިންސްޓަގްރާމްގައި ބަޔާނެއް އާންމުކޮށް ދަރިފުޅަށް އިންސާފު ލިބޭނެ ކަމަށް ގަބޫލުކުރާ ކަމަށާއި ކޯޓުތަކަށް އިތުބާރު އޮތް ކަމަށް ބުނެފައިވެއެވެ.\nޕާލް ހައްޔަރުކުރުމާ އެކު ޓީވީ އިންޑަސްޓްރީގެ ވަރަށް ގިނަ ބަޔަކު ވަނީ އޭނާގެ ދިފާއުގައި ވާހަކަ ދައްކައިފައެވެ. އަދި އޭނާ މިއަދު މިނަވަންވި ކަމުގެ ޚަބަރާއެކު، އެމީހުން ދަނީ އޭނާއަށް އިންސާފުލިބޭނެ ކަމަށް ބުނަމުންނެވެ. އެގޮތުން ބަތަލާ ކަރިޝްމާ ތަންނާ ‘ޕިންކްވިލާ’ އާ ވާހަކަދައްކަމުން ބުނީ ޕާލް އަށް ދިމާވީ ވަަރަށް ބަދުނަސީބު ހާލަތެއް ކަމަށެވެ. އޭނާ ވަރަށް ކުރިންސުރެ ޕާލް ދަންނަ ކަމަށާއި، އެފަދަ ހަޑިމުޑުދާރު ކަމެއް ނުކުރާނެކަން ޔަގީންވާކަމަށް ކަރިޝްމާ ބުނެއެވެ.\nނަމަވެސް ޝިކާރައަކަށްވި ކަމަށް ބުނާ ކުއްޖާގެ ބައްޕަގެ ފަރާތުން މައްސަލާގައި ވަކާލާތުކުރައްވާ ވަކީލު އަޝިޝް އޭ ޑޫބޭ ހުކުރު ދުވަހު ނެރުނު ބަޔާނެއްގައި ޕާލްގެ މައްޗަށް ކުރެވޭ ތުހުމަތަމާ ބެހޭ ގޮތުން ބައެއް ވާހަކަތައް ފާހަގަކޮށްފައިވެއެވެ.\nވަކީލު ވިދާޅުވެފައި ގޮތުގައި ޖިންސީ އަނިޔާ ލިބުނު ކަމަށް ކުއްޖާ ބުނާތީ ހެދި ޓެެސްޓްތަކުން ވެސް އެކަން ކަށަވަރުވެފައިވެއެވެ.


SunOnline: Medianet ge Multi-Screen aai MSTV ah 'Bollywood Sundays' thaaraf kurany\nމީޑިއާނެޓުގެ މަލްޓިސްކްރީނާއި އެމްއެސްޓީވީއިން 'ބޮލީވުޑް ސަންޑޭސް' ތައާރަފްކުރަނީ\nމީޑިއާނެޓުން 'ބޮލީވުޑް ސަންޑޭސް' ގެ ނަމުގައި މަލްޓިސްކްރީން އަދި އެމްއެސްޓީވީއިން އާ ސެގްމެންޓެއް ތައާރަފްކޮށްފިއެވެ.\nމީޑިއާނެޓުން ބުނިގޮތުގައި މި ސެގްމެންޓްގެ ދަށުން މަލްޓިސްކްރީން އަދި އެމްއެސްޓީވީއިން މި ޖުލައި މަހާއި ކުރިޔަށް އޮތް އޯގަސްޓް މަސްތެރޭ ކޮންމެ އާދީއްތަ ދުވަހަކުވެސް އާ ބޮލީވުޑްގެ ފިލްމެއް ދައްކާނެއެވެ.\nބޮލީވުޑް ސަންޑޭސް ސެގްމެންޓް ފަށަނީ މިއަދުއެވެ. އެގޮތުން މިއަދު ދައްކަން ހަމަޖެހިފައި އޮތީ 2020 ވަނަ އަހަރު ރިލީޒްކުރި 'ހެކްޑް' އެވެ. މި ފިލްމަކީ ހީނާ ހާން، ރޯހަން ޝާހް، މޯހިތް މަލްހޯތުރާ އަދި ސިޑް މަކާރް ފަދަ ހުނަރުވެރި މަޝްހޫރު ތަރިން ހަރަކަތްތެރިވާ ފިލްމެކެވެ.\nހެކްޑް ގައި ހަރަކާތްތެރިވާ މައިގަނޑު ކެރެކްޓާޒް އަކީ ސަމީރާ ނަަމަކަށް ކިޔާ އަންހެން ކުއްޖަކާއި އޭނާގެ އަވަށްޓެރިޔާ އަދި އޭނާ ދެކެ ސިއްރުން ލޯބިވާ ވިވެކް ނަމަކަށް ކިޔާ ފިރިހެން ކުއްޖެކެވެ.\nއެ ފިލްމުގެ ޕްލޮޓް ބިނާވެފައިވަނީ ސަމީރާގެ ލޯބިވެރިޔާ ސަމީރާގެ އުފަންދުވަހު އޭނާއަށް ހިތާމައާއި ކުރިމަތިކުރުވުމުން އެކަމުން ސަލާމަތްވެ ހިތްހަމަޖެހުން ހޯދަން ސަމީރާ ވިވެކް ކައިރިއަށް ދާ ހިސާބުން ދެން ކުރިމަތިވާ ކަންކަމުގެ މައްޗަށެވެ.\nވިވެކް އެތަނުން އޭނާ ސަމީރާ ދެކެވާ ލޯބި ފާޅުކުރުމުން ސަމީރާ އެ ލޯބި ގަބޫލުކުރަން ދެކޮޅު ހަދައެވެ. އެ ހިސާބުން އެކަމަށްޓަކައި ބަދަލުހިފުމުގެ ގޮތުން ވިވެކް ސަމީރާގެ ހުރިހާ އެއްޗެއް އިންޓަނެޓް މެދުވެރިކޮށް ހެކްކޮށް ސަމީރާގެ ދިރިއުޅުމަށް އުނދަގޫކުރަން ފަށެއެވެ.\nމީޑިއާނެޓުގެ މަލްޓިސްކްރީން އެޕްލިކޭޝަނަކީ ލައިވްކޮށް އެކި ޓީވީ ޗެނެލްތައް ބަލާލެވޭ އަދި ވިޑިއޯ އޮން ޑިމާންޑް ފީޗާއަކާއި އެއްކޮށް ލައިވް ޓީވީ އަދި އެކި ސީރީޒް ބަލާލެވޭ އެޕްލިކޭޝަނެކެވެ.\nމި އެޕްލިކޭޝަން މެދުވެރިކޮށް ކަސްޓަމަރުންނަށް ރާއްޖެ އާއި ބައިނަލްއަގްވާމީ ޗެނެލްތައް އަމިއްލަ ފޯނަށް، ލެޕްޓޮޕް، ކޮމްޕިއުޓަރަށް ނުވަތަ ޓެބްލެޓަށް ސްޓްރީމްކޮށްގެން ބަލާލެވޭނެއެވެ.\nއެޕްލިކޭޝަނުން މީޑިއާނެޓުގެ އޮރިޖިނަލް ކޮންޓެންޓްވެސް ބަލާލެވޭއިރު، މީޑިއާނެޓުގެ ޗެނެލްތައް މަލްޓިސްކްރީންގައި ބަލައިލުމަށް ބޭސިކް، ފެމިލީ އަދި ވޯންޓް އިޓް އޯލް ޕެކޭޖުތަކުގެ ދަށުން އެއްވެސް ހަރަދެއް ނުކޮށް ބަލާލެވޭނެއެވެ.\nމި ޕެކޭޖުތަކުގެ ދަށުން ކަސްޓަމަރުންނަށް ވީޑިއޯ އޮން ޑިމާންޑް ފީޗާ ފަދަ ފީޗާޒްތަކަށް ސަބްސްކްރައިބް ކުރެވޭއިރު ކޮންމެ ކަސްޓަމަރަކަށްވެސް އެމްއެސް ކޮމްބޯ ޕެކޭޖެއް ނެގުމުގެ އިހްތިޔާ އޮވެއެވެ.\nމާލެއާއި ހުޅުމާލޭގައި ދިރިއުޅުއްވާ ޔޫއެޗްޑީ އެންޑްރޮއިޑް ޓީވީއެއް ހުރި ކޮންމެ ކަސްޓަމަރަކަށްވެސް އެމްއެސް ޓީވީގެ ހުރިހާ ޗެނެލެއް ޑީކޯޑަރަކާ ނުލައި ބަލާލެވޭއިރު ކޭބަލް ހިދުމަތުން އެމްއެސް ޓީވީއަށް ބަދަލުކުރަން އެދޭ ފަރާތްތަކަށްވެސް އިތުރު އެއްވެސް ހަރަދަކާ ނުލާ މިހާރު ބަދަލުކުރެވޭނެ އެވެ. މިގޮތަށް އެދިލައްވާ ކަސްޓަމަރުންނަށް މީޑިއާނެޓުގެ ޓެކްނީޝަނުން ޒިޔާރަތްކޮށް ފައިބާ ނެޓްވޯކާއި ގުޅުވައިދިނުމުގެ މަސައްކަތް ކޮށްދޭނެއެވެ.\nއެޕަލްގެ އެޕްސްޓޯ އަދި އެންޑްރޮއިޑް ޕްލޭސްޓޯ މެދުވެރިކޮށް މީޑިއާނެޓުގެ މަލްޓިސްކްރީން އެޕްލިކޭޝަން ޑައުންލޯޑުކުރައްވައިގެން ހެކްޑް ބަލާލެވޭނެ އެވެ. ނޫނީ https://cuda.medianet.mv އަށް ޒިޔާރަތްކޮށްލައްވައިގެންވެސް ޑައުންލޯޑުކޮށްލެވޭނެ އެވެ. އެމްއެސްޓީވީއަށް ރެޖިސްޓާކޮށްލުމަށް https://mstv.medianet.mv ޒިޔާރަތްކޮށްލައިގެން ރެޖިސްޓާ ކުރެވޭނެއެވެ.\nމަލްޓިސްކްރީން ނުވަތަ އެމްއެސްޓީވީއަށް ސަބްސްކްރައިބް ކުރުމަށް https://my.medianet.mv އަށް ޒިޔާރަތްކުރައްވާށެވެ. މީޑިޔާނެޓުގެ ފްރަންޓް އޮފިސް މެދުވެރިކޮށް އަދި އޮފިޝަލް ބިޒްނަސް ޕާޓްނާއެއް މެދުވެރިކޮށްވެސް ސަބްސްކްރައިބް ކުރެވޭނެއެވެ.


އެޑިޔުކޭޝަން މިނިސްޓަރ 150 ށް ވުރެ ގިނަ ޕްރިންސިޕަލުންނާއި ބައްދަލުކުރައްވައިފި\nއެޑިޔުކޭޝަންމިނިސްޓަރ ޑރ. އާއިޝަތު ޝިހާމް ރާއްޖޭގެ ހުރިހާ ސްކޫލްތަކުގެ ވެރިންނާއި ބައްދަލުކުރެއްވުމުގެ މަޝްރޫއުގެ ދަށުން މިހާތަނަށް 152 ޕްރިންސިޕަލުންނާއި ބައްދަލުކުރައްވައިފިއެވެ.\nމިނިސްޓަރ ރާއްޖޭގެ ހުރިހާ ސްކޫލްތަކުގެ ޕްރިންސިޕަލުންނާއި ބައްދަލުކުރެއްވުމުގެ މަޝްރޫއު މިދިތަ ހަފްތާއިން ފެށިގެން ކުރިއަށްދާ އިރު މިހާތަނަށް އެކަމަނާ ވަނީ ހަތަރު ބުރެއްގެ މަތިން ސްކޫލްތަކުގެ ވެރިންނާއި ބައްދަލުކުރައްވާފަ އެވެ. އެއީ ފުރަތަމަ ބުރުގައި ވ، މ، ލ އަދި ގއ އަތޮޅާއި ދެވަނަ ބުރުގައި ފުވައްމުލައް، ބ އަދި ތ އަތޮޅާއި ތިން ވަނަ ބުރުގައި މާލޭގެ ސްކޫލްތަކާއި ރ އަތޮޅެވެ. އަދި އެންމެ ފަހުން އެކަމަނާ ބައްދަލުކުރައްވާފައިވަނީ ނ، ކ އަދި އއ އަތޮޅާއި ހދ، ޅ އަދި ގދ އަތޅުގެ ސްކޫލްތަކުގެ ވެރިންނާ އެވެ.\nއަދި އަންނަ ހަފްތާގައި އެކަމަނާ އައްޑޫ، ހއ، ށ، އދ، ފ އަދި ދ އަތޮޅުގެ 60 ސްކޫލެއްގެ ވެރިންނާއި ބައްދަލުކުރައްވާނެއެވެ.\nމި ބައްދަލުވުމުގައި ޓިވެޓް، ދަސްވާރު، ލައިފްސްކިލްސް އަދި ބީޓެކް ފަދަ ޕްރޮގްރާމްތައް ހިންގެވުމުގައި ހަރަކާތްތެރިވާ ބޭފުޅުން އެ ޕްރޮގްރާމްތަކާއި ބެހޭ ތަފާތު މައުލޫމާތުތައް ޕްރިންސިޕަލުންނާއި ހިއްސާކުރައްވައެވެ. އަދި ފައިސާ އާއި މުވައްޒަފުންނާއި ގުޅުންހުރި ކަންކަމުގައި އަމަލުކުރަންވީ ގޮތުގެ މައުލޫމާތު ކަމުގެ ފަންނީ ބޭފުޅުން މެދުވެރިކޮށް ސްކޫލްތަކުގެ ވެރިންނާއި ހިއްސާކުރައްވައެވެ.


Pakistan ge manavarakah Raajje in huhdha nudhey vaahaka dhogu kohfi\nޕާކިސްތާނުގެ މަނަވަރަކަށް ރާއްޖެއިން ހުއްދަ ނުދޭ ވާހަކަ ދޮގުކޮށްފި\nއިބޫ، ޕާކިސްތާނުގެ ސަފީރާއި ބައްދަލުކުރައްވަނީ-- ފޮޓޯ: އެމްޑީޕީ\nރާއްޖެ އަންނަން ތާވަލުކޮށްފައި އޮތް ޕާކިސްތާނުގެ އަސްކަރީ މަނަވަރަކަށް ރާއްޖެއިން ހުއްދަ ނުދިން ކަމަށް ދެކެވޭ ވާހަކަ ރާއްޖޭގައި ހުންނަ ޕާކިސްތާނު އެމްބަސީއިން ދޮގުކޮށްފި އެވެ.\nއިއްޔެ ބައެއް ނޫސްތަކުން ރިޕޯޓްކުރިފައިވާ ގޮތުގައި ޕާކިސްތާނުގެ އެ މަނަވަރު އައުމަށް ބޭނުންވާ ޑިޕްލޮމެޓިކް ކްލިއަރެންސް ރާއްޖެއިން ނުދޭން ވަނީ ނިންމާފަ އެވެ. އަދި މާދަމާ ރާއްޖެ އައުމަށް ތާވަލު ކުރި ޕާކިސްތާނުގެ މަނަވަރަށް ހުއްދަ ނުދިނީ އިންޑިއާގެ ނުފޫޒުން ކަމަށް ވެސް ތުހުމަތުކޮށްފައިވެ އެވެ.\nނަމަވެސް، މާލޭގައި ހުންނަ ޕާކިސްތާނު އެމްބަސީގެ ސެކަންޑް އޮފިސާ ޒުލްކަރުނައިން އަވަސްއަށް ވިދާޅުވީ، ރާއްޖެ ސަރުކާރުން އެފަދަ ނިންމުމެއް ނިންމާފައިނުވާ ކަމަށާއި، އެ މަނަވަރު ރާއްޖެ އަންނަން ހަމަޖެހިފައިވަނީ އަންނަ މަހު ކަމަށެވެ.\nމަނަވަރު އައުމަށް ބޭނުންވާ ހުއްދަ އާއި ގުޅޭގޮތުން ދިވެހި ސަރުކާރުން އަދި ވަކި އެއްޗެއް ބުނެފައިނުވާކަން ފާހަގަކުރައްވަމުން، ޒުލްކަރުނައިން ވިދާޅުވީ ރާއްޖެއާއެކު އަބަދުވެސް އޮންނަނީ ވަރަށް ރަނގަޅު ހާރިޖީ ގުޅުމެއް ކަމަށެވެ.\nރައީސް އިބްރާހިމް މުހައްމަދު ސޯލިހު ވެރިކަމާއި ހަވާލުވެވަޑައިގެންނެވިފަހުން އިންޑިއާއެކު މިފަހުން ހީނަރުވެފައިވާ އޮތް ގުޅުން މިހާރުވަނީ ވަރަށް ބަދަހިވެފަ އެވެ.\nއިންޑިއާއިން ކޮންޓްރޯލް ކުރާ ކަޝްމީރުގައި ބޮމެއް ގޮއްވާލައިގެން އެތަކެއް އިންޑިއާ ސިފައިންނެއް މަރާލުމާއެކު އިންޑިއާ، ޕާކިސްތާނާއެކު ޒަމާނުއްސުރެ އޮންނަ ނުތަނަވަސްކަން ވަނީ އިތުރަށް ހޫނުވެފަ އެވެ.\nއިންޑިއާ ފޮރިން މިނިސްޓްރީ ޕާކިސްތާން\nހަމަލާތައް ހުއްޓާލަން އިންޑިއާ، ޕާކިސްތާނަށް ރާއްޖެއިން ގޮވާލައިފި\nއިންޑިއާގެ އެހީގައި ހެދި ޔުނިޓްތަކުން ހިދުމަތް ދޭން ފަށައިފި


Airpod Varah Kaamiyaab: Tim Cook | Mihaaru\nޓެކްނޮލޮޖީ / ޓިމް ކުކް\nއެޕަލް އެއާޕޮޑް ވަރަށް ކާމިޔާބު: ޓިމް ކުކް\nއެޕަލް އެއާޕޮޑްސް: އެޕަލުން ބުނާ ގޮތުގައި އެއާޕޮޑްގެ ވިޔަފާރި އަންދާޒާކުރި ވަރަށް ވުރެ ވެސް ކާމިޔާބު\n03 ޖެނުއަރީ 2017 - 06:31\nއެއާޕޮޑަކީ ވަޔަލެސް ހެޑްފޯނެކެވެ. އައިފޯނު7އިން 3.5 އެމްއެމް ހެޑްފޯން ޖެކް ނައްތާލުމާ ގުޅިގެން އެޕަލުން ތައާރުފުކުރި، އެއާޕޮޑް އުފައްދާ މިންވަރު މިހާރު ހުރީ މެކުހަށް ޖަހާފައި ކަމަށް ވެސް، އެޕަލްގެ ސީއީއޯ، ޓިމް ކުކް ވިދާޅުވި އެވެ. އޭނާ ވިދާޅުވި ގޮތުގައި އެއާޕޮޑަށް ބޭނުންޖެހިފައި ހުރި މިންވަރު މިހާރު ވަނީ އެ ކުންފުންޏަށް ނުތަކާ ވަރު ވެފަ އެވެ.\nއައިފޯން7އަދި އައިފޯން7ޕްލަސް ބޭނުންކުރާ ކޮންމެ މީހަކީ އެއާޕޮޑަށް ބޭނުންޖެހޭނެ މީހެކެވެ. އެހެން ނަމަވެސް ވިއްކާހާ އަގަކަށް ގަނެގެން ބޭނުންކުރަން ކޮންމެ ކޮންމެ މީހަކު އެދޭނެ ކަމަކަށް ނުބެލެވެ އެވެ.\nއެއާޕޮޑް އައިފޯނާ ގުޅުވައިދެނީ ބްލޫޓޫތުންނެވެ. ކަންފަތަށް ޖެހުމާ އެކު، ޖީބުގައި އޮންނަ ފޯނަށް އެކަން އެނގެ އެވެ. އެއާޕޮޑްގައި އެއް ފަހަރު ޖަހާލުމުން އައިފޯނާ ގުޅައިދެ އެވެ. ދެ ފަހަރު ޖަހާލުމުން ސިރީ ހޭލައި ޚިދުމަތަށް ތައްޔާރުވެ އެވެ.\nއައިފޯނާ ގުޅައިލުމަށް ވާފަށެއް ނެތުމަކީ އެއާޕޮޑަށް ދިމާވާ ހަމައެކަނި މައްސަލަ އެވެ. ކަންފަތަށް ޖަހައިގެން އުޅޭއިރު، ޖޮގިންކުރާއިރު ވެއްޓި ގެއްލުމުގެ އިތުރުން، އެއާޕޮޑް ބޭނުންކުރާ މީހުން ވިސްނަންޖެހޭ ކަމެއް ނެތެވެ.\nއެޕަލުން އެއާޕޮޑް ވިއްކަނީ 159 ޑޮލަރަށެވެ. އަހަރެމެންނާ ހަމަ އަށް އަންނައިރު، އަދި ކޮންމެވެސް މިންވަރެއް އިތުރުވި ނަމަވެސް، އެ ފެންވަރުގެ އެއާޕޮޑެއް އުފައްދަން އެޕަލުން އަދި އެހެން ބަޔަކަށް ހުއްދައެއް ނުދެ އެވެ.\nއެޕަލް އެއާޕޮޑް އުފައްދާފައި ވަނީ ވަރަށް މަދުން ހަކަތަ ބޭނުންކުރާ ގޮތަށެވެ. އެހެންކަމުން ބެޓެރީ ހުލިވެދާނެ ކަމަށް ބިރުން އުޅޭކަށް ނުޖެހެ އެވެ. ކޮންމެ ފުލް ޗާޖަކުން ފަސް ގަޑިއުރު ހިފަހައްޓަ އެވެ. އެއާޕޮޑް ލާފައި އޮންނަ ފޮށި ވެސް އިންޖިނިއާކޮށްފައި ވަނީ އެއާޕޮޑް ޗާޖްކުރެވޭ ގޮތަށެވެ.\nއެޕަލް ޓިމް ކުކް އައިފޯން އައިއޯއެސް\nވެއްޓެންޏާ ރޯނުފަށަކުން ކަންފަތާލައި ބަންނަންވީނުން؟؟!


Dhe atholhehgai masthuvaathaketheege operation thakeh hingai thin meehaku hahyarukohfi – Iru\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ދެ އަތޮޅެއްގައި މަސްތުވާތަކެތީގެ އޮޕަރޭޝަންތަކެއް ހިންގައި މަސްތުވާތަކެތި ހޯދައި އަދި ތިން މީހަކު ހައްޔަރުކޮށް މައްސަލަ ތަހުގީގު ކުރަން ފަށައިފިއެވެ.\nއެގޮތުން ށ. ކޮމަންޑޫ ޕޮލިސް ސްޓޭޝަނާއި ނ. މަނަދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނުގައި މަސްތުވާތަކެތި ހޯދާފައިވެއެވެ. އެ އޮޕަރޭޝަނަކީ މާލެއިން ށ. އަތޮޅާއި ނ. އަތޮޅަށް ދަތުރުކުރަމުންދާ ލޯންޗަކުން މަސްތުވާތަކެތި ގެންދާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ.\nމި އޮކްޓޯބަރ މަހުގެ 10 ވަނަ ދުވަހު ހިންގި އެ އޮޕަރޭޝަނުގައި، ކޮމަންޑޫ ބަނދަރާ ލޯންޗު ގާތްކުރި ވަަގުތު ފުލުހުން އެ ލޯންޗަަށް އަރައި ބަލައި ފާސްކުރިއިރު ލޯންޗު ތެރޭގައި ހުރި ކޮތަޅެއްގެ ތެރެއިން މަސްތުވާތަަކެތިކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ސައިޒުގެ ދެ ކޮތަޅާއި ކުޑަ ރަބަރު ޕެކެޓެއް ފެނިފައިވެއެވެ.\nމީގެ އިތުރުން ތ. ހިރިލަންދޫގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި އޮކްޓޯބަރ މަހުގެ9ވަނަ ދުވަހު އޮޕަރޭޝަނެއް ހިންގާފައިވެއެވެ. ހިރިލަންދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އެ އޮޕަރޭޝަނުގައި 34 އަހަރުގެ މީހަކާއި، 26 އަހަރުގެ މީހެއްގެ އިތުރުން 23 އަހަރުގެ މީހަކު ހައްޔަރުކޮށްފައިވެއެވެ. މި ތިން މީހުންނަކީވެސް ދިވެހި ފިރިހެނުންނެވެ.\nއެ އޮޕަރޭޝަނުގައި، އެރަށު ފަޅުގެއެއްގެ ތެރެއިން އެ ތިން މީހުން ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 16 ކަރުދާސްކޮޅު ފެނިފައިވެެއެވެ.\nމި މައްސަލައާ ގުޅިގެން އެމީހުންގެ ބަންދާމެދު ގޮތެއް ނިންމުމަށް ވޭމަންޑޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް ފަސް ދުވަހުގެ މުއްދަތު ދީފައިވެއެވެ.


Qaumee Coach, Segrt magaamu vakikohffi\nގައުމީ ކޯޗް ސެގާޓް މަގާމުން ވަކިކޮށްފި\nގައުމީ ފުޓްބޯޅަ ޓީމުގެ ކޯޗް، ޕިޓާ ޝެގަޓް: އޭނާ މަގާމުން ވަނީ ވަކިކޮށްފައި --\nގައުމީ ފުޓްބޯޅަ ޓީމުގެ ކޯޗް، ޕީޓާ ސެގާޓް މަގާމުން ވަކިކޮށްފި އެވެ.\nކޯޗް ޕިޓާ ޝެގަޓް މަގާމުން ވަކިކޮށްފައިވާކަން ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަލީ ޖަލީލް ވަނީ ޔަގީންކޮށްދީފައެވެ. ޕީޓާ ސެގާޓް މަގާމުން ވަކިކޮށްފައި މިވަނީ ސައުތު އޭޝިއަން ގޭމްސްގައި ކާމިޔާބު ހޯދުމުގެ ފުރުސަތު ރާއްޖެއަށް ބަންދުވެ، މުބާރާތާއި އަލްވަދާއު ކިޔާފައިވަނިކޮށެވެ. މިއީ ގައުމީ ޓީމުގެ ކޯޗް ޕީޓާ ޝެގަޓްގެ ކޯޗް ކަމުގައި ރާއްޖެއަށް މޮޅެއް ނުލިބި ނިންމާލި ދެ ވަނަ މުބާރާތެވެ. މި އަހަރު ޖުލައި މަހު ބޭއްވި އިންޑިއަން އޯޝަން އައިލެންޑް ގޭމްސްގައިވެސް، އޭނާ ނިންމާލީ މޮޅެއް ނެތި އެވެ.\nބައްސާމް ކުރައްވާފައިވާ ޓްވީޓެއްގައި ވިދާޅުވީ ގައުމީ ކޯޗް ސެގާޓްއާއި މަޝްވަރާ ކުރުމަށްފަހު އޭނާގެ ކޮންޓްރެކްޓް އުވާލާފައިވާ ކަމަށެވެ. އަދި ޝެގާޓްގެ މަސައްކަތަށް ޝުކުރު އަދާކޮށް އޭނާއަށް އިތުރު ކާމިޔާބީއަށް އެދޭ ކަމަށް ބައްސާމްގެ ޓްވީޓްގައި ވިދާޅުވިއެވެ.\nރާއްޖޭގެ ގައުމީ ފުޓްބޯޅާ ޓީމާ މިހާތަނަށް ހަވާލުވި ކޯޗުންގެ ތެރެއިން ދިވެހިންގެ އެންމެ ބޮޑު ފާޑުކިޔުމެއް އަމާޒުވި ކޯޗަކީ ސެގާޓެވެ. ހާއްސަކޮށް ގައުމީ ކެޕްޓަން އަލީ އަޝްފާގް (ދަގަނޑޭ) ގައުމީ ޓީމުގައި ހިމެނުމަށް ކޯޗް ދެކޮޅު ހެދުމަކީ ފުޓްބޯޅަ އާއިލާގެ ނުރުހުން ވަރަށް ބޮޑަށް އަމާޒުވި ކަމަކަށްވިއެވެ.\nއަދި ފަހުން ސެގާޓްގެ ނިންމުން ދިފާއުކޮށް ދައްކަމުންދިޔަ ދެކޮޅު ނުޖެހޭ ވާހަކަތަކުގެ ސަަބަބުން ދިވެހި ފުޓްބޯޅައިގެ އިސް ސަފުގައި ތިއްބެވި ކޯޗުންނާއި، ކުރީގެ ކުޅުންތެރިންގެ ފާޑުކިޔުންވެސް އޭނާއަށް އަމާޒުވިއެވެ.\nސެގާޓް މަގާމުން ވަކިކޮށްފައިމިވަނީ އެ މަގާމުގައި ދެމި ހުރުމަށް އުންމީދުކުރާކަން އޭނާ ހާމަކޮށްފައިވަނިކޮށެވެ. އަދި ސެގާޓް މަގާމުން ވަކިނުކުރުމުން އެފްއޭއެމްގެ ރައީސަށް ގިނަ ބައެއްގެ ފާޑުކިޔުންވެސް އަމާޒުވެފައިވަނިކޮށެވެ.\nސައުތު އޭޝިއަން ގޭމްސްގައި ބުރާސްފަތި ދުވަހު ބޫޓާން އަތުން ލަދުވެތި ގޮތަކަށް ރާއްޖެ ބަލިވުމަކީ ފަހުގެ ތާރީހެއްގައި ދިވެހި ފުޓްބޯޅައަށް ލިބުނު އެންމެ ބޮޑު ދެރައެވެ. މިދިޔަ 40 އަހަރު ދުވަހުގެ ތެރޭގައި ބޫޓާނަށް ރާއްޖެ ބަލި ކުރެވިފައެއް ނުވެއެވެ.\nގައުމީ ފުޓްބޯޅަ ޓީމުގެ ކޯޗްކަމާ ޕީޓާ ސެގާޓް ހަވާލުވީ މާޗް 14، 2018 ގައެވެ.\nއެފްއޭއެމް ބައްސާމް އަދީލް ޖަލީލް ޕީޓާ ސެގަޓް


Hoonu gadha iru mey fini kuraane buinthakeh?\nހޫނުގަދަ އިރު މޭ ފިނި ކުރާނެ ބުއިންތަކެއް!\nހޫނު ގަދަ ދުވަސް ދުވަހު ކަރުހިއްކުން ފިލުވައިލާ މެއަށް ފިނިކޮށްލުމަށް ބޭނުން ވެއެވެ. ގިނައިން ހަކުރު އެޅި ބުއިންތަކާއި ކެފެއިން ހިމެނޭ ބުއިންތަކުގެ ބަދަލުގައި ހޫނު ގަދަ ދުވަސްވަރު އެންމެ ރަނގަޅީ ފެން ބުއިމެވެ. ފެނަކީ ހަށިގަނޑަށް އެއްވެސް ބޭކާރު ކެލޮރީއެއް އިތުރު ނުކޮށް މީހާ ހައިޑްރޭޓްކޮށްލައި ދޭ އެއްޗެއްކެވެ. އެހެންކަމުން ހޫނު ދުވަސްވަރު ކަރު ހިއްކުން ފިލުވަން ބޯން އެންމެ ރަނގަޅީ ފެނެވެ.\nތަރުކާރީ އާއި މޭވާގެ ތެރޭގައިވެސް ފެން ގިނަ ބާވަތްތަށް އެކުލެވިގެންވެއެވެ. މި ދުވަސްވަރު ފެން ބުއިމާއި އެއްކޮށް މި ބާވަތްތަށް ބޭނުންކުރުން ރަނގަޅެވެ. މިގޮތުން ފާހަގަކޮށްލެވޭ އެއް މޭވާ އަކީ ކަރާއެވެ. މިއީ ދިވެހިންގެވެސް ފެވަރިޓެކެވެ. ކަރާގއި 92 ޕަސެންޓަކީ ފެނެވެ. ކަރާ ކެއުމުގެ އިތުރުން ހޫނުގަދަ ދުވަސްވަރަށް ކަރާއިން ހާއްސަ ފިނި ބުއިމެއް ތައްޔާރު ކުރެވިދާނެ އެވެ. މިގޮތުން މެލަނޭޑް މިއީ ކަރުހިއްކުން ފިލުވާލާ މީހާ ތާޒާކޮށްލުމަށް އެހީތެރިވެދޭނެ އެއްޗެއްކެވެ. އާއްމުކޮށް އަހަރެމެން ގިރާ ޖޫހާއި ކުޑަކޮށް ތަފާތު މި ބުއިން އަޖުމަބަލާލަން ރަނގަޅެވެ.\n5 ޖޯޑު ކަރާ ކޮށާފައި\n3 ޖޯޑު ފެން\n1 ޖޯޑު ހަކުރު (ބޭނުމިއްޔާ)\n¾ ޖޯޑު ބޮޑު ލުނބޯ ޖޫސް\nކަރާގެ އޮށްތަށް ނެގުމަށްފަހު ބްލެންޑަރު ރަނގަޅަށް ހުރިހާއެއްޗެއް އެއްކޮށްލާ ބްލެންޑްކޮށްލާށެވެ. އެއަށްފަހުން އައިސް ކިއުބް ބިއްލޫރި ތަށްޓަކަށް އަޅާ މެލަނޭޑް ސާރވް ކުރާށެވެ.\nހައިޑްރޭޓްކުރުމަށް ކިއުކަމްބަރ ވަރެއް ނެތް!\nއެއް ޖޯޑު ކޮށާފައި ހުންނަ ކިއުކަމްބަރ ގެ ބަރުދަނުގެ 95% އަކީ ފެނެވެ. އެހެންކަމުން ކިއުކަމްބަރ އަކީ އެންމެ ހައިޑްރޭޓްކޮށްލަދޭ ތަރުކާރީއެވެ. ހޫނުގަދަ މިދުސްވަރު ކިއުކަމްބަރ އާއި އޭގެ ސަލަޑް ޕާޓްނަރ ލެޓިއުސް އިން ހަދާފައިވާ ހުންނަ ސަލަޑް ބޭނުންކުރެވިދާނެއެވެ. މީގެ އިތުރުންވެސް ކިއުކަމްބަރ ބޭނުންކޮސްގެން ހައިޑްރޭޓްކުރުމަށް ހާއްސަ ޖޫހެއްވެސް ތައްޔާރުކުރެވިދާނެއެވެ.\nކިއުކަމްބަރ، އާފަލު އަދި ސެލެރީއާއި އެކު މެޔަށް ފިނިކޮށްލުމަށް ހާއްސަ ޖޫހެއް ތައްޔާރުކުރެވިދާނެއެވެ.\n1 ފެހި އާފަލު\n1 ސެލެރީ ސްޓޯކް\nތައްޔާރު ކުރާނެ ގޮތް!\nމިއީވެސް ތައްޔާރުކުރުމަށް ފަސޭހަ އެހާ ހައިޑްރޭޓްކޮށްދޭ ޖޫހެކެވެ. މި ޖޫސް ތައްޔާރުކުރުމަށް ކިއުކަމްބަރ މަށާލުމަށްފަހު މި ހުރިހާ ތަކެތި އެއްކޮށް ބްލެންޑަރަށް އަޅާ ޖޫސްތަށްޓެއް ގިރާލާށެވެ. ބެލްންޑް ކުރުމަށްފަހު އެއްފަހަރު ފުރޭނިއެއް ބޭނުންކޮށްގެން ފުރާނާލާ ސާރވް ކުރާށެވެ.\nކުރުނބާ އާއި ސްޓްރޯބެރީ އެއްކޮށްލުމުން ސަޅި!\nހޫނުގަދަ ދުވަސްވަރު ހައިޑްރޭޓްކުރުމަށް ކުރުނބާވެސް ރަނގަޅެވެ. ކުރުނބާފެނާއި ސްޓްރޯބެރީއާއި އެއްކޮށްލާ މި ހާއްސަ ބުއިމަކީ ބޮޑެތިމީހުންގެ އިތުރުން ކުޑަކުދިންވެސް ގަޔާވާނެ ރަހައެއްކަން ޔަގީނެވެ. މަޑު މީރު ފޮނި ފްލޭވަރ އެކެވެ.\n1 ޖޯޑު ސްޓްރޯބެރީ ( ދޮވެފައި، މެދުން ފަޅިކޮށްފަ)\n2 ޖޯޑު ކުރުނބާ ފެން\n½ ޖޯޑު ލެމެނޭޑް\nސްޓްރޯބެރީ އާއި ކުރުނާބާ ފެން ބްލެންޑަރަށް އަޅާ ރަނގަޅަށް ބެލްންޑްކޮށްލާސޭވެ.\nބިއްލޫރި ތަށިތަކުގެ މެދާއި ހަމައަށް ޖޫސް އަޅާށެވެ.\nއެއަށްފަހު ¼ ޖޯޑު ގެ ލެމަނޭޑް ކޮންމެ ތަށްޓަކަށް އަޅާށެވެ.\nއައިސް އާއި ސްޓްރޯބެރީއާއި އެކު ސާރވް ކުރާށެވެ.\nލުނބޯފަނި ޓްވިސްޓަކާއި އެކު!\nހައިޑްރޭޓްކުރުމަށް ލުނބޯފަނި ވަރެއް ނެތެވެ. އާއްމުކޮށް ލުނބޯފަނި މި ގިރަނީ ހަކުރާއި ފެން އަޅައިގެންނެވެ. މީގެ ބަދަލުގައި ލުނބޯ އާއި ފެނާއި މާމުއި އާއި އެއްކޮށް ގިރާ ކުދިކޮށް ކިއުކަމްބރ ކޮށާފައި އެޅިދާނެއެވެ. އަދި މީގެ ތެރެއަށް ރަހަލައްވަން މިންޓްފަތެއް ލެވިދާނެއެވެ. މިގޮތަށް ތައްޔާރުކުރާ ހާއްސް ލުނބޯފަނީގެ ސަބަބުން މީހާ ހައިޑްރޭޓްކޮށްދިނުމުގެ އިތުރުން ހަށިގަނޑު ޑީޓޮކްސްވެސް ކޮށްދެއެވެ.


Lanka ga covid ga maruvaa Muslimunge hashithah adhives dhanee andhamun\nލަންކާގައި ކޮވިޑުގައި މަރުވާ މުސްލިމުންގެ ހަށިތައް އަދިވެސް ދަނީ އަންދަމުން\n18 ފެބްރުއަރީ 2021 - 10:44:15\nކޮވިޑް-19 ޖެހިގެން ސްރީ ލަންކާގައި މަރުވާ މުސްލިމުން އަންދާލަން ނިންމި ނިންމުމަށް ފާޑުކިޔުން އަމާޒުވެ ކުރިމަތިވި ފިއްތުންތަކާއެކު މުސްލިމުން ވަޅުލާނެ ކަމަށް އެގައުމުން މިދިޔަ ހަފްތާގައި ބުނި ނަމަވެސް އަދިވެސް އެގޮތަށް އަމަލު ކުރަމުން ނުދާ ކަމަށް ބުނެފި އެވެ.\nބޮޑުވަޒީރު މަހިންދަ ރާޖަޕަކްސަ އިއްޔެ މަޖިލީހުގައި ވާހަކަފުޅު ދައްކަވަމުން ވަނީ އެކަމުގެ ޔަގީންކަން އަރުވާފަ އެވެ.\nނަމަވެސް އެގައުމުގެ ހެލްތު މިނިސްޓްރީން އިއްޔެ ބުނީ އަދިވެސް ދަނީ ހަށިތައް އަންދަމުން ކަމަށެވެ. ހެލްތު ސާވިސަސްގެ ޑެޕިއުޓީ ޑިރެކްޓަރު ޑރ. ހިމާންތާ ހިރާތް ވިދާޅުވީ ކޮވިޑުގައި މަރުވާ މީހުންގެ ހަށިތަކަށް އަމަކު ކުރަމުންދަނީ އެގޮތަށް ނިންމި ނިންމުން ގެޒެޓުކޮށްފައި ވާތީ ކަމަށެވެ.\nއަދި އެ ނޫން ގޮތަކަށް އަމަލު ކުރެވޭނީ ގެޒެޓުގައި ޝާއިއުކުރި ގަވާއިދު އިސްލާހުކޮށްގެން ކަމަށް ވިދާޅުވި އެވެ.\nކޮވިޑުގައި މަރުވާ އެންމެން އަންދާނެ ކަމަށް ލަންކާއިން ބުނީ އެމީހުން ވަޅުލައިފި ނަމަ ފެން ފަށަލަ ތަގައްޔަރުވެދާނެ ކަމުގެ ބިރު އޮތުމުން ކަމަށް ބުނެ އެވެ. ނަމަވެސް އެކަމަށް ބާރު ލިބޭ އެއްވެސް ހެއްކެއް ނެތެވެ.\nއެކަމާ ހިތްހަމަނުޖެހި މުސްލިމުންނާއި އެހެން ދީނުތަކުގެ މީހުން ވެސް އިހްތިޖާޖުކޮށްފައި ވެއެވެ. އެގޮތުން ނަސާރާއިން ވެސް ހިތްހަމަނުޖެހުން ފާޅުކުރި އެވެ.\nމުސްލިމުން ވަޅުނުލެވޭނެ ކަމަށް ބުނެ ލަންކާއިން އެންމެ ފުރަތަމަ އެދުނީ ކޮވިޑުގައި މަރުވާ މުސްލިމުން ރާއްޖޭގައި ވަޅުލުމަށެވެ. ނަމަވެސް އެކަމަށް އަމާޒުވި ފާޑުކިޔުމާއެކު ދިވެހި ސަރުކާރުން ވަކި އެއްޗެއް ބުނެފައެއް ނުވެ އެވެ.


ސުޝާންތުގެ ލޯބިވެރިޔާ މައްސަލައިގައި ވަރަށް ރަނގަޅަށް ބެދިއްޖެ – DhiDaily\nސުޝާންތުގެ ލޯބިވެރިޔާ މައްސަލައިގައި ވަރަށް ރަނގަޅަށް ބެދިއްޖެ\nޖޫންމަހުގެ ތެރޭގައި ދަންޖެހިފައި ހުއްޓާ ފެނުނު ސުޝާންތުގެ މަރުގެ މައްސަލައިގައި އޭނާގެ ލޯބިވެރިޔާ ރިއާ ޗަކްރަބަތީ އަށް ކުރަމުންދިޔަ މަސްތުވާތަކެތީގެ ތުހުމަތު ތަކަށް އޭނާ އެންމެފަހުން އެއްބަސްވެ މައްސަލައިގައި ބެދިއްޖެއެވެ.\nއެންސީބީ އަށް ރިއާ ހާޒިރުކޮށް ސުވާލު ކުރުމުން އޭނާ ވަނީ އޭނާގެ ބޭބެ ޝޯވިކް އާއިއެކު ސުޝާންތަށް މަސްތުވާ ތަކެތި ހޯދައިދިނުމަށް އެކި ގޮތް ގޮތުން މަސައްކަތް ކޮށް މަސްތުވާ ތަކެތި ގެނެސްދީފައިވާނެ ކަމަށް އެއްބަސް ވެފައެވެ. އަދި ސުޝާންތުގެ ގޭގައި ގެންގުޅޭ ސެމުއަލް މިރަންޑާ ފޮނުވައިގެން ޑްރަގް ވިޔަފާރިކުރާ މީހެއްގެ އަތުން ޑްރަގް ހޯދާކަން ރިއާ އަށް އެނގޭ ކަމަށާއި، އެކަމުގައި އޭނާގެ ބޭބެ ޝޯވިކް ވެސް މަގުފަހި ކޮށްދޭކަން ރިއާއަށް އެނގޭ ކަމަށް އޭނާ ތަހުގީގުގައި ވަނީ އެއްބަސް ވެފައެވެ.\nމި މައްސަލައިގައި މިހާރު ހައްޔަރު ކޮށްފައިވާ ސުޝާންތުގެ ހައުސް މެނޭޖަރު ސެމިއުލް އާއި ހައުސް ހެލްޕް ޑިޕޭޝް ސާވަންތު އެންސީބީ އަށް ދީފައިވާ ބަޔާންތަކުގައި ބުނެފައިވާ ގޮތުގައި ސުޝާންތުގެ ފާމް ހައުސްގައި ވަރަށް ގިނައިން ޑްރަގް ޕާޓީތައް ބާއްވަ އެވެ. މީގެ އިތުރުން ސެމިއުލް އާއި ޑިޕޭޝް ބުނި ގޮތުގައި މަނާ ޑްރަގްތައް ވަގަށް ގަނެގެން ސުޝާންތުގެ ގެއަށް ގެންދިއުމުގެ އަޑީގައި ހުރީ ރިއާ ޗަކްރަބަތީ އެވެ.\nމީގެ އިތުރުން އެންސީބީގެ އޮފިޝަލުން ބުނެފައިވަނީ ރިއާ މަސްތުވާ ތަކެތީގެ ވިޔަފާރި އެކި ފަހަރު މަތިން ކުރިކަމުގެ ހެކި ރިއާގެ ފޯނުން ފެނިފައިވާ ކަމަށާއި، އެހެން ކަމުން އޭނާގެ މައްޗަށް ކުރެވޭ ތުހުމަތު ތަކުގައި ހަގީގަތްތަކެއް އެބަހުރި ކަމަށެވެ.


UV balikoh Eagles dhevana ah - vNews.mv\nއީގަލްސް އާއި ޔޫވީ ބައްދަލުކުރި މެޗުގެ ތެރެއިން -- ފޮޓޯ: އެފްއޭއެމް\nޔޫވީ ބަލިކޮށް އީގަލްސް ދެވަނައަށް\nއިސްމާޢީލް ޝާހު (ކުޑަ ޝާހު) Male' | 25 December 2019, 23:48\nދިރާގު ދިވެހި ޕްރިމިއާ ލީގުގައި މިރޭ ޔުނައިޓެޑް ވިކްޓަރީ (ޔޫވީ) ބަލިކޮށް، ކްލަބު އީގަލްސްއިން ތާވަލުގެ ދެވަނައަށް ޖެހިލައިފި އެވެ.\nލީގުގައި މިރޭ ކުޅުނު މެޗުން ޔޫވީ އަތުން އީގަލްސް މޮޅުވީ 1-0 ގެ ނަތީޖާއަކުންނެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު މި މެޗުގެ ފުރަތަމަ ހާފުގައި ޔޫވީއަށް އީގަލްސްގެ ގޯލާ އަމާޒުކޮށް ނުރައްކާތެރި ހަަމަލާއެއް ފޮނުވާލެވިފައެއް ނުވެއެވެ. އޭގެ ބަދަލު އީގަލްސްއިން ވަނީ މި ހާފުގައި ޔޫވީގެ ގޯލަށް ނުރައްކާ ކޮށްފައެވެ. އެގޮތުން 12 ވަނަ މިނެޓުގައި އީގަލްސްގެ ފޯވާޑް އަލީ ފާސިރު (ސެންޓޭ) އަށް ވަނީ ރަނގަޅު ފުރުސަތެއް ލިބިފައެވެ. އެކަމަކު ސެންޓޭ ފޮނުވާލި ހަމަލާ ޔޫވީގެ ގޯލްކީޕަރު ތޮލާލް ހަސަން ވަނީ ދިފާއުކޮށްފައެވެ.\nއޭގެ ފަހުން 32 ވަނަ މިނެޓުގައި ސެންޓޭ ހިލޭ ޖެހުމަކުން ފޮނުވާލި ހަމަލާއެއް ވަނީ ގޯލުގެ އަރިމަތީ ދަނޑިއަށް އަމާޒުވެފައެވެ.\nދެވަނަ ހާފުގައި ޔޫވީން ކުޅުން ރަނގަޅުކުރިއިރު، މި ހާފު ފަށައިގެން އަށްވަނަ މިނެޓުގައި ބަދަލު ކުޅުންތެރިއެއްގެ ގޮތުގައި ކުޅެންއެރި އަލީ ހައިސަމް (ޗުމްޕު) އަށް ވަނީ ނުރައްކާތެރި ހަމަލާއެއް އުފައްދާފައެވެ. އެކަމަކު އޭރިާ ތެރެއިން އޭނާ ފޮނުވާލި ހަމަލާ ދިޔައީ ގޯލާ އަމާޒުނުވެއެވެ.\nމެޗަށްފަހު އީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ މިރޭގެ މެޗުގައި ކުޅުންތެރިންގެ ފަރާތުން ވަރަށް މޮޅު ކުޅުމެއް ފެނިގެންދިޔަ ކަމަށެވެ. އެގޮތުން ކުޅުންތެރިންގެ މަސައްކަތު ރޭޓު މިރޭގެ މެޗުގައި ވަރަށް ރަނގަޅު ކަމަށްވެސް ބުންޏެވެ. ޔޫވީގެ ކޯޗު މުހައްމަދު އާދަމް ބުނީ މިރޭގެ މެޗުން ބަލިވި ނަމަވެސް، ކުޅުންތެރިން ދެއްކި ކުޅުމާ ދޭތެރޭ ހިތްހަމަޖެހޭ ކަމަށެވެ. އަދި އެޓީމުން މެޗުގައި ރަނގަޅު ކުޅުމެއް ދެއްކިއިރު، މި މެޗުން އެޓީމު ބަލިވީ ނަސީބުދެރަ ކަމުން ކަމަށްވެސް ބުންޏެވެ.\nމިރޭގެ މެޗުން ލިބުނު ތިން ޕޮއިންޓާއެކު އީގަލްސް ތާވަލުގެ ދެވަނައަށް ޖެހިލީ 13 މެޗުން 24 ޕޮއިންޓާއެކު އެވެ. އެއްވަނައިގައި އޮތް މާޒިޔާއަށް 14 މެޗުން ވަނީ 35 ޕޮއިންޓު ލިބިފައެވެ. އަދި މިރޭގެ މެޗުން ބަލިވި ޔޫވީ އޮތީ ފުލުން ދެވަނައިގައި 14 މެޗުން 12 ޕޮއިންޓާއެކު އެވެ.


Mashvaraa ge meyzah dhaan Iran ah dheyne luyeh Neh: America\nއީރާން މަޝްވަރާ މޭޒުދޮށަށް ގެންދަން ދެވޭނެ ލުޔެއް ނެތް: އެމެރިކާ\nއެމެރިކާގެ ރައީސް ޖޯ ބައިޑަން: އީރާން މޭޒުދޮށަށް ގެނައުމަށް ދެވޭނެ ލުޔެއް ނެތް ކަމަށް ވިދާޅުވި\nއީރާނަށް ދަތި ކުރަން އެމެރިކާއިން އަޅާފައި ހުރި ފިޔަވަޅުތަކަށް ލުޔެއް ދެވޭނީ ޔުރޭނިއަމް މުއްސަނދި ކުރުން އީރާނުން ހުއްޓާލުމުން ކަމަށް އެމެރިކާގެ ރައީސް ޖޯ ބައިޑަން ވިދާޅުވެއްޖެ އެވެ. ބައިޑަން ވިދާޅުވީ މަޝްވަރާގެ މޭޒު ދޮށަށް އީރާން ގެންދިއުމަށްޓަކައި ދެވޭނެ ލުޔެއް ނެތް ކަމަށެވެ.\nއެމެރިކާއާ ބައިވެރިން 2015 ގައި އީރާނާއެކު ހެދި ނިއުކްލިއާ އެއްބަސްވުން ޓްރަމްޕް ސަރުކާރުން ވަނީ އުވާލާފަ އެވެ. އަދި އިހުނަށް ވުރެ ބޮޑަށް ދަތިކުރުމުގެ ފިޔަވަޅުތައް ވަނީ ހަރުކަށިކޮށްފަ އެވެ.\nއީރާނާއެކު މަޝްވަރާއަށް ވަޑައިގަތުމަށް ޖޯ ބައިޑަން ޝައުގުވެރިކަން ފާޅުކުރައްވާފައި ވާއިރު އީރާނުން ބުނަނީ ދަތި ކުރުމުގެ ފިޔަވަޅުތަކަށް ލުޔެއް ދީގެން ނޫން ގޮތަކަށް މަޝްވަރާއަށް ޝައުގުވެރި ކަމެއް ނެތް ކަމަށެވެ. އަދި ނިއުކްލިއާ އެއްބަސްވުމަށް އިތުރު ބަދަލެއް ގެންނަން ވެސް ނޭދޭ ކަމަށެވެ.\nއެމެރިކާއިން އީރާން ނިއުކްލިއާ އެއްބަސްވުން، "ޖޮއިންޓް ކޮމްޕްރެހެންސިވް ޕްލޭން އޮފް އެކްޝަން" އިން ބޭރުވުމުން އޮތް ބިރަކީ އީރާނުން ނިއުކްލިއާ ހަތިޔާރު އުފައްދަންކުރާ މަސައްކަތްތައް ފުޅާކޮށް ނިއުކްލިއާ ބޮމެއް އުފެއްދުމެވެ. ޓްރަމްޕް ސަރުކާރުން ނިއުކްލިއާ ޑީލް އުވާވައި ދަތިކުރުން ހަރުކަށިކުރި ނަމަވެސް އީރާނުން ދަނީ ޔޫރޭނިއަމް މުއްސަނދިކުރަން މަސައްކަތްކުރަމުންނެވެ.\nބައިޑަން ކުރިން ވިދާޅުވީ އީރާނުން ނިއުކްލިއާ ބޮމެއް އުފެއްދުމަކީ ބޮޑު ނުރައްކަލެއް ކަމަށާއި ހަމައެކނި ގެއްލުން ބޮޑީ އަވަށްޓެރި ގަލްފު ތައުމުތަކަށް އެކަނި ނޫން ކަމަށެވެ. އެހެންކަމުން ކޮންމެ އަދެއް ދެއްވާފައި ނަމަވެސް އީރާނުން އެދަރަޖަ ހޯދިއަ ނުދެއްވާނެ ކަމަށެވެ.\nއެމެރިކާ އީރާން ޑޮނަލްޑް ޓްރަމްޕް + ޖޯ ބައިޑަން\nއިރާން ނިއުކްލިއާ އެއްބަސްވުމަށް ރުހެވޭނެ ގޮތެއް ނެތް


"Quran IIlm Fethurumuge Harakaaithakah Lolhun Araifi, Muzikee Eidthah Alun Dhiruven Fashaifi" - Vaguthu\n"ގުރުއާން އިލްމް ފެތުރުމުގެ ހަރަކާތްތަކަށް ލޮޅުން އަރައިފި، މިއުޒިކީ އީދުތައް އަލުން ދިރުވެން ފަށައިފި"\nގުރުއާން އިލްމު ފެތުރުމުގެ ހަރަކާތްތަަކަށް ލޮޅުން އަރާފައިވާކަމަށާއި، އުވި ގޮސްފައިވާ މިއުޒިކީ އީދުތައް އަލުން ދިރުވާ އާލާ ކުރެވެމުން އަންނަ ކަމަށް އިސްލާމިކް ޔުނިވާސިޓީގެ ކުރީގެ ޗާންސެލަރ، ޑރ. ޝަހީމް އަލީ ސައީދު ވިދާޅުއްޖެއެވެ.\nޝަހީމްގެ ފޭސްބުކް ޕޭޖްގައި ރޭ ކުރެއްވި ޕޯސްޓެއްގައި ވިދާޅުވީ، ކީރިތި ގުރުއާނުގެ އިލްމް ފެތުރުމަށް މަސައްކަތްކޮށް ގުރުއާންގެ މަތިވެރިކަމަކީ ރާއްޖޭގައި ގާއިމްވި ކޮންމެ ސަރުކާރަކުންވެސް އަހައްމިޔަތުކަަމެއް ދިން ކަމެއް ކަމަށެވެ. އެގޮތުން މީގެ 50 އަހަރު ކުރިން ފަށައިގެން 2018 ވަނަ އަހަރާއި ހަމައަށް ގުރުއާން އުގަންނައިދިނުމުގެ ހަރަކާތްތައް ފަނޑުވުމެއް ނެތި ގައުމީ ފެންވަރުގައި ކުރިއަރައި ކުރިއަށް ގެންދިޔަ ކަން ޝަހީމް ފާހަގަކުރެއްވިއެވެ. އަދި އެކަމުގައި ރާއްޖޭ އެތައް އުސްމިނަކަށް ކުރިއަރާފައިވާކަަމަށް ޝަހީމް ވިދާޅުވިއެވެ.\nނަމަވެސް މި ސަރުކާރު އައި ފަހުން މިފަދަ މުބާރާތްތައް ކުރިއަށްނުގެންދާ ކަަން ޑރ. ޝަހީމް ފާހަގަކުރެއްވިއެވެ.\n"އަދި 30 އަހަރަށްވުރެ ގިނަ ދުވަސްވަންދެން މެދުކެނޑުމެއް ނެތި ކުރިއަށްދިޔަ ރާއްޖޭގެ ފަހުރުވެރި ގުރުއާން މުބާރާތް މި އަހަރު މިހާތަނަށް އައިއިރު ބޭއްވިފައި ނެތްކަމީ ނުހަނު ހިތާމަ ކުރާ ކަމެކެވެ". ޝަހީމް ވިދާޅުވިއެވެ.\nއަދި އިންޓަނޭޝަނަލް ގުރުއާން މުބާރާތްވެސް މި އަހަރު މިހާތަނަށް ބާއްވާފައިނުވާ ކަމަށާއި، ސްކޫލްތަކުގެ ގުރުއާން މުބާރާތްވެސް މި އަހަރު މިހާތަނަށް ބާއްވާފައިނުވާކަން ޝަހީމް ފާހަގަކުރެއްވިއެވެ.\nއަދި ކުރިއަށް އޮތީ އިމްތިހާނު ދުވަސްވަރަށް ވެފައި އިމްތިހާން ދުވަސްވަރު އެފަދަ މުބާރާތްތައް ބޭއްވުމަކީ ދަރިވަރުންނަށް ދަތިވާނެ ކަމެއް ކަމަށް ޝަހީމް ވިދާޅުވިއެވެ.\nއިތުރަށް ޝަހީމް ވިދާޅުވީ، އެންމެ އަލިގަދަ ތަރި ގުރުއާން މުބާރާތް އުވާލި ކަމީ ލޮލުން ކަރުނަ އަޅަން ޖެހޭ ކަމެއް ކަމަށެވެ.\n"އެ މުބާރާތަކީ ހުނަރުވެރިކަން އިތުރުކޮށްދިން ޒަމާނީ މުބާރާތެކެވެ. ބޮޑެތި އެތައް ކުންފުންޏަކުން ސްޕޮންސަރ ކުރަމުންދިޔަ މުބާރާތެކެވެ". ޝަހީމް ވިދާޅުވިއެވެ.\nއަދި ހާފިޒުން އުފެއްދުމުގެ މަޝްރޫއުތައް މަޑު ޖެހިފައިވާކަމަށާއި، ގުރުއާންގެ އިލްމު ފެތުރުމުގެ ހަރަކާތްތަކަށް ލޮޅުން އަރާފައިވާކަމަށެވެ. ނަމަވެސް މިހާރު އުވި ގޮސްފައިވާ މިއުޒިކީ އީދުތައް އަލުން ދިރުވާ އާލާ ކުރެވެމުން އަންނަ ކަމަށް ޝަހީމް ވިދާޅުވިއެވެ.\n"މުޅި ގައުމުގައި ކުޅިވަރާއި މަޖަލާއި މިއުޒިކް ޝޯވތަކެވެ. އުވިގޮސްފައިވާ މިއުޒިކީ އީދުތައް އަލުން ދިރުވާ އާލާ ކުރެވެނީއެވެ. އެކަންކަމަށް މުހިންމުކަން ދެވި އެކަންކަން ގައުމީ ފެންވަރުގައި ޕްރޮމޯޓްވެގެންދާއިރު، ގައުމުގައި ދެމިގެން އައިސްފައިވާ އިސްލާމް ދީނުގެ މަތިވެރި ޝިއާރުތައް ފަނޑުވެގެން ދާތަން ފެނުމަކީ ކޮޅުނެތްކޮޅަށް ހިތާމަ ކުރާ ކަމެކެވެ". ޑރ ޝަހީމް ވިދާޅުވިއެވެ.\nޑރ. ޝަހީމް ވަނީ ކީރިތި ގުރުއާނާއި ބެހޭ މަރުކަޒުގައި ވެރިޔަކު ނެތި އަހަރެއް ވާން ކައިރިވެފައިވާކަން ވެެސް ފާހަގަކޮށްފައެވެ. އަދި ޝަހީމް ވަނީ މި ކަންކަމަށް އަވަސް ހައްލެއް ހޯދައި ދެއްވުމަށް ރައީސް އިބްރާހިމް މުހައްމަދު ސޯލިހުގެ އަރިހުން އެދިވަޑައިގެންފައެވެ.\nރައީސް ޔާމީން ގެއަށް ބަދަލުކުރުމަކީ ސަފުތައް ބަދަހިކުރަން ހުޅުވުނު ދޮރެއް: ޑރ.ޝަހީމް\nދަމުނަމާދު ކުރަން ނަޝީދުގެ ވެރިކަމުގެ ލިބުނު ފުރުސަތު ޝަހީމަށް މިފަހަރު ނުލިބުނު\nއޮގަސްޓް 16, 2019 17:28\nއޮގަސްޓް 16, 2019 17:44\n????އަބޫ އުޅެނީ ދުނިޔެބެލުމާގެން އަވަދިނެތި.???? ބަހާ އަމަލާ ދިމާނުވާ މީހަކު ވެރިކަންކުރަން ލީމަވާނީ މިހެން.?\nއޮގަސްޓް 16, 2019 18:09\nކިބާ ހައްޖުގަނެގި އެކުވެރިކަމުގެ ދަޅައިގެ ފޮޓޯއާއި ޕިކުނިކު ނިމި އަނެއްކާވެސް ސިޔާސީ ގޮންޖަހަން ފެއްޓެވީތޯ. ޝަހީމު ރަނިންމޭޓަކައް ހުރި ދައުރުގަ ހިންގި ނާޗަރަންގީގެ ވާހަކަ ނުދައްކާނަންތޯ..\nއޮގަސްޓް 16, 2019 19:46\nމީހަކު ރަނގަޅު ވާހަކައެއް ބުނީމަ އެކަމައް ހަޖޫ ޖެހުމަކީ ވަރަށް ދެރަކަމެއް.\nއޮގަސްޓް 17, 2019 01:04\nރަނގަޅުވާހަވެސް ރަނގަޅު މީހުން ދެއްކީމަ އެ ބަލައިގަނެވޭނީ. ލަވައާއި މިއުޒިކު މީ ހުރިހާ ވެރިކަމެއްގަވެސް މިރާއްޖޭގަ އޮންނަކަންކަން. ދީން ކުރި އަރުވަނީކީ ގުރުއާން މުބާރާތް ބާއްވަިގެނެއްނު. ޒާތީވެ ސަރުކާރު ބަދުނާމު ކުރަން ފޫގަޅާފަ ހުރި މީހެއް ޝަހީމު އަކި. އެކޮންމެހެން އިހުލާސްތެރި ވެގެންނެއްނޫން. ޔާމީނުސަރުކާރުގަ ނާޗަރަންގީ ކުޅުނުއިރު ހައްޕު.\nއޮގަސްޓް 17, 2019 08:56\nކޮންމެ މީހަކު ދެއްކިޔަަސް ރަނގަޅު ވާހަކައެއް ޖެހޭނީ ބަލައިގަންނަން...\nޝައިތާނާ އާޔަތުލް ކުރުސި ކިޔުމަށް ދިންނަސޭހަތް ބަލައިގަންނަ ގޮތަށް\nއޮގަސްޓް 16, 2019 18:22\nޕްރައިމަރީ ގްރޭޑްތަކުގައިި އިސްލާމް ކިޔަވައިދެން އިލްމުވެރިން ބޭނުމެވެ. އެފަދަ ގުރްބާނީއެއްދިނުމަކަށް އެބޭފުޅުން.. ތައްޔާރެއްނޫނެވެ ދަންނަ މީހުންނާއި ތާޒާކޮށްފައި ތިބޭ\nނުދަންނަ އާންޓީން ތަފާތު ވާނެެ އެވެ. އިހްލާސްތެރިކަމާއެކު ކުރިއަށްޖެހިވަ ޑައިގަންނަ ވާ ށެވެ. އީސަދަރި ވީ ގުރްބާނީގެ ސަބަބުން އިސްލާހުވީ ކިތައް މީހުންތޯއެވެ އީސަދަރި ކުރީ ޒަމާނުގައިއުޅުނު އެން ޖިީ އޯ އެއް.\nއޮގަސްޓް 16, 2019 18:24\nސަރުކާރު ހިންގަވަން ތިއްބެވި ބޭފުޅުންނަށް ސަރުކާރު5އަހަރަށް ދޫކޮށްލާ އެބޭފުޅުންގެ ފަހަތުން ޝަހީމު ނެއްޓޭކަން ނުވޭތޯ؟ މި ރައްޖޭގެ ކަންކަން އިަްސްލާހު ކުރަން ބޭނުންނަމަ ޅިދުމަތްކުރާނީ މި ރާއްޖެއަށް ނުންތ؟ ބޜތުގެ ވަޒީފާއެއްގަ ފޮނި ދައްކާކަށް ނުހުންނާނެ ނުންތ؟\nއޮގަސްޓް 16, 2019 18:39\n5 އަަހަރުކުރިން އެއްވެސް މިޔުޒިކެއް ނެތް ދެއްތޯ ......\nއޮގަސްޓް 16, 2019 18:46\nމަމިހިރީ ޝަހީމުގެ ކޮޅަށް\nއޮގަސްޓް 16, 2019 18:47\nއޮގަސްޓް 16, 2019 22:17\nގިނަކޮމްންޓު ކިޔާލީމާ އަޅުގަނޑަށް އިޙްސާސްވީ އިސްލާމް ދީނައް ހެޔޮބަހެއް ބުނާކޮންމެފަހަރަކު އެއީކުރަން ޖެހޭކަމެއްނޫންކަމަށް ދައްކާންމަސައްކަތްކުރާ އިސްލާމްދީންދެކެރުޅިއަންނަ ބަޔަކު ބަޔަކު އެބައުޅޭކަމެވެ.\nއޮގަސްޓް 17, 2019 01:03\nބައްލކަވާ ޝައިހު ވޭތުވެ ދިޔަ ފަސްއަހަރު އާއަހަރު ފާހަގަކުރަން ބޭރުންނެނައި ނާޗަރަންޤީ އާއި ފިލްމުސްޓާރުން ނާއި ލަވަކިޔާމީހުން ގެނަސްގެން ގަލޮޅުދަނޑާއި ކާނިވާގައި ބޭއްވި އާއަހަރުގެ ސޯތަކަކީ ޤުރުްއާނުގެ ޢިލްމު ފެތުރުމަށް ޔާމީނުގެ ސަރުކާރުން ކުރެއެްވިކަންކަންތޯއެވެ. އޭރު ތިޔަވާހަކަ ވިދާޅު ނުވެވުނީ އަނގަބަންދުކުރައްވާފައި ވާތީތޯ؟\nއޮގަސްޓް 17, 2019 04:40\nކުރީ ސަރުކާރާ ހެދި އަދި ނުވެގެން މިއުޅެނީ ޝަހީމޫ. ހުރޭ ބޮޑު ވަޒީރުގެ ސަރުކާރު ހިންގާ މަޖިލީހުގައި ކޮމިޓީއެއް ހަދާލާފަ ތިކަމަށް ގޮތެއް އޮތްތޯ ބަލާލާނަން އިނގޭ. ހިއެއް ނުވެ އެކުދިންވެސް ދީނީ ތިބާވަތުގެ ކަންކަމަށް ޝައުގެއް ހުންނާނެހެން. އެތިބީ އެމީހުންގެ ސިނކުޑި ދޮވެލާފަވިއްޔަ. އެހެން ނޫނަސް އަހަރެމެންނަށް އާޚިރަތެއް މުހިންމެއް ނޫނޭ. ބޭރު މީހުން މިތާ ވަޒަންވެރި ކޮށްގެން ފައްޅިއެއް އެޅޭތޯ މިއުޅެނީ.\nއޮގަސްޓް 17, 2019 18:41\nގިނަ މީހުން ބޭނުން ވާގޮތައް ގައުމު އޮނނާނީ


ރިލްވާން ވަނީ ކަނޑު އުޅަނދަކަށް އަރުވައިގެން ގެންގޮސް މަރާލައިފަ: މަރު ކޮމިޝަން\n0 September 1st, 2019 - 3:01 PM\nމިނިވަން ނޫހުގެ ނޫސްވެރިއާ އަހުމަދު ރިލްވާން ވަނީ ކަނޑު އުޅަނދަކަށް އަރުވައިގެން ގެންގޮސް މަރާލައިފަކަމަށް މަރު ކޮމިޝަނުން ހާމަކޮށްފިއެވެ.\n"ރަތްކާރަށް އެރުވިއިރު ކުރީގަ ތީބި ދެމީހުންގެ ތެރެއިން އެކަކީ އާލިފް ރައުފް. ޑިންގިއަކަށް އަރުވައިގެން ގޮސް، ކަނޑުގަ ދުއްވާ އުޅާނދަށް އަރުވާގެން ގެންގޮސްް މަރާލައިފަ،" މަރުކޮމިޝަންގެ ރައީސް ހުސްނުއް ސުއޫދު ވިދާޅުވިއެވެ.\nސުއޫދު ވިދާޅުވީ ރިލްވާން މަރަލީ ޝަހާދަތް ވެސް ކީފަހުންކަމަށާއި، އޭނާ ގައިގަ ދަލެއް އޮޅާލައި މަރާލީކަމަށް ވެސްް ބައެއް މީހުން ހެކިބަސް ދީފައިވާކަމަށެވެ.\nނޫސްވެރިއާ އަހުމަދު ރިލްވާން މަރާލުމުގައި ވެސް ބްލޮގާ ޔާމިން ރަޝީދު މަރާލުމުގައިވެސް ހަރަކާތްތެރިވި މީހުންނާއި، އެއް ޖަމާއަތެއް ކަމަށް ދޭހަވާ މޭރުމަކުން ސުއޫދު ވާހަކަ ދެއްކެވިއެވެ. ސުއޫދު ވިދާޅުވީ ދެ މީހުން މަރާލުމުގަ ވެސް ފަންޑު ކުރީ އެއް ޖަމާއަތަކުންކަމަށެވެ.\nމަރު ކޮމިޝަންގެ ރައީސް ހުސްނުއް ސުއޫދު ވިދާޅުވީ ރިލްވާން މަރާލަން އިންޒާރު ދިނީ ސީރިއާގަ ހަރަކާތްތެރިވާ ބިލާދުއް ޝާމުން ކަމަށެވެ. ނަމަވެސް ރިލްވާން މަރާލީ ރާއްޖޭ ހަރަކާތްތެރިވާ އެ ޖަމާއަތުގެ މީހުންކަމަށެވެ.\nރާއްޖޭގަ މީހުން ރެކުރޫޓު ކުރާ ސޯޝަލް މީޑިއާ ގުރޫޕަކުން "ޝަރީއާ ފޯ މޯލްޑިވިސް" ނަމުގައި ގުރޫޕެއް ހިންގާކަމަށް ވެސް ވިދާޅުވިއެވެ.\n"ޝަރީއާ ފޯ މޯލްޑިވްސް" އަކީ 2014 ވަނަ އަަހަރު އިސްލާމިކް ސްޓޭޓްގެ ދިދަ ހިފައިގެން މުޒާހަރާކުރި މީހުންްނެވެ.\nނަމަވެސް ސޫއޫދު ވިދާޅުވީ ރާއްޖޭގައި ލޭ އޮހުރުވާފަ ހުރީ އަލްގައިދާއަށް ތަބާވާ ޖަބަހަތުއް ނުސްރާ ޖަމާއަތްތަކުންކަމަށެވެ. ނަމަވެސް އައިއެސް ފަޅިން ރާއްޖޭގަ ލޭ އޮހުރުވުން ނުހިންގާކަމަށް ވެސް ވިދާޅުވިއެވެ.\nމިގޮތުން ސުއޫދު ވަނީ ރިލްވާން ލިއުނު ލިއުމަކާ ގުޅިގެން ސީރިއާގަ ހަރަކާތްތެރިވާ ބިލާދުއް ޝާމްގެ އަބޫ ދުޖާން ކިޔާ މީހަކަށް ކޮށްފައިވާ މެސެޖުތަކެއް ކިޔާފައެވެ. އަދި ރިލްވާންގެ ވަގުތު ކައިރިވެއްޖެކަމަށް ބުނެ އިންޒާރު ދީފައިވެއެވެ. ނަމަވެސް އެމީހާ ވަނީ ސީރިއާގަ ފަހުން މަރުވެފައެވެ.\nއިސްމާއިލް އަބްދުއް ރަހީމް ކިޔާ މީހަކު ރިލްވާން އަށް ފާރަލާފައިވާކަމަށް ވެސް ބުނެއެވެ. އިލްމާއިލް އަކީ ހަނގުރާމައަށް ސީރިއާއަށް ވަންނަން އުޅެނި ތުުރުކީ ބޯޑަރުން ހިފަހައްޓާއި ރާޢްޖެެ ފޮނުވާލި ނަމަވެސް، ތުރުކީން ލިބެންޖެހޭ ލިއުމެއް ނުލިބިގެން ދޫކޮށްލި މީހެއްކަމަށް ސުއޫދު ވިދާޅުވިއެވެ.\n"ދީނީ ހަރުކަށި ޖަމާއަތަކީ. ދިވެހިރާއްޖެއިން ހަނގުރާމަކުރުމަށް ހަރަކާތްތެރިވާ ޖަމާއަތެއް. ސީރިއާއަށް ފޮނުވާ ހަނގުރާމަވެރިންނާ އެ ޖަމާއަތާ ގުޅުންއޮވޭ،"\nސޫދު ވިދާޅުވީ ރިލްވާން މާރާލީ ނުވަތަ ގެއްލުވާލީ މިނިވަން ފިކުރާ ޖިހާދީ ފިކުރާ ދެމެދު ދިޔަ ހަމަނުޖެހުންތަކެއްގެ ތެރެއިންކަމަށެވެ.\nމާދަމާ ޕްރޮސެކިއުޓާ ޖެނެރަލްއާ ބައްދަލުކުރާއްވާނެކަމަށާއި އެއީ މިހާރު ހުރި ރަނގަޅު ހެކިތަކެއްތޯ ބެލުމަށް ހުސްނުއް ސުއޫދު ވިދާޅުވިއެވެ.\n"މި މައްސަލައިގަ ކަން ހިނގާފަ އޮތް ގޮތަށް ބަލާއިރު ފުރަތަމަ ބަލާލާނީ 2010 އަދި 2011 އަކީ ވަރަށް މުހިންމު ދެ އަހަރު.. މިނިވަން ހިޔާލުގެ ބަޔަކާ ޖިހާދީ ވިސްނުމުގެ ބަޔަކާ އަރާރުން ވުމުގެ ފެށުން ފެންމަތިވި ދުވަސްވަރު. މި ފިކުރީ އަރާރުން ފެށުނީ ސޯޝަލް މީޑިއާގަ ނަމަވެސް، މިނިވަން ފިކުރުގެ މީހުން މަރާލުމާ ހަމައަށް ކަންކަން ދިޔަ،" ސުއޫދު ވިދާޅުވިއެވެ.\nސޫދު ވިދާޅުވީ ތަހުގީގީ ނަޒަރަކުން ބަލާނަމަ ބައެއް މައުލޫމާތު މިވަގުތު ހާމަކުރުމަކީ ރަނގަޅު ކަމެއް ނޫންކަމަށެވެ.


"Council majority sarukaarah libijjenama barulamaany nizaamakah badhaluvaa manzaru fennane"\n"ކައުންސިލް މެޖޯރިޓީ ސަރުކާރަށް ލިބިއްޖެނަމަ ބަރުލަމާނީ ނިޒާމަކަށް ބަދަލުވާ މަންޒަރު ފެންނާނެ"\nކުރިޔަށް އޮތް ލޯކަލް ކައުންސިލް އިންތިހާބުގެ މެޖޯރިޓީ، ސަރުކާރަށް ލިބިއްޖެނަމަ، ވެރިކަމުގެ ނިޒާމު ބަދަލުކޮށް، ބަރުލަމާނީ ނިޒާމަކަށް ވެރިކަން ފުރޮޅިގެންދާނެ ކަމަށް ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވެއްޖެއެވެ.\nއިދިކޮޅު ކޯލިޝަނުން ރޭ ޕީޕީއެމްގެ އޮފީހުގައި ބޭއްވި ޖަލްސާގައި ވާހަކަދައްކަވަމުން އަބްދުއްރަހީމް ވިދާޅުވީ، ކައުންސިލް އިންތިޚާބުގައި ސަރުކާރަށް ކާމިޔާބު ލިބިއްޖެނަމަ، ރާއްޖޭގެ ވެރިކަމުގެ ނިޒާމް ބަރުލަމާނީ ނިޒާމަކަށް ބަދަލުކުރާނެ ކަމަށެވެ. އެ މަންޒަރު ފެންނަ ކަމަށާއި އެހެންކަމުން ދައުރުގެ މެދުތެރެއިން އިންތިޚާބެއްް ބާއްވަން ޖެހިފައިވާ ކަމަށް އަބްދުއްރަހީމް ވިދާޅުވި އެވެ.\nއަބްދުއްރަހީމްގެ ވާހަކައިގައި ސަރުކާރު ކޯލިޝަނުން ވެފައިވާ އެއްބަސްވުމުގެ ދަށުން ދޮޅު އަހަރުގެ ތެރޭގައި މެދުތެރެއިން އިންތިހާބެއް ބާއްވަން ނިންމި ކަމަށާއި އެހެންކަމުން ދޮޅު އަހަރުވުމުން އިންތިހާބެއް ބާއްވަންޖެހޭ ކަމަށް ވިދާޅުވިއެވެ.\nއެހެންވެ އިންތިހާބު އިދިކޮޅުން ކާމިޔާބު ކުރުމުން މިޑްޓާމް އިލެކްޝަނެއް ބާއްވައިދިނުމަށް ރައްޔިތުން އެދޭނެ ކަމަށް ވެސް ވިދާޅުވިއެވެ.\n''ރައްޔިތުން އަމިއްލައަށް އެބަޖެހޭ މިޑްޓާމް އިލެކްޝަނެއް ބާއްވަން. އެ އިލެކްޝަނަށް ޖާގަ ހޯދައިދޭން އެބަޖެހޭ. އެ ޖާގަ އަޅުގަނޑުމެންނަށް ހޯދައިދެވެން އޮތީ ލޯކަލް ކައުންސިލް އިންތިހާބު ބޮޑުތަނުން ޕީޕީއެމަށް ކާމިޔާބު ކޮށްދީގެން.'' އަބްދުއްރަހީމް ވިދާޅުވިއެވެ.\nއަބްދުއްރަހީމް ވިދާޅުވީ، މި ސަރުކާރާއި ޕީޕީއެމްގެ ސަރުކާރު، އަޅައިކިޔާ އިރު ޕީޕީއެމްގެ ވެރިކަން މާ ރަނގަޅު ކަމަށް އިންތިޚާބުގައި ރައްޔިތުން ބުނެފި ނަމަ އާ ރިޔާސީ އިންތިޚާބަކަށް މަގުފަހިވެ، ވެރިކަމާ އަލުން ޕީޕީއެމުން ހަވާލުވުމުގެ މަސައްކަތް ފަށާނެ ކަމަށެވެ.\nމީގެއިތުރުން އެނާ ވިދާޅުވިގޮތުގައި، އިންތިހާބުގައި ރައްޔިތުން ސަރުކާރަށް ދޭންވީ މެސެޖަކީ ބޭނުންވި އިގްތިސާދީ ތަރައްގީ އާއި އިޖުތިމާއީ އަދާލަތާއި އިންސާފު މި ސަރުކާރަށް ހޯދައި ނުދެވުނު ކަމެވެ.


SunOnline: COLUMN: Mussan'dhivaan beynun nama mikankan kollaa\nމުއްސަނދިވާން ބޭނުންނަމަ މިކަންކަން ކޮށްލާ\nއަލްއުސްތާޛު އަޙްމަދު ޝާޒް 14 Jan 2022, 10:21\n500 ރުފިޔާގެ ނޫޓެއް--- ސަން ފޮޓޯ: އިބްރާހިމް އިފާޒް\nކޮންމެ މީހަކުވެސް މުދަލަށް ލޯބިކުރާނެކަމީ ދެބަސްނުވެވޭނެ ހަގީގަތެކެވެ. އެކަމަށްޓަކައި ހުރިހާ އެންމެންވެސް ގަދައަޅައި މަސައްކަތް ކުރާނެއެވެ. މުއްސަނދިވެވޭނީ ކިހިނެއްތޯ ބަލައި ހޯދާނެއެވެ. އިންސާނާ މުދަލަށް ލޯބިކުރާނެކަން ގުރުއާނާއި ސުންނަތުން ސާފުކޮށް އެނގެއެވެ. ﷲ ވަޙީކުރައްވާފައިވާ ބަސްފުޅުގެ މާނައިގައިވެއެވެ. "އަދި ހަމަކަށަވަރުން، އެ އިންސާނާއަކީ މުދަލަށް ލޯބިކުރުންގަދަ މީހެއްކަން ކަށަވަރެވެ."(ޢާދިޔާތި: 8) "އަދި ތިޔަބައިމީހުން ގަދަވެގެންވާ ލޯތްބަކުން، މުދަލަށް ލޯބިކުރަމުއެވެ."(ފަޖުރު: 20)\nމުއްސަނދިކަން ހޯދުމުގައި ހިމެނެނީ ދެދާއިރާއެކެވެ. އެއީ މާއްދީ ދާއިރާއާއި މައުނަވީ ދާއިރާއެވެ. މާއްދީ ދާއިރާއަކީ މުދާ ހޯދުމަށްޓަކައި މަސައްކަތްކުރުމެވެ. މައުނަވީ ދާއިރާއަކީ ﷲ އާ އަޅާއާ ދެމެދު އޮންނަ ގުޅުން ވަރުގަދަ ކުރުމެވެ. މިގޮތުން ކުރަންޖެހޭ މުހިންމު ކަންތައްތައް ތިރީގައިއެވަނީއެވެ.\nއިޙުސާންތެރިވުން: އިޙުސާންތެރިކަމުގެ މާނައަކީ ﷲ އަށް އަޅުކަންކުރާހިނދު ތިމާއަށް އެކަލާނގެ ނުފެނުނުކަމުގައިވިޔަސް، އެކަލާނގެ ފެނިގެން ހުރެ އަޅުކަންކުރާ ފަދައިން އަޅުކަން ކުރުމެވެ. އެހެނީ ތިމާއަށް އެކަލާނގެ ނުފެނުނުކަމުގައިވިޔަސް، އެކަލާނގެ ތިމާގެ ހުރިހާ ކަމެއް ބައްލަވާވޮޑިގެންވެތެވެ. އިޙުސާންތެރިވުން ހަމައެކަނި އަޅުކަމަށް ހާއްސަވެގެން ނުވެއެވެ. ތިމާ ކުރާ ކޮންމެ މުއާމަލާތެއްގައިވެސް އިޙުސާންތެރިވާންޖެހޭނެއެވެ. އެގޮތުން ރިޒުގު ހޯދުމަށްޓަކައި މަސައްކަތްކުރާއިރުވެސް އިޙުސާންތެރިވާންޖެހޭނެއެވެ. ކޮންމެ މަސައްކަތެއް ކުރިނަމަވެސް އެކަމެއް ﷲ ބައްލަވާވޮޑިގެންވާނެކަން ހަނދާނުގައި ބަހައްޓަންވާނެއެވެ. އިޙުސާންތެރިންނަށް މާތްﷲ ހެޔޮކަން އިތުރުކުރައްވާނެކަމަށް އަންގަވާފައިވެއެވެ.(ބަޤަރާ: 58)\nނިއުމަތަށް ޝުކުރުވެރިވުން: އަދަދުނުކުރެވޭހާ ގިނަގުނަ ނިއުމަތްތައް ﷲ ދެއްވަވާފައިވެއެވެ. އެކަލާނގެ ދެއްވަވާ ނިއުމަތްތަކަށް ޝުކުރުވެރިވާނަމަ ނިއުމަތް އިތުރުކުރައްވާނެކަމަށް އަންގަވާފައިވެއެވެ. وَإِذْ تَأَذَّنَ رَبُّكُمْ لَئِن شَكَرْتُمْ لَأَزِيدَنَّكُمْ ۖ وَلَئِن كَفَرْتُمْ إِنَّ عَذَابِي لَشَدِيدٌ (އިބުރާހީމް: 7) "އަދި ތިޔަބައިމީހުންގެ ވެރިރަސްކަލާނގެ އެންގެވިހިނދު ހަނދުމަކުރާށެވެ! ހަމަކަށަވަރުން، ތިޔަބައިމީހުން ޝުކުރުކޮށްފިނަމަ، ހަމަކަށަވަރުން ތިމަންރަސްކަލާނގެ އިތުރުކޮށްދެއްވާހުށީމެވެ. އަދި ތިޔަބައިމީހުން ޝުކުރުނުކޮށް ކާފިރުވެއްޖެނަމަ ދަންނާށެވެ! ހަމަކަށަވަރުން، ތިމަންރަސްކަލާނގެ އަޒާބު ގަދަފަދަވެގެންވާކަން ކަށަވަރެވެ."\nތަޤުވާވެރިވުން: ތަޤުވާގެ މާނައަކީ މާތްﷲ ކުރުމަށް އެންގެވި ކަންތައްތައް ކުރުމާއެކު ނަހީކުރެއްވި ކަންތައްތަކާ ދުރުހެލިވުމެވެ. މިއީ ރިޒުގު ތަނަވަސްކުރެއްވުމުގެ ސަބަބެއްކަމުގައި އަންގަވާފައިވެއެވެ. އެކަލާނގެ ވަޙީކުރައްވާފައިވެއެވެ. وَلَوْ أَنَّ أَهْلَ الْقُرَىٰ آمَنُوا وَاتَّقَوْا لَفَتَحْنَا عَلَيْهِم بَرَكَاتٍ مِّنَ السَّمَاءِ وَالْأَرْضِ (އަޢުރާފު: 96) "ރަށްތަކުގެ އަހުލުވެރިން، އީމާންވެ ތަޤުވާވެރިވީނަމަ، ހަމަކަށަވަރުން، އުޑުންނާއި، ބިމުން، ތިމަންރަސްކަލާނގެ އެއުރެންގެ މައްޗަށް ބަރަކާތުގެ މަގުތައް ހުޅުއްވައިދެއްވީމުހެވެ." ތަޤުވާވެރިވާނަމަ އޭނާގެ ކަންތައްތައް ފަސޭހަކޮށްދެއްވާނެކަމަށްވެސް އަންގަވާފައިވެއެވެ.(ޠަލާޤު: 4) وَمَن يَتَّقِ اللَّهَ يَجْعَل لَّهُ مَخْرَجًا، وَيَرْزُقْهُ مِنْ حَيْثُ لَا يَحْتَسِبُ ۚ (ޠަލާޤު:2-3) "އަދި ﷲ އަށް ތަޤުވާވެރިވާމީހާ (ދަންނާށެވެ!) އެކަލާނގެ އޭނާޔަށް ނުކުންނާނެ މަގެއް ދައްކަވާނެތެވެ. އަދި ހީވެސްނުކުރާފަދަ ގޮތްގޮތުން އެކަލާނގެ އޭނާޔަށް ރިޒުގު ދެއްވާނެތެވެ."\nރަޙިމުގެ ގުޅުން ދެމެހެއްޓުން: ރަޙިމުގެ ގުޅުން ބަހައްޓަން ޖެހޭނެ މީހުންނަކީ ކޮބައިކަމާމެދު އިލްމުވެރިންގެ ތަފާތު ބުނުންތައްވެއެވެ. ޖުމުލަކޮށް ބަލާއިރު ރަޙިމުގެ ގުޅުން ބަހައްޓަން އެންމެ ބޮޑަށް އެދެވޭ ބަޔަކީ މަންމައާއި ބައްޕަ ފަރާތުގެވެސް ނަސަބުގެގޮތުން ގާތްމީހުންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ހަދީސްކުރައްވާފައިވެއެވެ. من أحبّ أن يُبْسَطَ عليه في رزقه، وأن يُنْسَأَ له في أَثَرِهِ؛ فَلْيَصِلْ رحمه (متفق عليه) "އެމީހެއްގެ ރިޒުގު ތަނަވަސްވެ އުމުރު ދިގުވުމަށް އެދޭމީހާ ފަހެ، ރަޙިމުގެ ގުޅުން ދަމަހައްޓާހުށިކަމެވެ."\nނަމާދު ކުރުން: ޚުޝޫޢަތްތެރިކަމާއެކު، ފުރިހަމަގޮތުގައި ބަރާބަރަށް ނަމާދުތައް އަދާކުރުމަކީ ރިޒުގު ތަނަވަސްވުމުގެ ސަބަބެކެވެ. ﷲ ވަޙީކުރައްވާފައިވެއެވެ. وَأْمُرْ أَهْلَكَ بِالصَّلَاةِ وَاصْطَبِرْ عَلَيْهَا ۖ لَا نَسْأَلُكَ رِزْقًا ۖ نَّحْنُ نَرْزُقُكَ ۗ وَالْعَاقِبَةُ لِلتَّقْوَىٰ (ޠާހާ: 132) "އަދި ކަލޭގެފާނުގެ އަހުލުވެރިންނަށް ނަމާދުކުރުމަށް އަމުރު ކުރައްވާށެވެ! އަދި އެކަމުގެ މައްޗަށް ކެތްތެރިވެވަޑައިގަންނަވާށެވެ! ރިޒުގު ދެއްވުމަކަށް ކަލޭގެފާނުގެ ކިބަޔަކުން ތިމަންރަސްކަލާނގެ އެދިވޮޑިއެއް ނުގަންނަވަމެވެ. ކަލޭގެފާނަށް ރިޒުގު ދެއްވަނީ، ތިމަންރަސްކަލާނގެއެވެ. ރަނގަޅު ނިމުންވަނީ، ތަޤުވާވެރިންނަށެވެ." ނަމާދާއެކު އެހެނިހެންވެސް ހެޔޮ އަމަލުތައް ކުރުންމަތީ ދެމިހުރުމަކީ ރިޒުގު ތަނަވަސްވުމަށްޓަކައި ވަރަށް މުހިންމު ކަމެކެވެ.\nﷲ އަށް ވަކީލުކުރުން: ވަކީލުކުރުމަކީ ތިމާގެ ހުރިހާކަމެއް ބަލަހައްޓަވާ ފަރާތަކީ ﷲ ކަން ފުރިހަމައަށް ގަބޫލުކޮށް ތިމާގެ ހުރިހާ ކަމެއްގައި އެކަލާނގެ އަށް އިތުބާރުކުރުމެވެ. މީގައި ދެކަމެއް އެކުލެވިގެންވެއެވެ. އެއީ ވަކީލުކުރުމާއެކު ސަބަބުތަކުގައި ހިފުމެވެ. މިސާލަކަށް، ރިޒުގު ދެއްވާ ފަރާތަކީ ﷲ ކަން ހިތުން ގަބޫލުކޮށް، ތިމާއަށް ކަނޑައެޅިފައިވާ ރިޒުގު ތިމާއަށް ދެއްވާނެކަން ޔަގީންކުރުމަކީ ވަކީލުކުރުމެވެ. ހަމަ މިއާއެކު ރިޒުގު ހޯދުމަށްޓަކައި ތަފާތު މަސައްކަތްތައް ކުރުމަކީ ސަބަބުތަކުގައި ހިފުމެވެ. ހަގީގީ ވަކީލުކުރުމަކީ މިއީއެވެ. މިކަން އަންގަވައި ރަސޫލުﷲ ޞައްލަﷲ ޢަލައިހި ވަސައްލަމަ ހަދީސްކުރައްވާފައިވެއެވެ. لو أنَّكُمْ تَتَوكَّلُونَ علَى اللهِ حقَّ توكُّله لرزقَكم كما يرْزقُ الطَّيرَ، تغدوا خِماصًا وتَرُوحُ بِطانًا (ތިރުމިޒީ) " ﷲ އަށް ވަކީލުކުރުން ހައްގުގޮތުގައި ތިޔަބައިމީހުން އެ އިލާހަށް ވަކީލުކޮށްފިނަމަ، ދޫންޏަށް ރިޒުގު ދެއްވާފަދައިން އެ އިލާހު ތިޔަބައިމީހުންނަށް ރިޒުގު ދެއްވާނެތެވެ. އެސޮރުމެން ހެނދުނު (އުދުހިގެން) ދަނީ ހުސްބަނޑާއެވެ. އަދި ހަވީރު (އެސޮރުމެންގެ ވަޒަނަށް) އެނބުރި އަންނަނީ ބަނޑުފުރާލައިގެންނެވެ." ﷲ ވަޙީކުރައްވާފައިވެއެވެ. وَمَن يَتَوَكَّلْ عَلَى اللَّهِ فَهُوَ حَسْبُهُ ۚ إِنَّ اللَّهَ بَالِغُ أَمْرِهِ ۚ قَدْ جَعَلَ اللَّهُ لِكُلِّ شَيْءٍ قَدْرًا (ޠަލާޤު: 3) "އަދި ﷲ އަށް ވަކީލުކުރާމީހާ (ދަންނާށެވެ!) ފަހެ، އޭނާޔަށް އެކަލާނގެ ފުދެއެވެ. ހަމަކަށަވަރުން، ﷲ އީ އެކަލާނގެ އަމުރުފުޅު ހިންގަވައި، ފުރިހަމަކުރައްވާ ރަސްކަލާނގެއެވެ. ހަމަކަށަވަރުން، ﷲ ކޮންމެ އެއްޗަކަށް މިންވަރެއް ކަނޑައަޅުއްވާފައިވެއެވެ."\nނިކަމެތިންނަށް ހެޔޮކޮށް ހިތުން: ﷲ ގެ ޙިކުމަތްވަންތަކަމުން މުދާވެރިކަމުގައްޔާއި އެނޫން ކަންކަމުގައިވެސް އެކިމީހުންގެ މެދުގައި ތަފާތުކަން ލައްވަވާފައިވެއެވެ. މީހުންނަށް ހެޔޮ ފޯރުވުމުގައި ތިމާއަށްވުރެ ނިކަމެތިންނަށް އިސްކަން ދިނުމަކީ ވަރަށް ބޮޑަށް އެދެވިގެންވާ ކަމެކެވެ. ނިކަމެތިންގެ ނަމާދާއި ދުއާގެ ސަބަބުން ﷲ މި އުންމަތަށް ނަސްރު ދެއްވަވާކަމަށް ހަދީސްގައި އައިސްފައިވެއެވެ.(އައްނަސާއީ) ވީމާ، ނިކަމެތިންނަށް ހެޔޮ ފޯރުވައިފިނަމަ އެބައިމީހުންގެ ދުއާ އެމީހަކަށް ލިބޭނެއެވެ.\nފާފަ ފުއްސެވުމަށް އެދުމާއި ތައުބާވުން: ކުރެވިފައިވާ ފާފަތައް ފުއްސަވައިދެއްވުން އެދުމާއެކު ތައުބާވުމަކީ ރިޒުގު ތަނަވަސްކޮށްދެއްވާނޭކަމެއްކަމަށް އަންގަވާފައިވެއެވެ. އެގޮތުން، ބަރަކާތުގެ ވާރެޔާއި މުދަލާއި ދަރިންނާއި ބަގީޗާތަކާއި ކޯރުތައް މިންވަރުކުރައްވާނެއެވެ.(ނޫޙު: 10-12) ފާފަ ފުއްސެވުމަށް އެދި أَسْتَغْفِرُالله މިފަދައިން ގިނަގިނައިން ކިޔާށެވެ.\nރިޒުގު ތަނަވަސްކޮށްދެއްވުން އެދި ދުއާކުރުން: ދަރަނިވެރިކަމުން ސަލާމަތް ކުރެއްވުމަށާއި ރިޒުގު ތަނަވަސްކޮށްދެއްވުން އެދި ގިނަގިނައިން ދުއާކުރަންވާނެއެވެ. އަރަބި ބަހުންނޫނަސް އެމީހެއްގެ އަމިއްލަ ބަހުންވެސް ދުއާކުރެވޭނެއެވެ. ހަމަމިއާއެކު، ރިޒުގަށް އެދި ކުރުމަށް ވާރިދުވެފައިވާ ހާއްސަ ދުއާތައް ކުރުން ބޮޑަށް އެދެވިގެންވެއެވެ. ހިތާމަތައް ފިއްލަވައި ރިޒުގު ތަނަވަސްވުމަށް އެދޭނަމަ މިފަދަ ދުއާތައް ކުރުން ރަނގަޅެވެ. اللَّهُمَّ إِنِّي أَعُوذُ بِكَ مِنَ الْهَمِّ وَالْحَزَنِ، وَالْعَجْزِ وَالْكَسَلِ، وَالْبُخْلِ وَالْجُبْنِ ، وَضَلَعِ الدَّيْنِ، وَغَلَبَةِ الرِّجَالِ "ހައްދަވައި ބޮޑުކުރެއްވި އިލާހު! ހަމަކަށަވަރުން، އިބަ އިލާހުގެ ވާގިފުޅާލައިގެން ވާންހުންނަ ކަންކަން ނުވެދާނެކަމުގެ މައްޗަށް ވެވޭ ދެރައާއި، ފާއިތުވެގޮސްފައިވާ ކަންކަމާމެދު ކުރެވޭ ހިތާމައާއި، އަމިއްލަ ނުކުޅެދުންތެރިކަމާއި ކަންނެތްކަމާއި ފިނޑިކަމާއި ދަހިވެތިކަމާއި ބުރަބޮޑު ދަރަންޏާއި އަދި ހައްގުނޫންގޮތުގައި އެހެންމީހުންގެ ބާރުގެ ދަށުގައިވުމުން ރައްކާތެރިކަމަށް މިއަޅާ އެދެމެވެ."\nއިސްވެ ބަޔާންވެދިޔަ ކަންތައްތަކަށް ސަމާލުކަން ދިނުމާއެކު ރިޒުގު ހޯދުމުގެ މާއްދީ ބައި ކުރިއަށް ގެންދަންޖެހޭނެއެވެ. އެއީ މަސައްކަތް ކުރުމެވެ. ރިޒުގު ހޯދުމަށްޓަކައި ހުއްދަ ކޮންމެ މަސައްކަތެއްވެސް ރަނގަޅުވާނެއެވެ. ވަކި ބާވަތެއްގެ މަސައްކަތެއްނޫނީ ނުކުރަން ހުރުމަކީ ބުއްދިވެރިގޮތެއްނޫނެވެ. އަދި ﷲ މިންވަރުކުރައްވާފައިވާ އެއްޗެއް ލިބޭނެކަމަށް އުންމީދުކޮށްގެން، މަސައްކަތެއްނުކޮށް ދެއަތް އުރާލައިގެން ހުރުމަކީވެސް ކޮށްގެންވާނެކަމެއްނޫނެވެ!\nއުފާވެރި ފަސޭހަ ދިރިއުޅުމެއް ލިބޭނެ ގޮތެއް\nދީނާމެދު ނަފުރަތު ނޫފެދޭގޮތަށް ދީން ބުނެދޭންޖެހޭ\nއިސްލާމްދީނުން މަސައްކަތުގެ އަޚުލާޤު ދަސްކުރަމާތޯ\nޗުއްޓީއަށް ދާއިރު މިކަންކަމަށް ސަމާލުކަން ދޭންވާނެ!


ދިރާގުން ސެމްސަންގް ގެލެކްސީ ޒީ ފޯލްޑް3 5ޖީ ފޯނު ޕްރީ އޯޑަރަށް ހުޅުވައިލައިފި – Dhen.mv\nމަރްޔަމް ވަޙީދާ September 10, 2021 - 3:49 pm\nދިރާގުން ސެމްސަންގްގެ އެންމެ ފަހުގެ ފްލޭގްޝިޕް ފޯނު ގެލެކްސީ ޒީ ފޯލްޑް3 5ޖީ 10 ސެޕްޓެމްބަރ 2021އިން ފެށިގެން ޕްރީ އޯޑަރަށް ހުޅުވައިލައިފިއެވެ.\nމިއީ ސެމްސަންގްގެ ފަތްޖަހާލެވޭ ފޯނުތަކުގެ 3ވަނަ ޖެނެރޭޝަންގެ ފޯނެކެވެ. އެގޮތުން މި ފޯނުން ކަސްޓަމަރުންނަށް މޮބައިލް ފޯނު ގެންގުޅުމުގައި މުޅިން އައު ތަޖުރިބާއެއް ކޮށްލެވޭނެއެވެ. ބޮޑު ފޯނު ސްކްރީނަކުން ފެށިގެން ފަތްޖަހައިލެވޭ ގޮތަށް ފަރުމާކޮށްފައިވާ މި ތަފާތު އަދި އީޖާދީ ފޯނު މެދުވެރިކޮށް ކަސްޓަމަރުންނަށް މަސައްކަތް ކުރުމާއި މުނިފޫހިފިލުވުމުގެ ކަންކަން ކުރުމުގެ ތަފާތު ތަޖުރިބާއެއް ކުރެވޭނެއެވެ.\nމީގެ އިތުރުން މި ފޯނަކީ ދުނިޔޭގެ ފުރަތަމަ އަންޑަރ ޑިސްޕްލޭ ކެމެރާއެއް ހިމެނޭ ފަތްޖަހާލެވޭ ފޯނެވެ. ދިގުމިނުގައި 7.6 އިންޗް "އިންފިނިޓީ ފްލެކްސް" ޑިސްޕްލޭއެއްގެ އިތުރުން ގެލެކްސީ ފޯލްޑް35ޖީގައި އެސްޕެން ވެސް ސަޕޯރޓްކުރާނެއެވެ.\nދިރާގު މެދުވެރިކޮށް ފޯނުތައް ޕްރީ-އޯޑަރ ކުރަށްވާ ކަސްޓަމަރުންނަށް 10 ޖީބީ ހިލޭ ޑޭޓާ6މަސްދުވަހުގެ މުއްދަތައް ދިނުމަށް ވެސް ވަނީ ހަމަޖައްސައިފައެވެ. މީގެ އިތުރުން ދިރާގުން މި ފޯނަށް ޕްރީ އޯޑަރ ކުރައްވާ ކަސްޓަމަރުންނަށް ގެލެކްސީ ބަޑްސް2 ހަދިޔާއެއްގެ ގޮތުގައި ލިބޭނެ ކަމަށް ދިރާގުން ބުނެއެވެ.\nސެމްސަންގް ގެލެކްސީ ޒީ ފޯލްޑް3 5ޖީ، ދިރާގު 5ޖީ އަދި ދިރާގު އީ-ސިމް ސަޕޯޓްކުރާނެއެވެ.\nދިރާގުން ސެމްސަންގްގެ އެންމެ ފަހުގެ މިސްމާޓް ފޯނު ޕްރީ-އޯޑަރ ކުރުމަށް މި ލިންކުން ވަރަށް ފަސޭހަކަމާ އެކު ޕްރީއޯރޑަރ ކޮށްލެވޭނެއެވެ.


Komandoo ah varah bodah udha araifi | Mihaaru\nށ. ކޮމަންޑޫ ހިއްކި ސަރަހައްދަށް މިއަދު އުދަ އަރަނީ. --- ފޮޓޯ: ކޮމަންޑޫ ކައުންސިލް\nކޮމަންޑު އަށް ވަރަށް ބޮޑަށް އުދަ އަރައިފި\n09 ޖޫން 2019 - 21:08 19 comments\nށ. ކޮމަންޑޫގައި ހިއްކި ސަރަހައްދަށް ވަރަށް ބޮޑަށް މިއަދު އުދަ އަރައިފި އެވެ.\nކޮމަންޑޫ ކައުންސިލްގެ ރައީސް މުހައްމަދު މުފީދު "މިހާރު" އަށް ވިދާޅުވީ ރަށުގެ ހުޅަނގު ދެކުނު ފަރާތުން އުދަ އަރަން ފެށީ މިއަދު މެންދުރު ފަހު ކަމަށެވެ. ރަށަށް އުދަ އަރައި، މީހުން ދިރިއުޅޭ ސަރަހައްދާ ހަމައަށް ލޮނުގަނޑު އެރި ކަމަށް އޭނާ ވިދާޅުވި އެވެ.\n"އުދަ އެރުމުގެ ސަބަބުން މީހަކަށް އަދި ތަނަކަށް ގެއްލުމެއް ނުލިބޭ. ރަށުގެ ފުޓްސަލް ދަނޑާ ހަމައަށް އުދައިގެ އަސަރު ވަރަށް ބޮޑަށް ކުރި،" ކައުންސިލްގެ ރައީސް ވިދާޅުވި އެވެ.\nށ. ކޮމަންޑޫ ހިއްކި ސަރަހައްދަށް މިއަދު އުދަ އަރާފައި. އެއްވެސް މީހަކަށް އަދި މުދަލަކަށް ގެއްލުމެއް ނުލިބޭ. --- ފޮޓޯ: ކޮމަންޑޫ ކައުންސިލް\nއޭނާ ވިދާޅުވި ގޮތުގައި އެ ރަށަށް އަދިވެސް ދަނީ އުދަ އަރަމުންނެވެ. މިއީ މި ފަހުން، ކޮމަންޑު އަށް މިހާ ބޮޑަށް އުދަ އެރި ފުރަތަމަ ފަހަރު ކަމަށް ވެސް މުފީދު ވިދާޅުވި އެވެ. ރަށުގެ ހުޅަނގު ދެކުނު ފަރާތަކީ އޭނާ ވިދާޅުވި ގޮތުގައި އާންމު ގޮތެއްގައި އުދަ އަރާ ހިސާބެކެވެ.\nއާބާދީގައި 1،200 އުޅޭ ކޮމަންޑޫގެ ބިން ހިއްކުމުން އެ ރަށުގެ ބޮޑުމިން 14 ހެކްޓަރަށް ވުރެ ބޮޑެވެ. ބިން ނުހިއްކާ އިރު، އެ ރަށަކީ ކުރިން ހަތް ހެކްޓަރުގެ ރަށެކެވެ.\n"މިރޭ ދަންވަރު ވެސް ބޮޑު ދިޔައިގައި ރަށަށް އުދަ އެރުމަކީ އެކަށީގެންވާ ކަމަކަށްވާތީ ރައްޔިތުން އެކަމަށް ހާއްސަ ސަމާލު ކަމެއް ދިނުމަށް ކައުންސިލުން އިލްތިމާސް ކުރަނީ،" މުފީދު ވިދާޅުވި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ކޮމަންޑޫ ހިއްކި އިރު، އެ ސަރުކާރުގެ ވިސްނުން އޭރު އޮތީ ރައްޔިތުންނަށް ބޯހިޔާވަހިކަން ހޯދައި ދިނުމަށް ހިއްކާ ސަރަހައްދުގައި 50 ފްލެޓު އެޅުމެވެ. އެ ސަރަހައްދަށް އިންޖީނުގެ ބަދަލުކޮށް ވޭސްޓް މެނޭޖްމަންޓް ސެންޓަރަކާއި ކުޑަކުދިންގެ ޕާކެއް އެޅުމަށް ވެސް ވިސްނި އެވެ.\nމި ދުވަސް ވަރު ރާއްޖޭގެ ހުރިހާ ހިސާބުތަކަށް ވެސް މޫސުން ގޯސްވެ، ވައި ވަރަށް ގަދަ އެވެ. މޫސުމާ ބެހޭ ގައުމީ އިދާރާ އިން ބުނާ ގޮތުގައި މިއީ އާންމުކޮށް ހުޅަނގު މޫސުމުގައި ރާއްޖޭގައި ވައި ބާރުވާ ނިސްބަތެވެ.\nކުރިއަށް އޮތް ތިން ދުވަހު ވެސް މެދު ރާއްޖެތެރެ އާއި އުތުރުގެ އަތޮޅުތަކަށް ވައިގަދަވާނެ ކަމަށް ލަފާކުރެވޭ ރާއްޖޭގެ ކަނޑުތައް އާދަޔާ ހިލާފަށް ގަދަވާނެ ކަމަށް މެޓުން ބުންޏެވެ.\nއަދި މެދު ރާއްޖެ ތެރެ އާއި އުރުގެ އަތޮޅުތަކަށް ވައިގަދަވެ ރާޅުގެ އުސްމިން ތިން ފޫޓާއި ހަ ފޫޓާ ދެމެދުގައި ހުންނާނެ ކަމަށް ލަފާ ކުރެވޭތީ އެ ސަރަހައްދުގެ ބައެއް ރަށްތަކަށް ދިޔަވަރު ބޮޑުވާ ގަޑިތަކުގައި އުދައިގެ އަސަރު ކުރުމަކީ އެކަށީގެންވާ ރަށެއް ކަމަށް ވެސް މެޓު އޮފީހުން ބުނެ އެވެ.\nއިތުރު ލިޔުންތައް ށ. އަތޮޅު ށ. ކޮމަންޑޫ ތަރައްގީގެ މަޝްރޫއުތައް ބިން ހިއްކުން ށ. ކޮމަންޑޫ ކައުންސިލް މޫސުން އުދައެރުން


އެމްޑީޕީ ޒިންމާދާރުވާން ވެއްޖެއެވެ.Mikal News\nއެމްޑީޕީ އިން ފުވައްމުލަކުގައި އިންސާފު ގާއިމްކުރުމަށް ގޮވާލާ ބޭއްވި ހަރަކާތެއްގެ ތެރެއިން. ފޮޓޯ؛ ނިޖާހް\nއެމްޑީޕީ ޒިންމާދާރުވާން ވެއްޖެއެވެ.\n12 ސެޕްޓެމްބަރ 2014, 10:12 |\nމިނިވަން ނިއުސްގެ ނޫސްވެރިޔާ އަޙްމަދު ރިޟްވާން ހޯދަން ސަރުކާރުން އިހުމާލުވެފައިވާކަމަށާއި އޭނާ ހޯދަން ސަމާލުކަމެއް ނުދީ ބޯހިމެނުން ކުރިޔަށްގެންދާނަމަ ބޮއިކޮޓްކުރަން ޖެހިދާނެކަމުގެ އިންޒާރު އެމްޑީޕީން ވަނީ ދީފައެވެ.\nއެމްޑީޕީގެ ލީޑަރޝިޕަށް އައު ބޭފުޅުންތަކެއް އިންތިޚާބުވިފަހުން ބޭއްވި ފުރަތަމަ ނޫސްވެރިންގެ ބައްދަލުވުމުގައި ދެވުނު މި އިންޒާރަކީ އަޅުގަނޑުގެ ނަޒަރުގައި ވަރަށްވެސް ޒިންމާދާރުކަން ކުޑަކަމެކެވެ.\nޝައްކެއް ނެތް ގޮތުގައި، ނޫސްވެރިޔަކު ވީ ނުވީއެއް ނޭގި މިހާ ގިނަ ދުވަސްތަކެއް ވެފައިވުމަކީ ކަންބޮޑުވާންޖެހޭ ކަމެކެވެ. އަދި މިމައްސަލަ ތަޙްޤީޤުކުރުން އެކަށީގެންވާ ހަލުވިމިނެއްގައި ކުރިޔަށް ނުދާކަމާއި، މިކަމުގައި ސަރުކާރުގެ މާބޮޑު ކަންބޮޑުވުމެއް ނެތްކަން ދޭހަވާ ފަދަ ގޮތަކަށް ކަންތައް އެބަ ހިނގައެވެ. ޚުދު ރައީސުލްޖުމްހޫރިއްޔާ މިކަމުގައި ދީފައިވާ ފިނި ޖަވާބަކީ، އޭނާގެ ދައުލަތުގެ ޙިމާޔަތުގެ ދަށުގައިވާ ރައްޔިތަކު ގެއްލިގެން އެކަމާ ސުވާލުކުރުމުން، ދިނުން އެދެވިގެންވާ ޖަވާބެއް ނޫނެވެ.\nކަން އޮތީ އެހެންނެވެ. އެހެންނަމަވެސް ސުވާލަކީ، ނޫސްވެރިޔާ ރިޟްވާން ވަގަށް ނަގާފައިވާކަމަށް ވަންޏާ އެނެގި ބަޔަކު އެކުރިކަމެއްގެ އަދަބު ދިވެހި ހުރިހާ ރައްޔިތުންނަށް ޙައްޤުވީ ހެއްޔެވެ.\nބޯހިމެނުމަކީ ހަމައެކަނި ބޯ ގުނުމެއް ނޫނެވެ. އެއީ، ކުރިޔަށް އޮތް އެތައް ޖީލަކަށް އޭގެ އަސަރުކުރާނޭ ދުރުރާސްތާގެ ޕްލޭންތަކަށާއި، އެހެނިހެން ރަސްމީ ބޭނުންތަކަށް ބޭނުންވާ ތަފާސް ހިސާބު އެއްކުރުމުގެ ޤައުމީ ޙަރަކާތެކެވެ. މިއީ ވަކި ސަރުކާރެއް އޮތަތީ ނުކޮށް ދޫކޮށްލެވޭނޭ ކަމެއް ނޫނެވެ. ފާހަގަކޮށްލަންޖެހޭ ނުކުތާއަކީ، އެމްޑީޕީން ސަރުކާރު ހިންގިއިރު ރައީސް ނަޝީދުގެ އެންމެބޮޑު ޝަކުވާއަކަށް ވެފައި އޮތީ އެކަށީގެންވާ ވަރަށް ޤައުމީ ރެކޯޑުތައް ބެލެހެއްޓިފައި ނެތުމުގެ ސަބަބުން އިޖުތިމާޢީ ރައްކާތެރިކަމުގެ ނިޒާމު ހިންގަވަން އުދަގޫވެފައި އޮތް ވާހަކައެވެ. ކަރަންޓު ސަބްސިޑީ ދޭން ބެލިއިރު އާމްދަނީ ރެކޯޑުކުރެވިފައި ނެތުމުގެ ސަބަބުން އަދި އަދަށްވެސް ކަރަންޓް ސަބްސިޑީ ދެމުން އަންނަނީ މުއްސަދިންނާއި ފަޤީރުން ތަފާތެއް ނެތިއެވެ.\nބޯހިމެނުމަކީ މިހާ މުހިއްމުކަމެއް ކަމަށްވީހިނދު، އެންމެ ބޮޑު އިދިކޮޅު ޕާޓީގެ ގޮތުގައި އޮވެ، ސަރުކާރަށް ފިއްތުންތަކެއް ކުރިމަތިކުރުވުމުގެ ގޮތުން އެކަން ބޮއިކޮޓްކުރުމުގެ ވާހަކަ ދެއްކުމަކީ ޒިންމާދާރު ގޮތެއްނޫނެވެ.\nއަޅުގަނޑުވެސް އެއްބަހެވެ. ސޯޝަލް މީޑީޔާގައި މިވަގުތު އުތުރި އަރަމުންދާ ޖަޒްބާތަކީ ރިޟްވާން ނުފެންނަނީސް ބޯހިމަނައިގެން ނުވާނެ ވާހަކައެވެ. “މަގޭ ބޯ ހިމަނާނީ ރިޟްވާންގެ ބޯ ހިމަނާފަ އައިސް” ފަދަ ޓްވީޓް ތަކެވެ.\nއަޅުގަނޑު ދެކޭގޮތުގައި މިފަދަ ޓްވީޓްތަކުގެ އަޞްލު މަޤްޞަދަކީ ކޮންމެހެން ބޯހިމެނުމުގައި ބައިވެރިނުވުމެއް ނޫނެވެ. ވީނުވީތަނެއް ނޭގޭ އިންސާނަކު ހޯދުމުގެ މުހިއްމުކަން ހާމަކުރުމެވެ.\nވިސްނާލަންޖެހޭ ނުކުތާ އަކީ، ސަރުކާރުގެ ކޮންޓްރޯލްގައި ހުރިހާ ބާރެއް އޮތް މިފަދަ ދަނޑިވަޅެއްގައި އެމްޑީޕީގެ ނިންމުންތައް ވާންޖެހޭނީ ވަރަށް ހަރުދަނާ ނިންމުންތަކެއް ކަމުގައެވެ. އެނިންމުންތަކަކީ ހަމައެކަނި އަޅުގަނޑުމެން ޖަޒުބާތީ އޮއިވަރެއްގައި ތިބެ ކޮށްލާ ޓްވީޓްތަކަކުން ފުރޭނިގެން އަންނަ އެއްޗަކަށް ވެގެން ނުވާނެއެވެ.\nޤަބޫލުކުރަންޖެހޭ ޙަޤީޤަތަކީ މިއަދުގެ ސިޔާސީ މަންޒަރު ވަނީ ބަދަލުވެފައިކަމެވެ. މިއަދުގެ ސިޔާސީ ޙަޤީޤަތްތަކާއި އުއްމީދުތައް، މީގެ ދިހަވަރަކަށް އަހަރުކުރިޔާ އަޅާބަލާއިރު ކިތަންމެ ތަނަކުން ވަނީ ބަދަލުވެފައެވެ. އޭރު އެމްޑީޕީއާ ގިނަބަޔަކު ގުޅި، އެމްޑީޕީގެ ކޮންމެ ގޮވާލުމަކަށް ހޭވައްލާ ތައްޔާރު ވެފައި ތިބީ ބަދަލަކަށް ބޭނުންވެފައި ތިބިލެއް ބޮޑުކަމުންނެވެ. މައުމޫންގެ ދިގު ވެރިކަން ނިމި، ބަދަލަކަށް ބޭނުންވެގެން އެބަދަލު ގެނެސްފިއެވެ. މިއަދު “ބަދަލަކަށް އެންމެން” ގެ ޝިޢާރުގެ ދަށުން އެމްޑީޕީން ގޮވާލާ ކޮންމެކޮންމެ ގޮވާލުމަކަށް މީހުން އިޖާބައެއް ނުދޭނެއެވެ. ސަރުކާރަށް ފިއްތުންތައް ކުރިމަތިކުރުމަށް ވެސް ކުރަންވާ ކަންތަކާ ނުކުރަންވާ ކަންތައް އެމްޑީޕީން ދެނެގަންނަން ޖެހޭނެއެވެ. މީގެ ދިހަވަރަކަށް އަހަރުގެ ސްޓްރެޓެޖީއެއް މިއަދަކު ނުހިނގާނެއެވެ.


SunOnline: Cash card aa nulaa faisaa jamaa kuraa ATM machine eh MIB in bahattaifi\nކޭޝްކާޑާ ނުލާ ފައިސާ ޖަމާކުރާ އޭޓީއެމް މެޝެނެއް އެމްއައިބީއިން ބަހައްޓައިފި\n01 Sep 2020, 19:07\nއެމްއައިބީ ހެޑް އޮފީސް -- ފޮޓޯ: އެމްއައިބީ\nމޯލްޑިވްސް އިސްލާމިކް ބޭންކުން ފައިސާ ޖަމާކުރަން އާ މެޝިނެއް ބަހައްޓައިފިއެވެ.\nފައިސާ ޖަމާކޮށް ނެގުމުގެ ހިދުމަތްލިބޭ މި އީސީއާރުއެމްގެ އެންމެ ތަފާތުކަމަކީ އެއްވެސް ކޭޝްކާޑެއް ބޭނުންނުކޮށް ފައިސާ ފަސޭހަކަމާއެކު ޖަމާކޮށްލެވުން ކަމަށް އެ ބޭންކުން ބުންޏެވެ.\nއެގޮތުން އެއެމްއައިބީ ގައި އެކައުންޓެއް ނެތް މީހުންނަށްވެސް ތިންވަނަ ފަރާތެއްގެ އިސްލާމިކް ބޭންކުގެ އެކައުންޓަކަށް މި މެޝެނުން ފައިސާ ޖަމާކުރެވޭނެއެވެ.\nކޭޝްކާޑަކާ ނުލައި ފައިސާ ޖަމާކުރެވޭނީ ކިހިނެއް؟\nކޭޝް ކާޑު ބޭނުންނުކޮށް ފައިސާ ޖަމާކުރުމުގެ ހިދުމަތަކީ ރާއްޖެއަށް އާ ހިދުމަތެކެވެ.\nމި ހިދުމަތް އިސްލާމިކް ބޭންކުން ދޭނީ ކޭޝް ކާޑުގެ ބަދަލުގައި ފޯނު ނަންބަރު ޖެހުމުން ފޯނަށް އޯޓީޕީއެއް ފޮނުވައިގެންނެވެ. އޯޓީޕީ ޖެހުމަށް ފަހު ފައިސާ ޖަމާކޮށްލަންވީއެވެ.\nމި އޭޓީއެމް މެދުވެރިކޮށް އާންމު ފަރުދުންގެ އިތުރުން ވިޔަފާރިވެރިންނަށްވެސް ފަސޭހަކާމާއެކު ފައިސާޖަމާކުރެވޭނެ ކަމަށް އެމްއައިބީ އިން ބުންޏެވެ.\nއެއްވެސް ކޭޝްކާޑެއްބޭނުން ކުރުމަކާނުލާ ފައިސާޖަމާކުރެވޭގޮތް ހަމަޖެހިފައިވާއިރު ވިޔަފާރި އެކައުންޓުތަކަށް ދުވާލަކު 500،000 ރުފިޔާ އަދި އަމިއްލަ ވިޔަފާރިތަކުގެ އެކައުންޓަށް އަދި އަމިއްލަ އެކައުންޓެއްނަމަ ދުވާލަކު 200،000 ރުފިޔާ ޖަމާކުރެވޭނެއެވެ.\nއެމްއައިބީގެ ހެޑް އޮފީސް އޭޓީއެމް ލޮބީގައި މި މެޝިން ބަހައްޓާފައިވާއިރު، ކުރިޔަށް އޮތް މަހެއްހާ ދުވަސްތެރޭ އަމީނީމަގު އެމްއެންޔޫ އޭޓިއެމް އަދިއަމީރު އަހްމަދުމަގު ފާމުދޭރިގޭގައި ބެހެއްޓިފައިވާ އޭޓީއެމް ލޮބީގައި މީގެެ ޒަމާނީ އޭޓީއެމްތައް ބަހައްޓާނެ ކަމަށް އެމްއައިބީ އިން ބުންޏެވެ.\nމި ވަގުތު މާލޭގައި އެމްއައިބީގެ ފަސް އޭޓީއޭމް ސެންޓަރު އެބަހުއްޓެވެ. އަދި ހުޅުމާލެ އަދި ހުޅުލޭގައިވެސް އެމްއައިބީގެ އޭޓީއެމް ބަހައްޓާފައިހުރެއެވެ. ހުޅުމާލޭގައި އިތުރު އޭޓީއެމް އެއް ބެހެއްޓުމުގެ މަސައްކަތް ކުރަމުންދާ ކަމަށް އެމްއައިބީ އިން ބުންޏެވެ.\nމަންޓާ އިން ކުޑަހުވަދޫ އަށް ޝެޑިއުލް ދަތުރުތައް ފަށައިފި\nއޮސްޓްރިއަން އެއާލައިނުން ރާއްޖެއަށް ދަތުރު ފަށައިފި\nއުރީދޫ ސުޕަނެޓްގެ ހިދުމަތް ހޯރަފުށްޓަށް


Addu gai caesarean hedhi meehehge haalu serious!\nއައްޑޫ އެކުއެޓޯރިއަލް ހޮސްޕިޓަލް،\nއައްޑޫގައި ސިޒޭރިއަން ހެދި މީހެއްގެ ހާލު ސީރިއަސް\nއައްޑޫ އިކުއިޓޯރިއަލް ހޮސްޕިޓަލް. އެ ތަނުގައި ސިޒޭރިއަން ހެދި އަންހެނެއްގެ ހާލު ސީރިއަސްވެ މާލެ ގެނެސް އޭޑީކޭގައި ދަނީ ފަރުވާ ދެމުން -- ފޮޓޯ: އަވަސް\nއައްޑޫ އިކްއެޓޯރިއަލް ހޮސްޕިޓަލުގައި ސިޒޭރިއަން ހެދި މީހެއްގެ ހާލު ސީރިއަސްވެގެން މާލެ ގެނެސް އޭޑީކޭގެ އައިސީޔޫގައި ފަރުވާ ދޭން ފަށައިފި އެވެ.\nހާލު ދެރަވި އަންހެން މީހާއަށް ބޮޑުދައިތަ ކިޔާ މީހަކު ސޯޝަލް މީޑިއާގައި ހިއްސާކުރި ޕޯސްޓެއްގައި ބުނެފައި ވަނީ މިމަހުގެ 23 ވަނަ ދުވަހު އަންހެން މީހާގެ ސިޒޭރިއަން ހެދި ފަހުން އޭނާގެ ހާލު ރަނގަޅު ނޫން ކަމަށެވެ.\nއޭނާ ބުނީ ދައްތަގެ އޮޕަރޭޝަން ކާމިޔާބު ކަމަށް ބުނެ ހޮސްޕިޓަލުން މައުލޫމާތު ދިން ކަމަށާއި ނަމަވެސް ސިޒޭރިއަން ހެދި ފަހުން ތިން ދުވަސްވީއިރު ވެސް ހާލު ރަނގަޅު ނޫން ކަމަށެވެ. އަދި ސިޒޭރިއަން ހެދި ޑޮކްޓަރު އަންހެން މީހާ ކައިރިއަށް އައިސް ހާލު ބަލާފައި ނުވާ ކަމަށެވެ.\nސިޒޭރިއަން ހެދި ފަހުން ނޭވާލާން އުނދަގޫވެގެން ނަރުހުންނާ އެ މައުލޫމާތު ހިއްސާކުރުމުން އެއީ ގޭސްޓްރިކްވެގެން ދިމާވާ ކަމެއް ކަމަށް އެންގި ކަމަށް އޭނާ ބުންޏެވެ. އެކަމަކު އޮޕަރޭޝަން ކުރި ފަހުން ހަތަރުވަނަ އަށްވީ ދުވަހު މާބޮޑަށް ބަނޑުގައި ރިއްސާތީ ސީޓީ ސްކޭން ހެދުމަށްފަހު ގޮހޮރުގައި ބްލޮކެއް އުޅޭ ކަމަށާއި ގޮހޮރޮ ސާފުކޮށްލުމުން އިތުރު ސާޖަރީ އަކަށް ދާން ނުޖެހޭނެ ކަމަށް ހޮސްޕިޓަލުން ބުނި ކަމަށެވެ.\nއޭނާ ބުނީ އާއިލާ އަށް ދޮގު މައުލޫމާތު ދިނުމަށްފަހު ދައްތަ އައިސީޔޫގައި ވެސް ގެންގުޅުނު ކަމަށެވެ. އަދި މާލެ ގެންދަން ދޫކޮށްލަން އެދުމުން ނޭވާލާން އުދަނގޫވާއިރު ވައިގެ މަގުން ނުގެންދެވޭނެ ކަމަށް ބުނެ ދައްތަ ދޫކޮށްލަން ވެސް ދެކޮޅު ހެދި ކަމަށެވެ.\n"އައިސީޔޫއަށް ގެންގޮސްފައި ތިން ވަނަ ދުވަހު ދޫކުރީ ވޯޑަށް. އައިސީޔޫގައ ކުރި ކަމެއް ނުވެސް އަންގާ. ވޯޑަށް ގެނެސްފައި ބުނީ ރަނގަޅު ކަމަށް. ދެ ދުވަސް ބަލާފައި ގެއަށް ދޫކުރާނެ ކަމަށް ބުނެފައި ދޫކުރީމާ އެ ދުވަހު މާލެ އައީ،" ޕޯސްޓުގައިވެ އެވެ.\nއޭނާ ބުނީ ދައްތަ މިދިޔަ ހޯމަ ދުވަހު މާލެ ގެނައުމުން އޭޑީކޭގެ ޑޮކްޓަރުން ބަލާފައި ސިޒޭރިއަން ހެދިއިރު ފަހާފައިވާ ބަނޑުގެ ތަންކޮޅެއްގައި އިންފެކްޝަނެއް އުފެދި ކުނިވެފައިވާތީ އިތުރު ސާޖަރީއެއް ހަދަން އެންގި ކަމަށެވެ. ސާޖަރީ ހަދަން ޑޮކްޓަރުން ބެލިބެލުމުން އެނގުނީ އަންހެން މީހާގެ ގޮހޮރު ބުރި ނުވެ ހިފެހެއްޓިފައި އިނީ ހަމަ ކިރިޔަ ކިރިޔާ ކަމެވެ. އޭރު އަންހެން މީހާގެ ބަނޑުގައި ދޮހާއި ފެން ހެދި ހާލު ވަރަށް ބޮޑަށް ސީރިއަސްވެފައިވާ ކަމަށްވެސް ބުންޏެވެ.\nއޭޑީކޭ އިން ދައްތަގެ ހާލަތާ ގުޅޭ ގޮތުން ކަންބޮޑުވާ އެތައް މައުލޫމާތެއް ދިން އިރު އައްޑޫ އިކުއިޓޯރިއަލް ހޮސްޕިޓަލުން ދައްތަގެ ހާލު "ސްޓޭބަލް" ކަމަށް ބުނެ ދޮގު މައުލޫމާތު ދިން ކަމަށް ތުހުމަތުކޮށް އޭނާ ވަނީ ވަރަށް ބޮޑަށް ކަންބޮޑުވުން ފާޅުކޮށްފަ އެވެ.\nއައްޑޫ އިކުއިޓޯރިއަލް ހޮސްޕިޓަލުގައި ސިޒޭރިއަން ހެދި މީހެއްގެ ހާލު ސީރިއަސްވެގެން އާއިލާ އިން ކަންބޮޑުވުން ފާޅުކުރަމުންދާ މައްސަލާގައި އެ ހޮސްޕިޓަލްގެ ބަހެއް އަވަސް އަށް ލިބޭ ގޮތެއް ނުވި އެވެ.\nއޭޑިކޭ ހޮސްޕިޓަލް އައްޑޫ ސިޓީ އައްޑޫ އެކުއެޓޯރިއަލް ހޮސްޕިޓަލް،\nއިކްއިޓޯރިއަލް ހޮސްޕިޓަލަށް ރައީސް ޒިޔާރަތްކުރައްވައިފި\nސިޒޭރިއަން ހެދި ފަހުން ހާލު ސީރިއަސްވި މައްސަލަ ބަލަނީ\nއެޗްޕީއޭގެ ބަންދުގައި 24 ރަށެއް


Enme Fahun Night Market Ge Golhi Thah Bidheyseen Ge Aiy Dhashugai - Vaguthu\nއެންމެ ފަހުން ނައިޓު މާކެޓުގެ ގޮޅިތަށްވެސް ބިދޭސީންގެ އަތްދަށަށް\nރާއްޖެއަކީ ހަތަރު ލައްކައެއްހާ މީހުން ދިރިއުޅޭ ކުޑަ ގައުމެކެވެ. މުޅި ގައުމު އިގްތިޞާދާއި ވިޔަފާރި ބަރޯސާ ވެފައި އޮންނަނީ ބޭރު ގައުމުތަކުން އެތެރެ ކުރާ މުދަލުގެ މައްޗަށެވެ. މީގެ ތެރޭގައި ރާއްޖޭގައި ހިންގާ ކުދި އަދި މެދު ފަންތީގެ ވިޔަފާރިތަކުން ބަރޯސާ މިންވަރު ބޮޑެވެ.\n2011 ވަނަ އަހަރު ރާއްޖެއަށް ޓެކްސްގެ ނިޒާމު ތައާރަފްކޮށް އެއަށް އަމަލު ކުރަން ފެށުމާއެކު މުދަލާ ޚިދުމަތުން ނަގަންފެށި ޓެކްސްއަށް ދައުލަތުގެ މާލިއްޔާ ވަނީ ވަރަށް ބޮޑަށް ބަރޯސާ ވެފައެވެ.\nމުދަލާ ޚިދުމަތުން ލިބޭ ޓެކުހެއްގެ މައްޗަށް ބިނާވެއި އޮތް މި ރާއްޖޭގެ ބާޒާރުގައި ދައުލަތަށް އާމްދަނީއެއް ނުލިބޭ ބޮޑެތި އަދި ގިނަ އަދަދެއްގެ ވިޔަފާރި ކުރަމުން އެބަދެއެވެ.\nރާއްޖޭގައި ގަވާއިދާ ޚިލާފަށް މަސައްކަތް ކުރާ ބިދޭސީން ދަނީ ވެރިރަށް މާލޭގައި ފުޅާ ދާއިރާއެއްގައި ވިޔަފާރި ކުރަމުންނެވެ. އެއްވެސް ތަނެއްގައި ރަޖިސްޓްރީ ކުރުމެއް ނެތި ސަރުކާރުން ނަގަންޖެހޭ އެއްވެސް ހުއްދައެއް ނުނަގައި ބިދޭސީން ސިއްރުން ކުރަމުންދާ ވިޔަފާރި ހުއްޓުވާނެ ބަޔަކު ނެތުމުގެ ނަތީޖާ އަކީ އެމީހުން ސިއްރުން ނުވަތަ ވަގަށް ކުރަމުންދާ ވިޔަފާރިތައް ހާމަކަމާއި މިނިވަން ކަމާއެކު ވެރިރަށް މާލޭގައިވެސް އަދި ރާއްޖޭގެ އަތޮޅު ތެރޭގައިވެސް ކުރަން ފެށުމެވެ.\nމި ސިލްސިލާއަށް އެންމެ ފަހުން އިތުރުވި ބޮޅަކީ މާލެއާއި ހުޅުމާލޭގައި މިހާރަކަށް އައިސް ގިނަ އަދަދަކަށް ބާއްވާމުން އަންނަ ނައިޓު މާކެޓުތައް ނުވަތަ މަގުމަތީ ބާޒާރު ތަކެވެ.\nނައިޓު މާކެޓު ތަކުން ވިއްކާ މޭޒުތައް ބޭރު މީހުން އަމިއްލަ ނަމުގައި ގަނެގެން އެތަނުގައި ވިޔަފާރި ކުރަމުން އެދަނީ އެއްވެސް ދިވެއްސެއްގެ ބައިވެރިވުމެއް ނެތިއެވެ. މިކަމުގައި ގިނައިން އުޅެނީ ގަވާއިދާ ޚިލާފަށް ރާއްޖޭގައި ދިރިއުޅޭ ބަންގްލަދޭޝްގެ ރައްޔިތުންނެވެ. އިންޑިއާ މީހުންވެސް ކޮންމެވެސް ވަރަށް އުޅެއެވެ.\nއެމީހުން މާކެޓުގައި ވިއްކަމުން އެދަނީ އެކަމަށް ޚާއްސަކޮށްގެން ބަންގްލަދޭޝްއިން އެތެރެ ކުރާ މުދަލެވެ. ނައިޓު މާކެޓުތަކުގައި ބަންގްލަދޭޝް މީހުން ވިއްކަނީ އަންނައުނުގެ ބާވަތްތަކާއި މޭވާގެ ބާވަތްތަކެވެ.\nމިހާރު ކާނިވާ ސަހަރައްދުގައި ކުރިއަށްދާ ނައިޓު މާކެޓަށް "ވަގުތު"ގެ ޓީމުން ޒިޔާރަތް ކޮށް އެތަނުގައި ވިޔަފާރި ކުރަންތިބި ބަންގްލަދޭޝްގެ ބައެއް ފަރާތްތަކާ ވާހަކަ ދައްކާލުމުން މިކަން ވަރަށް ބޮޑަށް ސާފު ވިއެވެ.\nއެމީހުން ބުނާ ގޮތުގައި މާލޭގައި ބާއްވާ ހުރިހާ މާކެޓަކުންވެސް އަމިއްލައަށް މޭޒު ގަނެގެން ވިޔަފާރި ކުރެއެވެ. ކޮންމެ މާކެޓަކަށްވެސް ޚާއްސަކޮށްގެން އެމީހުންގެ ގައުމުން މުދާ ރާއްޖެ އެތެރެ ކުރެއެވެ.\nއެތަނުން ވާހަކަ ދެއްކި އެކަކު ބުނި ގޮތުގައި މާލޭގައި އަންނަ ހަފުތާގައި ބޭއްވުމަށް ހަމަޖެހިފައިވާ މާކެޓުންވެސް އަދި އޭގެ ފަހުން އޮންނަ މާކެޓަކުންވެސް މިހާރު އެމީހުން ވަނީ މޭޒު ގަނެ ތައްޔާރު ވެފައެވެ.\nމިހާރު ކާނިވަލުގައި ކުރިއަށްދާ ނައިޓު މާކެޓުގައި 20 އަށްވުރެ ގިނަ ސްޓޯލުގައި އެއްވެސް ދިވެއްސެއްގެ ބައިވެރި ވުމެއް ނެތި ބިދޭސީން ވިޔަފާރި އެބަ ކުރެއެވެ. ބައެއް މީހުން އެއް ގޮޅި ނަގައިގެން ތިބޭއިރު ގިނަ ބިދޭސިން ތިބީވެސް ދެ މޭޒު ނަގައިގެންނެވެ.\nމިއީ ރާއްޖޭގައި ހެދިފައި ހުރި ގާނޫނު ތަކާއި ގަވާއިދުތައް ހުއްދަ ކުރާ ކަމަކަށް ނުވާއިރު ނައިޓު މާކެޓުތައް އިންތިޒާމު ކުރާ ފަރާތްތަކުން މޭޒުތައް ވިއްކުމުގައި މިއަށްވުރެ ޒިންމާދާރު ވާން ޖެހެއެވެ.\nމާކެޓެއް ބޭއްވުމަށް ސަރުކާރުގެ އިދާރާތަކުން ހުއްދަ ދޭއިރު މިފަދަ ކަންކަމަށް ރިއާޔަތް ކުރޭތޯ ރައްޔިތުން ސުވާލު އުފައްދައެވެ. އަދި ހުއްދަ ދިނުމުގައި މިކަންކަމަށް ރިއާޔަތް ކޮށްފައިވާ ނަމަ އިންތިޒާމު ކުރާ ފަރާތްތަކުން އެކަން ކުރަމުން އަންނަނީ ދީފައިވާ ހުއްދައިގައި އެއްބަސްވެފައިވާ ގޮތަށްތޯ ބަލައި ކަށަވަރު ކުރުމަކީ ހުއްދަ ދޭ ފަރާތުގެ ހައިސިއްޔަތުން މާލޭ ސިޓީ ކައުންސިލުންވެސް ކުރަން ޖެހޭނެ ކަމެކެވެ.\nގަވާއިދާ ޚިލާފަށް ރާއްޖޭގައި މަސައްކަތް ކުރާ ބިދޭސިން ހޯދައި އެފަރާތްކާމެދު އަޅަންޖެހޭ ފިޔަވަޅު އެޅުމަކީ އިމިގްރޭޝަންގެ ޒިންމާއަކަށް ވާއިރު މިހާ މިކަމުގައި އިމިގްރޭޝަނުން އުފުލަންޖެހޭ ޒިންމާ އިމިގްރޭޝަނުން ނުއުފުލަކީ ކީއްވެގެން ހެއްޔެވެ؟\nބިދޭސިއަކަސް އެހެން މީހަކަސް ގަވާއިދާ ޚިލާފަށް ކުރާ ކޮންމެ ކަމެއް ހުއްޓުވައި ފިޔަވަޅު އެޅުމުގެ ބާރު ގާނޫނުން ދީފައި އޮންނަ ފުލުހުންނަށް މިކަން ނޭގެނީ ބާއެވެ. ނުވަތަ ނުފެންނަނީ ބާއެވެ. މިކަން ބަލައި މިހާރުން މިހާރަށްވެސް މިކަން ހުއްޓުވަން ފުލުހުންނާއި އިމިގްރޭޝަނުން ކާނިވަލަށް ދާން ނުޖެހޭ ތޯއެވެ؟\nމިކަމުގައި ނައިޓު މާކެޓު އިންތިޒާމު ކުރާ ފަރާތުން އެމީހުން އަދާ ކުރަންޖެހޭ ޒިންމާ އަދާ ކޮށްފައި ނުވާނަމަ އެމީހުންނާމެދުވެސް ފިޔަވަޅު އަޅަން ނުވޭތޯ؟\nދައުލަތަށް އެއްވެސް އާމްދަނީ އެއް ނުލިބި ރާއްޖޭގައި ބަޔަކު ބޮޑު ވިޔަފާރިތަކެއް ކޮށް ގައުމުން ބޭރަށް ފައިސާތަކެއް ގެންދާއިރު ދައުލަތުގެ ކަމާ ބެހޭ ފަރާތްތަށް މަޑު ނިދީގައި ނިދާފައި ތިބިކަމަށް ރައްޔިތުން ތުހުމަތު ކުރެއެވެ.\nމިހާތަނަށް ސަތޭކަ އިންސައްތަ ދިވެހި ވިޔަފާރިވެރިން ބައިވެރިވަމުން އައިސްފައިވާ ނައިޓު މާކެޓުވެސް ބިދޭސީންގެ އަތްދަށަށް ގޮސް ނިމެއްޖެއެވެ.\nއޮގަސްޓް 10, 2019 12:49\nމި ނައިޓްމާކެޓްތައް ބާއްވާލެއް ގިނަކަމުން މިހާރު ފިހާރަ ތަކުން ވިޔަފާރި އެއް ނުވޭ. ހުރިހާ ފައިދާއެއް ބިދޭސީންނަށް. ފޭސްބުކް ޕޭޖް ހަދައިގެން ވެސް އެމީހުން ވިޔަފާރިކުރޭ. މީރާއިން ވެސް މިކަން ބަލަން ޖެހޭނެ. ޙުއްދަނެތި ވައިބަރ ގްރަޫޕްތަކުގަޔާ ޕޭޖްތަކުގަ ވިޔަފާރި އާއްމުވެ ގަވާއިދާ އެއްގޮތަށް ވިޔަފާރި ކުރާ ފަރާތްތަށް އިނދަޖެހިއްޖެ.\nއޮގަސްޓް 10, 2019 17:05\nފަގީރުކޮއި ތިބުނީވަރަށް ރަނގަޅުވާހަކައެއް. ރުކާރަކުވެސް މިކަންފެންނާނެ ލޮލެއްނެތް. މީރާއިންވެސް ބަލާނެ ބީޕީޓީ ޖީއެސްޓީ ގަވާއިދުން ދައްކާވިޔަފާރިތައް. ކުދަމައްސަަލައެއް ހުއްޓަސް އެކަންމާބޮޑުކޮށްގެން އެވިޔަފާރިއެއް ފުނޑަން މަސައްކަތްކުރޭ. ދިވެހިވިޔަފާރިތަކުން ވެސްޓެކުސްއައް މަކަރުހަދާމީހުން ފެށިނީތްސުރެ އެގޮތުގައެބަ ދެމިތިބޭ. މިއީހަގީގަތް.\nއޮގަސްޓް 10, 2019 12:59\nއޮން އެރައިވަލް ވިސާ ބަންގްލަދޭޝް އަދި އިންޑިއާއަށް ނުދިނުމަށް ގޮވާލަން. ރާއްޖޭގެ އާބާދީއަށް ވުރެން ތިމީހުން މިހާރު އެބަ މާގިނަވޭ. ބަންގާޅިންގެ ގަންޖާ ސިޓީ ސިންގިރޭޓު ދުމުން ފުރާފަ އޮންނަ މާލޭގަ މިހާރު ހަމަނޭވައެއް ނުލެވޭ.\nއޮގަސްޓް 10, 2019 13:13\nކޮމެޓީއަށް ހާޒިރުކޮށް ރައިސް ޔާމިނުގެ ބޮލުގައި މިކަންވެސް އަޅުވާ އޭރުން މިބައިގަޑުގެ ހިތްފުރޭނި.\nއޮގަސްޓް 10, 2019 14:25\nއޮގަސްޓް 10, 2019 16:07\nފުލުހުންނަށް ޓެކްސިީ މައްސަލައެކަނި މައްސަލަ އަކަށް ވެފަ އޮތީ މި ގައުމުގަ. ގުޅާނެ ނަންބަރުތަށް ވެސް އެބަހުރި ދީފަ. ފުލުހުން މީ ދެލޯ ކަނު ބައެއް. ޢެބައި މީހުން ބޭނުންކަމެއް ރަންގަޅަށް ކުރޭތޯ ބަލާނީ ވެސް. މާގަދަ ބައެއް އެއީ. ބޭނުންތާކު ވެހިކަލް ވެސް ޕާކު ކުރާނީ. ސަރުކާރުގެއެއްވެސް އޮފީހަކަށް ތިކަން ނުވޭ މައްސަލަޢަކަށް. ތިކަން ނޭންގޭ ދިވެއްސެއް މިގައުމުގަ ނޫޅޭ.\nއޮގަސްޓް 10, 2019 18:07\nކަލޭ ކޮން މައްސަލަ؟ އަހަރެމެން ވައްކަން ނުކުރަނީ... ބަރާބަރު ރަނގަޅު ވައްތަރު މަޝައްކައް ކުރަނީ\nއެހެންވާންޖެހެނީ އަހަރުމެންގެ ސަބަބުން. ދިވެހި މީހާ ލަދުގަންނާނެ އެއްޗެހި ވިއްކަން ހުންނަން. އޭނަ ޖެހޭނީ ބޮސް ހެދިފަ ހުންނަން.\nއޮގަސްޓް 10, 2019 18:33\nއަވަހަށް މި ބައިގަޑަށް ރައްޔިތުކަން ދީ. ދިވެއްސަކު ވިޔަފާރި ކުރަންޔާ ޖެހޭ ޓެކްސް ދައްކަން. ބިދޭސީންނަށް ސެއްލަ.\nއޮގަސްޓް 12, 2019 22:05\nމިއީ އިންޑިޔަން ސްޓޭޓެއް،\nއޮގަސްޓް 14, 2019 08:14\nއަހަރުމެން އުޅޭތަނެއްގައި ނުކެރޭނެ ތިކަން ކުރާކަށް. ރަށުންބާލާނަން.\nއޮގަސްޓް 16, 2019 02:29\nއޮގަސްޓް 16, 2019 18:18\nއަނބިދަރީން ބިދޭސީންނައް ދޫކޮއްފައިވާ ގައުމެއްގައި ތިޔާއީ އަދި މައްސަލައެއް ނޫނެއްނޫން.


Covid baleega singaa eh maruvumun, 28 Elephant in sample nagai test kuranee - Hali News\nކޮވިޑްބަލީގައި ސިންގާއެއް މަރުވުމުން، 28 އެތުން ސާމްޕަލް ނަގައި ޓެސްޓްކުރަނީ\n10 June 2021, 03:04\nއިންޑިއާގެ ދެކުނުގެ ޓެމިލް ނާޑޫ ސްޓޭޓްގެ ފޮރެސްޓް ރިޒާވެއްގައި ދިރިއުޅޭ 28 އެތެއް، ކޮވިޑް-19 އަށް ޓެސްޓު ކޮށްފިއެވެ.\nއެތްތައް ކޮވިޑަށް ޓެސްޓްކުރީ، އެ ފޮރެސްޓުގެ ވެންޑަލޫރު ޒުލުގައި އުޅޭ، ދުނިޔެއިން ވަރަށް މަދުންނޫނީ ފެނިފައިނުވާ ބާވަތުގެ ސިންގާއެއް ކޮވިޑްބަލީގައި މަރުވުމާ ގުޅިގެންނެވެ.\nމިއީ، ކޮވިޑްބަލީގައި އިންޑިއާއިން ޖަނަވާރެއް މަރުވިކަން މިހާތަނަށް ކަށަވަރުވެފައިވާ ފުރަތަމަ ފަހަރެވެ.\nޗެންނާއީގެ ވެންޑަލޫރު ޒުލުގައި އުޅޭ އަންހެން ސިންގާ މަރުވެފައިވަނީ މިމަހުގެ ކުރީކޮޅުގައެވެ. އޭތީގެ އުމުރަކީ9އަހަރު ކަމަށް އޮފިޝަލުންނާ ހަވާލާދީ ޗެންނާއީގެ ނޫސްތަކުން ބުނެފައި ވެއެވެ.\nމަރުވި ސިންގާއަކީ، ޒުލުން ކޮވިޑަށް ޕޮޒިޓިވްވެފައިވާ9ސިންގާގެ ތެރެއިން ސިންގާއެއް ކަމަށާއި، އިތުރު2ސިންގާ ކޮވިޑްބަލީގެ ސަބަބުން މިހާރުވެސް ސީރިއަސް ހާލަތުގައި އެބައޮތް ކަމަށް ވެއެވެ.\nޓެމިލް ނާޑޫގެ މުޑުމަލައި ޓައިގަރ ރިޒާވްގައި މަސައްކަތްކުރާ ފޮރެސްޓް ރޭންޖަރއަކު ބުނީ، ސިންގާތައް ކޮވިޑަށް ޕޮޒިޓިވްވުމާ ގުޅިގެން ރައްކާތެރި ފިޔަވަޅެއްގެ ގޮތުން އެ ރިޒާވްގައި އުޅޭ އެތްތައް ކޮވިޑަށް ޓެސްޓްކުރުމަށް އެމީހުންނަށް އެންގީ ކަމަށެވެ.\nމިދިޔަ އަންގާރަ ދުވަހު 28 އެތުގެ ސާމްޕަލް ނަގާފައިވަނީ ނޭފަތުންނާއި ފޫކޮޅުންނެވެ. ސާމްޕަލް ނެގި އެތްތަކުގެ ތެރޭގައި ކުޑަ ދެ އެތްވެސް ހިމެނެއެވެ.\nސާމްޕަލް ނެގުމަށްފަހު އުތުރުގެ ސްޓޭޓެއް ކަމަށްވާ އުއްތަރް ޕްރަދޭޝްގައި ހުންނަ އިންޑިއަން ވެޓެރިނަރީ ރިސާޗް އިންސްޓިޓިއުޓަށް މިހާރުވަނީ ޓެސްޓްކުރަން ފޮނުވާފައެވެ. ނަތީޖާ ލިބެން ހަފްތާއެއް ނަގާނެ ކަމަށް ވެއެވެ.\nއެތްތަކުން ސާމްޕަލް ނަގާ ވީޑިއޯ ފޮރެސްޓް ރިޒާވުންވަނީ މީޑިއާއާ ހިއްސާ ކޮށްފައެވެ.\nސާމްޕަލް ނެގި އެތްތަކަކީ ތަމްރީނު ކޮށްފައިވާ އެތްތަކެއް ކަމުން ސާމްޕަލް ނެގުމުގައި އެއްވެސް ދައްޗެއް ކުރިމަތި ނުވާކަން ވީޑިއޯއިން އެނގެއެވެ.\nމީޑިއާއާ ވާހަކަ ދެއްކި ފޮރެސްޓް ރޭންޖަރ ބުނީ، އެތްތަކުގެ ކިބައިން ބަލީގެ އެއްވެސް އަލާމާތެއް ނުފެންނަ ކަމަށާއި، ޓެސްޓު ހަދަނީ ރައްކާތެރި ފިޔަވަޅެއްގެ ގޮތުން ކަމަށެވެ.\nޗެންނާއީގެ ވެންޑަލޫރު ޒުލުގައި އުޅޭ9ސިންގާއެއް ކޮވިޑަށް ޕޮޒިޓިވްވެ އަދި އޭގެ ތެރެއިން އެކަތި ބަލީގައި މަރުވެފައި ވާއިރު، އިންޑިއާގެ އިރުމަތީ ސްޓޭޓެއް ކަމަށްވާ ޖަރްޚަންދުގެ ޒުލެއްގައި ދިރިއުޅޭ 21 ސިންގާއެއްވެސް މިދިޔަ ހަފްތާގައި ކޮވިޑަށް ޓެސްޓު ކޮށްފައި ވެއެވެ.\nއެ ސިންގާތައް ޓެސްޓްކުރީ، ޒުލުގައި އުޅޭ އުމުރުން 10 އަހަރުގެ ސިންގާއެއް ވަރަށް ބޮޑަށް ހުންއައިސްފައި މަރުވުމާ ގުޅިގެންނެވެ.\nމަރުވި ސިންގާގެ ފުރަތަމަ ހެދި ޓެސްޓުން ކޮވިޑަށް ނެގަޓިވް ވެފައިވާ ކަމަށާއި، ނަމަވެސް އޮފިޝަލުން މިހާރު އިންތިޒާރު ކުރަމުންދަނީ އާރްޓީ-ޕީސީއާރް ޓެސްޓުގެ ނަތީޖާއަށް ކަމަށް މީޑިއާއިން ރިޕޯޓް ކޮށްފައި ވެއެވެ.\nމުޅި ދުނިޔޭގައި ފެތުރެމުންދާ ކޮވިޑްބަލި، އިންސާނުގެ އިތުރުން ޖަނަވާރުންނަށްވެސް ޖެހެމުންދާކަން ދުނިޔޭގެ ބައެއް ގައުމުތަކުން ކުރިން ރިޕޯޓްކޮށްފައި ވެއެވެ.\nއެގޮތުން، ސިންގާއާއި، ކުއްތާފަދަ ޖަނަވާރުތަކަށް ބަލިޖެހިގެން ރިޕޯޓްކޮށްފައި ވެއެވެ. އެންމެ ގިނައިން ބެލިޖެހުނު ކަމަށް ރިޕޯޓްކޮށްފައިވަނީ ކުއްތާއަށެވެ.\nއިތުރު ލިޔުންތައް ކޮރޯނާ ވައިރަަސް އިންޑިއާ


Haafizunge Bageechaain Alhafiza Maaisha AbduhRaheem | Dhiislam\nނ ލަންދޫ ކިނާރާގޭ، ޢުމުރުން 23އަހަރުގެ އަލްޙާފިޡާ މާޢިޝާ ޢަބްދުއްރަޙީމަކީ އޭނާގެ މަންމަ ޝަމީމާ މޫސާ އާއި ޢަބްދުއްރަޙީމް ޢަބްދުﷲގެ 8ކުދިންގެ ތެރެއިން 5ވަނަ ކުއްޖާއެވެ.\nމާޢިޝާ އަކީ 2019ވަނަ އަހަރު ޙާފިޡް ކަމުގެ ސަނަދު ޙާސިލްކޮށްފައިވާ ޙާފިޡާއެކެވެ. ޢުމުރުން 18އަހަރުގައި ޤުރުއާން ހިތުދަސްކުރަން ފެށި މާޢިޝާ، 2އަހަރާއި ހަތަރުމަސް ދުވަހުން ޤުރުއާން ހިތުދަސްކޮށް ނިންމައިލައިފިއެވެ.\nމާޢިޝާ ޤުރުއާން ހިތުދަސް ކުރަން ޝައުޤުވެރިކަން އުފެދުނީ މަދަރުސީ ދައުރުއްސުރެ ޤުރުއާންގެ ކިޔެވުމާއި ހިތުދަސްކުރުމުގެ ތެރޭގައި އުޅެވިފައި ހުރުމުން ކަމަށް މާޢިޝާ ބުނެއެވެ.\nމަދަރުސީ ދައުރު ނިންމުމަށް ފަހު ޤުރުއާން ހިތުދަސް ކުރުމުގެ މަސައްކަތް ފެށުމުން އިތުރު ދަތިކަމެއް ދިމާނުވިޔަސް ޙިފްޡް ކުރުމުގެ ވަކި ހިސާބަކުން އަލަތު ދަރިފުޅަށް ބަލިވެ އިނދެ މާބަނޑު ދުވަސް ވަރު ގުނަން ޖެހުމުން ދަތިކަމެއް ދިމާވިޔަސް މާޢިޝާ ވަނީ ކާމިޔާބު ކަމާއިއެކު އެކަން ނިންމައިލައިފައެވެ.\nމި މަތިވެރި މަސައްކަތުގައި މާޢިޝާ އަށް އެންމެ ބޮޑު އެހީތެރިކަމެއް ދިނީ އޭނާގެ މަންމަކަމުގައި އޭނާ ބުނެއެވެ. ބައްޕައާއި ޢާއިލާގެ އެންމެހާ މެންބަރުންގެ އެހީތެރިކަން މާޢިޝާ ފާހަގަ ކުރީ ހިތުގެ ފުންމިނުނެވެ.\nޤުރުއާން ހިތުދަސް ޙާފިޡަކަށް ވެވުމަކީ ޙަޔާތުގައި ޙާސިލް ކުރެވުނު އެންމެ ބޮޑު ކާމިޔާބު\nއަދި ކިޔަވައި ދެއްވި މުދައްރިސުންގެ އެހީތެރިކަމާއި އެއްބާރުލުން މާޢިޝާ ފާހަގަ ކުރީ އުފަލާއި އެކުއެވެ.\nޤުރުއާނުގެ ދާއިރާއިން އިތުރަށް ޙާސިލް ކުރަން ބޭނުންވާ ކަމަކީ ޢިޖާޒާ ޙާސިލް ކުރުންކަމަށް މާޢިޝާ ބުނެއެވެ.\nމުސްތަޤްބަލުގައި މެޑިކަލް ޑޮކްޓަރެއްގެ ހައިސިއްޔަތުން ޤައުމަށް ޚިދްމަތް ކުރަން ބޭނުންވާ މާޢިޝާ ބުނާގޮތުން ޤުރުއާން ހިތުދަސް ޙާފިޡަކަށް ވެވުމަކީ ޙަޔާތުގައި ޙާސިލް ކުރެވުނު އެންމެ ބޮޑު ކާމިޔާބެވެ.\nމިވަގުތު މިޞްރުގެ އަލްއަޒްހަރް ޔުނިވަރސިޓީގައި އެމްބީބީއެސް ކިޔަވަމުން އަންނަ މާޢިޝާއަކީ މަދަރުސީ ދައުރުގައި ޤުރުއާން ކިޔެވުމުގެ ޤައުމީ މުބާރާތުންނާއި ފަލާޙް މުބާރާތުން ވެސް ވަނަވަނަ ހޯދައިފައިވާ ކާމިޔާބު ޙާފިޡާއެކެވެ.\nތަޢުލީމީ ގޮތުން ކާމިޔާބު މީހަކަށްވެ ޤައުމަށް ޙިދްމަތް ތެރި ދަރިއަކަށް ބޭނުންވާ މާޢިޝާ އަކީ އަލްމަދްރަސަތުލް ޢަރަބިއްޔަތުލް އިސްލާމިއްޔާއިން ޝަހާދާ ޘާނަވިއްޔާ ޙާސިލް ކޮށްފައިވާ ދަރިވަރެކެވެ. އަދި މާޢިޝާ ވަނީ އެމަދަރުސާގެ ކެޕްޓަން ކަންވެސް ކޮށްފައިވެއެވެ. އަދި 2015ވަނަ އަހަރު މުޅި މަދަރުސާއިން ހުރިހާ ގޮތަކުން އެންމެ ރަނގަޅު ދަރުވަރުގެ ޝަރަފުވެރި މަޤާމުވެސް މާޢިޝާ ހޯދައިފައިވެއެވެ.\nޑރ. މޫސާ އަންވަރު ހަސަން4ދުވަސް ކުރިން\nޢަލީ ރިޟްވާން - އދ.މާމިގިލި6ދުވަސް ކުރިން


Surah الشمس - Aya count 15\nوَالشَّمْسِ وَضُحَاهَا ( 1 )\nއިރާއި، އޭގެ އަލިކަން ގަންދެއްވަމެވެ.\nوَالْقَمَرِ إِذَا تَلَاهَا (2)\nއަދި ހަނދު އޭގެ ފަހަތުންދާހިނދު ހަނދު، ގަންދެއްވަމެވެ.\nوَالنَّهَارِ إِذَا جَلَّاهَا (3)\nއަދި ދުވާލު، އެ އިރު ފާޅުކޮށްފިހިނދު، އެ ދުވާލު ގަންދެއްވަމެވެ.\nوَاللَّيْلِ إِذَا يَغْشَاهَا (4)\nއަދި ރޭގަނޑު، އެ އިރު ނިވާކުރާހިނދު، އެ ރޭގަނޑު ގަންދެއްވަމެވެ.\nوَالسَّمَاءِ وَمَا بَنَاهَا (5)\nއަދި އުޑާއި، އެ އުޑު ބިނާކުރެއްވި ކަލާނގެ ގަންދެއްވަމެވެ.\nوَالْأَرْضِ وَمَا طَحَاهَا (6)\nوَنَفْسٍ وَمَا سَوَّاهَا (7)\nއަދި نفس އާއި، އެ نفس ފުރިހަމަކުރެއްވި ކަލާނގެ ގަންދެއްވަމެވެ.\nفَأَلْهَمَهَا فُجُورَهَا وَتَقْوَاهَا ( 8 )\nފަހެ، އެކަލާނގެ އެ نفس އަށް (ގެއްލުންހުރި) ނުބައިގޮތާއި (ފައިދާހުރި) ހެޔޮގޮތް އެނގުމުގެ ވިސްނުން ދެއްވިއެވެ.\nقَدْ أَفْلَحَ مَن زَكَّاهَا (9)\nއެ نفس طاهر ކޮށްފިމީހާ، ކާމިޔާބުވެއްޖެކަން ކަށަވަރެވެ.\nوَقَدْ خَابَ مَن دَسَّاهَا ( 10 )\nއަދި އެ نفس އަށް އުނިކަން ދީފިމީހާ، ނާކާމިޔާބުވެއްޖެކަން ކަށަވަރެވެ.\nكَذَّبَتْ ثَمُودُ بِطَغْوَاهَا ( 11 )\nثمود ބާގައިމީހުން، އެއުރެންގެ އަނިޔާވެރިކަމުން (އެއުރެންގެ ނަބިއްޔާ) ދޮގުކުރޫއެވެ.\nإِذِ انبَعَثَ أَشْقَاهَا ( 12 )\nއެއުރެންކުރެ އެންމެ އަބާއްޖަވެރިމީހާ (ޖަމަލު މެރުމަށް) އަވަސްވެގަތްހިނދެވެ.\nفَقَالَ لَهُمْ رَسُولُ اللَّهِ نَاقَةَ اللَّهِ وَسُقْيَاهَا ( 13 )\nފަހެ، އެއުރެންނަށް اللَّه ގެ رسول އާ (އެބަހީ: صالح ގެފާނު) ވިދާޅުވިއެވެ. اللَّه ގެ ޖަމަލަށާއި، އޭގެ ބުއިމަށް ރައްކާތެރިވާށެވެ!\nفَكَذَّبُوهُ فَعَقَرُوهَا فَدَمْدَمَ عَلَيْهِمْ رَبُّهُم بِذَنبِهِمْ فَسَوَّاهَا ( 14 )\nފަހެ، އެއުރެން އެކަލޭގެފާނުގެ ބަސްފުޅު ދޮގުކުޅައޫއެވެ. ދެން އެއުރެން އެ ޖަމަލު މަރައިލޫއެވެ. ފަހެ، އެއުރެންގެ ފާފައިގެ ސަބަބުން އެއުރެންގެ ވެރިރަސްކަލާނގެ އެއުރެންގެ މައްޗަށް عذاب ފޮނުއްވިއެވެ. އަދި އެއުރެން އެންމެން، އެ عذاب ގައި ހަމަހަމަ ކުރެއްވިއެވެ.\nوَلَا يَخَافُ عُقْبَاهَا ( 15 )\nއަދި އެ عذاب ގެ ނަތީޖާއާމެދު، އެކަލާނގެ ބިރުވެތިވެވޮޑިގެނެއްނުވެއެވެ.


Jaluthakuge Haalathu Rangalhukoh Insaane Hagguthah Kashavarukuraanan: Imran\n10 އޭޕްރީލް 20192ކޮމެންޓް\nޖަލުތަކުގެ ހާލަތު ރަނގަޅުކޮށް އިންސާނީ ހައްގުތައް ކަށަވަރުކުރާނަން: އިމްރާން\nޖަލުތަކުގެ ހާލަތުރަނގަޅުކޮށް އިންސާނީ ހައްގުތައް ކަށަވަރުކުރާނަން ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nއިމްރާން މިހެން ވިދާޅުވީ، މޯލްޑިވްސް ކަރެކްޝަނަލް ސަރވިސް އިން ހުޅުމާލޭ ޖަލުގައި ގާއިމްކޮށްފައި ހުންނަ ޑިޓެންޝަން ސެންޓަރުގައި އަލަށް ހެދި ޔުނިޓް މިއަދު ހުޅުވުމަށް ބޭއްވި ރަސްމިއްޔާތުގައެވެ.\nޔުނިޓް ހުޅުއްވައިދެއްވުމަށްފަހު މިނިސްޓަރ އޮފް ހޯމްއެފެއާޒް އިމްރާން ޢަބްދުﷲ ވިދާޅުވީ ގަވާއިދާ ހިލާފަށް އުޅޭ ބިދޭސީންގެ މައްސަލައަކީ ރާއްޖޭގައި ބޮޑު މައްސަލައެއްކަމަށާއި، އެމައްސަލަ ހައްލުކުރުމަކީ ސަރުކާރުގެ މުހިންމު އަމާޒެއްކަމަށެވެ. އަދި ސަރުކާރުގެ އަމާޒަކީ ޖަލުތަކުގެ ހާލަތު ރަނގަޅުކޮށް އިންސާނީ ހައްގުތައް ކަށަވަރުކުރުން ކަމަށެވެ.\n"އަޅަމުން އަންނަ ފިޔަވަޅުތަކަކީ އިންސާނީ ހައްޤުތަކާއި، ރާއްޖޭގެ ޤާނޫނުތަކާއި، ބައިނަލްއަޤްވާމީ މިންގަނޑުތަކަށްފެތޭ ހަމަޔަކުން އަޅާފިޔަވަޅުތަކެއްކަން ކަށަވަރުކުރުމުގެ މަސައްކަތް ކުރާނަން.ސަރުކާރުގެ އަމާޒަކީ ޖަލުތަކުގެ ޙާލަތު ޖުމްލަގޮތެއްގައި ރަނގަޅުކޮށް، އިންސާނީ ހައްގުތައް ކަށަވަރުކޮށްދިނުން،" އިމްރާން ވިދާޅުވިއެވެ.\nހުޅުމާލެ ޑިޓެންޝަން ސެންޓަރަކީ ރާއްޖޭގައި ޤަވާއިދާ ޚިލާފަށް އުޅޭ ބިދޭސީން، އެމީހުންގެ ޤައުމަށް އަނބުރާ ފޮނުވާލެވެންދެން، މޯލްޑިވްސް ކަރެކްޝަނަލް ސަރވިސްގެ ބެލުމުގެ ދަށުގައި ބައިތިއްބާ ތަނެވެ. މިއަދު ހުޅުވި ޔުނިޓަކީ ދެގޮޅި ހިމެނޭ ޔުނިޓެކެވެ. ދެގޮޅިވެސް ތައްޔާރުކޮށްފައިވާނީ މަންޑޭލާ ރޫލްގައި ހިމެނޭ މިންގަނޑަށްވުރެ ރަނގަޅަށްކަމަށް ހޯމް މިނިސްޓްރީން ބުނެއެވެ.\nމިއަދު ހުޅުވި ޔުނިޓްގެ ކޮންމެ ގޮޅިއެއްގައިވެސް ގިނަވެގެން ބައިތިއްބާނީ 20 މީހުންނެވެ. އެމީހުން ނިދުމަށް ކޮންމެ ގޮޅިއެއްގައިވެސް ބަހައްޓާފައި ހުންނާނީ ބަންކް ބެޑެވެ.\n28 ފޫޓް 17 ފޫޓްގެ ދެ ގޮޅި ހިމެނޭ ޔުނިޓް ތައްޔާރުކޮށްފައިވަނީ، ޔުނިޓްގެ ކުރިމަތިން ހުސްޖާގަ އޮންނަ ގޮތަށެވެ. ދުވާލުގެ ވަގުތުތަކުގައި ގޮޅިތަކުގައި ތިބުމުގެ ބަދަލުގައި، ގޮޅީން ބޭރުގައި ވަގުތު ހޭދަކުރެވޭނެއެވެ. ހުސްބިމުގައި ކައިބޮއި ހެދުމަށްޓަކައި މެސްރޫމެއްވެސް ހުންނާނެއެވެ. މީގެ އިތުރުން، މި ސެންޓަރުގެ ތެރޭގައި، ނަމާދު ކުރުމަށްޓަކައި ވެސް ވަކި ޔުނިޓެއް ހާއްސަ ކުރެވިފައިވާކަމަށް ހޯމް މިނިސްޓްރީން ބުނެއެވެ.\nޖަލު ބިދޭސީން ހޯމް މިނިސްޓްރީ\nﷲ ޝޭހު އިމުރާނުގެ މަސައްކަތުގައި ބަރަކާތް ލައްވައި ހިދާޔަތާއި ހެޔު ތައުފީޤް ދެއްވާށި! އަޅަމެނަށް ހިދާޔަތާއި ހެޔު ތައުފީޤް މިންވަރު ކުރައްވާށި! އާމީން\nއިންސާނީ ހައްގުތަކުގެ ބަދަލުގައި ކުރީގަ އިސްލާމީ ހައްގުތައް ޕުރޮމޯޓުކުރި މީހުންގެ ރާގު އިންސާނީ ހައްގުތަކައްވާމަންޒަރު އެބަފެނޭ...


ސޯޝަލް މީޑިއާ ބޭނުންކޮށްގެން ވެސް ސުވަރުގެ ވަނުގެ ފުރުސަތު ތަނަވަސް ކުރެވިދާނެ: މުފްތީ މެންކް – Dhuvas Online\nސޯޝަލް މީޑިއާ ބޭނުންކޮށްގެން ވެސް ސުވަރުގެ ވަނުގެ ފުރުސަތު ތަނަވަސް ކުރެވިދާނެ: މުފްތީ މެންކް\nސޯޝަލް މީޑިއާ އަކީ މިއަދު އެއާއި ނުލައި އިންސާނުންނަށް ނުއުޅެވޭނެ ވަސީލަތަކަށް ވާއިރު، ސޯޝަލް މީޑިއާ އަކީ ވެސް އަހަރެމެންގެ އުޚުރަވީ ހަޔާތް ބާއްޖަވެރި ކުރެވިދާނެ ވަސީލަތެކެވެ. އެގޮތުން މި ވަސީލަތް ބޭނުންކޮށްގެން ވެސް ކުރިއަށްވުރެ ފަސޭހަކޮށް ސުވަރުގެ ހޯދިދާނެ ކަމަށް ދުނިޔޭގެ މަޝްހޫރު ދީނީ އިލްމުވެރިޔާ މުފްތީ އިސްމާއިލް މެންކް ވެސް ވަނީ ވިދާޅުވެފައެވެ.\nއެގޮތުން މުފްތީ މެންކް ދެއްވާފައިވާ ދަރުހެއްގައި ވިދާޅުވީ، ކުރިން ބަޔަކާ ވާހަކައެއް ދެއްކުމަކީ ނުވަތަ މެސެޖެއް ފޯރުކުރުމަކީ އުނދަގޫ ކަމެއް ނަމަވެސް، މިހާރު ސޯޝަލް މީޑިއާ މެދުވެރިކޮށް އެއްފަހަރާ އެތައް މިލިއަން ބަޔަކަށް، ކާކުކަން ނޭނގޭ ގޮތަށް ވެސް ވާހަކަ ދެއްކޭ ކަމަށެވެ.\nއެހެންކަމުން ސޯޝަލް މީޑިއާ މެދުވެރިކޮށް ހިއްސާ ކުރާ ތަކެއްޗަކީ ރަނގަޅު ނުވަތަ ހެޔޮ ނަސޭހަތެއްދޭ މެސެޖެއް ނަމަ އެ އެމީހަކަށް އެކަމުގެ ސަވާބާއި ދަރުމަ ލިބިގެންދާނެ ކަމަށް މުފްތީ މެންކް ވިދާޅުވި އެވެ.\nސަބަބަކީ އެ ހިއްސާ ކުރާ އެއްޗެއްގެ ސަބަބުން އެތައް މިލިއަން މީހުންނަށް ރަނގަޅު މެސެޖެއް ފޯރުކޮށްދީ އެހެން މީހުންނަށް ވެސް ތެދުމަގު ލިބެން މަގުފަހިވެދާނެތީ އެވެ.\n“ސޯޝަލް މީޑިއާ ބޭނުންކޮށްގެން ވެސް ކުރިއަށް ވުރެ ފަސޭހަކޮށް ސުވަރުގެ ހޯދިދާނެ،” މުފްތީ މެންކް ވިދާޅުވި އެވެ.\nމުފްތީ މެންކް ވިދާޅުވީ، ސޯޝަލް މީޑިއާ މެދުވެރިކޮށް ރަނގަޅު ތަކެތި ފޯރުކޮށްދިނުމުން މީހުންނަށް ސުވަރުގެ ހޯދޭ އުސޫލުން ސޯޝަލް މީޑިއާގައި ނުބައި ހަބަރާއި މަންޒަރު ފަތުރާ މީހުންނަށް އެކަމުގެ ގެއްލުމާއި ހަލާކު ލިބޭނެ ކަމަށެވެ.\nސޯޝަލް މީޑިއާ މެދުވެރިކޮށް ހިއްސާކުރާ އިސްލާމްދީނާ ހިލާފު ފޮޓޯ އަދި ވީޑިއޯތައް އެތައްބަޔަކަށް ފެންނަމުންދާއިރު އެބައި މީހުންގެ ވެސް ފާފަ، އެ އެއްޗެއް ހިއްސާކުރި މީހެއްގެ ބޮލުގައި އެޅިގެންދާނެ ކަމަށް ޝައިޚް ވިދާޅުވި އެވެ.\nއެހެންކަމުން “ވަޅިއެއް ފަދައިން ބޭނުން ކުރެވޭ” ސޯޝަލް މީޑިއާ ބޭނުން ކުރަންވާނީ އެއިން ތިމާ ސުވަރުގެއަށް ވާސިލް ކޯށްދޭ ވަސީލަތެއްގެ ގޮތުގައި ކަމަށް މުފްތީ މެންކް ވިދާޅުވި އެވެ.\nއަދި އެފަދަ ޓެކްނޮލޮޖީގެ ވަސީލްތްތައް ބޭނުންކުރަންވާނީ އެއިން ތިމާއާއި އެހެންމީހުންނަށް ވެސް ލާބަޔާއި މަންފާ ލިބޭ، ހެޔޮ ހަބަރާއި މައުލޫމާތު ފަތުރާ މުންކަރާތްތައް ނަހީކުރާން ބާރު އަޅާނެ ގޮތައްކަމަށް ވެސް މުފްތީ މެންކް ވިދާޅުވި އެވެ.\nސޫރަތުލް އަންކަބޫތުގެ ތޭރަވަނަ އާޔަތުގައި ﷲ ވަހީ ކުރައްވާފައިވާ ބަސްފުޅެއްގެ މާނައިގަ ވެއެވެ. “އަދި ހަމަކަށަވަރުން އެއުރެންގެ އަމިއްލަ ނަފްސުގެ ފާފަތަކާއި، އަމިއްލަ ފާފަތަކާ އެކު އެއުރެން (މަގުފުރެއްދި މީހުން)ގެ ފާފަތައް ވެސް އެއުރެން އުފުލާނެތެވެ. އަދި ހަމަކަށަވަރުން އެއުރެން ހަދައި އުޅުނު ދޮގުތަކާމެދު ޤިޔާމަތްދުވަހުން އެއުރެންނާ ސުވާލު ކުރައްވާހުއްޓެވެ.”


Vass nudhuvumaai raha nulun: Coronavirus ge alaamaathakah vedhaane | Mihaaru\nވަސް ނުދުވުމާއި ރަހަ ނުލުން: ކޮރޯނާވައިރަސްގެ އަލާމާތަކަށް ވެދާނެ\nކޮރޯނާވައިރަހަށް ޓެސްޓްކުރަން ސާމްޕަލް ނަގަނީ\nމިކަން އެނގުނީ ކޮރޯނާވައިރަސް އިން ޖެހޭ ކޮވިޑް-19 އަށް ޝައްކުވާ މީހުން، އެ މީހުންނަށް ދިމާވާ ކަންކަން ހިއްސާކުރެވޭ ގޮތަށް ހަދާފައިވާ އެޕްލިކޭޝަނެއް މެދުވެރިކޮށް އެއްކުރި މައުލޫމާތުގެ މައްޗަށް ކިންގްސް ކޮލެޖް ލަންޑަންގެ ޓީމަކުން ހެދި ދިރާސާއަކުންނެވެ.\nވަސް ނުދުވުމާއި ރަހަ ނުލުމަކީ ނޭވާލާ ނިޒާމަށް ޖެހޭ އެހެން ބައެއް ބަލިތަކުގެ ސަބަބުން ވެސް ދިމާވާ ކަމެކެވެ. އެގޮތުން އެންމެ އާދައިގެ އަރިދަފުސް ރޯގާއެއްގެ ސަބަބުން ވެސް އެހެން ވެދާނެ އެވެ. ތަޖުރިބާކާރުން ވިދާޅުވާ ގޮތުގައި ކޮރޯނާވައިރަސްގެ އެންމެ އާންމު އެއް އަލާމާތަކީ ހުން އައުމާއި ގިނައިން ކެއްސުމެވެ.\nއެހެންވެ، މި ދުވަސްވަރު ހުން އައިސް ކެއްސާ ނަމަ އެ މީހަކު އެހެން މީހުންނާ އެކަހެރިވެގެން އުޅުމަށް ސިއްހީ ތަޖުރިބާކާރުން ލަފާ ދެއްވަ އެވެ.\nދިރާސާ އިން އެނގުނީ ކޮން ކަމެއް؟\nކިންގްސް ކޮލެޖްގެ ދިރާސާ ޓީމުން ބޭނުވީ ކޮރޯނާވައިރަސް ހަށިގަނޑަށް ވަނުމުން ފެންނަ އަލާމާތްތައް ފަސޭހައިން ދެނެގަނެ ބައްޔާ ދެކޮޅަށް މަސައްކަތްކުރާ މީހުންނަށް ބަލި ދެނެގަތުމުގައި ފަސޭހަވާނެ ގޮތްތަކެއް ހޯދައިދޭށެވެ.\nމި މައުލޫމާތު އެއްކުރަން ބޭނުންކުރި "ކޮވިޑް ސިމްޕްޓަމް ޓްރެކާ" އެޕަށް މީހުން ދިން މައުލޫމާތަށް ބަލާއިރު؛\n- 53 ޕަސެންޓް މީހުން، ވަރުދެރަވެ ނުވަތަ ވަރުބަލިވާ ކަމަށް ބުނެފައިވެ އެވެ.\n- 29 ޕަސެންޓް މީހުންނަށް ކެއްސުން ތަޖުރިބާކުރަންޖެހުނެވެ.\n- 28 ޕަސެންޓް މީހުން ބުނި ގޮތުގައި ނޭވާ ކުރުވި އެވެ.\n- 18 ޕަސެންޓް މީހުން ވަނީ ވަސް ނުދުވުމާއި ރަހަ ނުލުމުގެ މައްސަލަ ދިމާވި ކަމަށް ބުނެފަ އެވެ.\n- 10.5 ޕަސެންޓް މީހުން ހުން އައި ކަމަށް ބުންޏެވެ.\nއެޕަަށް މައުލޫމާތު ދިން 400،000 އަށް ވުރެ ގިނަ މީހުންގެ ތެރެއިން 1،702 މީހަކު ކޮވިޑް-19 އަށް ޓެސްޓްކުރި ކަމަށް އެ އެޕް މެދުވެރިކޮށް ރިޕޯޓްކޮށްފައިވެ އެވެ. މީގެ ތެރެއިން 579 މީހަކު ބައްޔަށް ޕޮޒިޓިވްވި އެވެ. 1،123 މީހުންގެ ނަތީޖާ އައީ ނެގެޓިވް ކޮށެވެ.\nޕޮޒިޓިވްވި މީހުންގެ ތެރެއިން، ފަސް ބައިކުޅަ ތިން ބައި ނުވަތަ 59 ޕަސެންޓް މީހުން އެ މީހުންގެ ކިބައިން ފެނުނު އަލާމާތްތައް ކިޔައިދިން އިރު އޭގެ ތެރޭގައި ވަސް ނުދުވުމާއި ރަހަ ނުލުން ހިމެނެ އެވެ.\nމިއީ ބަލީގެ ނިޝާނެއްގެ ގޮތުގައި ގަބޫލުކުރަންވީތަ؟\nތަޖުރިބާކާރުން ބުނަނީ ވަސް ނުދުވުމާއި ރަހަ ނުލުމަކީ ކޮރޯނާވައިރަސް ހުރި ކަމުގެ އަލާމާތެއްގެ ގޮތުގައި ބަލައިގަންނަންޖެހޭ ވަރުގެ ހެއްކެއް އަދި ނެތް ކަމަށެވެ.\nޕަބްލިކް ހެލްތު އިންގްލެންޑް އަދި ޑަބްލިޔުއެޗްއޯ އިން ވެސް މިކަން އަދި، ބަލީގެ އަލާމާތެއްގެ ގޮތުގައި ބަލައިގެންފައެއް ނުވެ އެވެ.\nއީއެންޓީ ޔޫކޭގެ ޑޮކްޓަރުން ވިދާޅުވީ ވަސް ނުދުވުމާއި ރަހަ ނުލުމުގެ މައްސަލަ، ކޮރޯނާވައިރަސް ހުންނަ މީހުންނަށް ދިމާވުން އެއީ އާދަޔާ ހިލާފް ކަމެއް ނޫން ކަމަށެވެ. އަދި މިއީ ސީދާ ކޮވިޑް-19 ގެ ސަބަބުން ދިމާވާ ކަމެއް ނޫން ކަމަށް ވެސް ބުންޏެވެ. އެހެންވެ އެތަނުން ބުނީ ވަސް ނުދުވުމާއި ރަހަ ނުލުމުގެ މައްސަލަ ދިމާވެއްޖެ ނަމަ އެއީ ވެސް ބަލީގެ އަލާމާތަކަށް ބަލައިގެން ވީހާވެސް އަވަހަކަށް ޓެސްޓްކޮށް ރައްކާތެރިކަމުގެ ފިޔަވަޅު އެޅުން ބުއްދިވެރި ކަމަށް ބުންޏެވެ.\nދިރާސާގައި އިސްކޮށް ހުންނެވި ޕްރޮފެސަ ޓިމް ސްޕެކްޓާ ވިދާޅުވީ ކޮވިޑް-19 ޖެހުމުން ފެންނަ އަލާމާތްތަކަށް ބަލާއިރު ވަސް ނުދުވުމާއި ރަހަ ނުލުމުގެ މައްސަލަ ދިމާވުމުގެ ފުރުސަތު ތިން ގުނަ އިތުރު ކަމަށެވެ. -- ބީބީސީ\nސިއްހަތު ސައިންޓިފިކް ރިސާޗް\nކީމޯ ނެގީމަ ވާގޮތް\nދިވެހިން ލިޔެފައި ހުންނަ އެއްޗެހި ގިނަ ދިވެހިންނަކަށް ނުވިސްނޭ. ޢެއީ ގިނަ ދިވެހިންގެ ދިވެހި ބަހުގެ ފެންވަރު ދަށްކަމުން. ސުކޫލުގައި އުޅޭއިރު އުޅެނީ މޮޅު އިނގިރޭސިއަކަށް ވާން. ޢެހެނަސް ނަތީޖާއަކީ އެ ގަހު ކޭލަކަށް ނުވެ މި ގަހު ކޭލަކަށް ނުވެ ދިޔުން.\nނިމުނު ތަނުގައި ބީބީސ ޖަހައިފައި އޮތުމުން އުފާކުރަން. ރިފަރެންސް ފުރިހަމަ އަށް އެގެން ހުންނަންޖެހޭ. ވިސްނަން ރަގަޅު އަލާމާތެެއް


Kurendhoo gai BML ge Self Service Banking Khidhumaiy - Rayyithunnah Lui Faseyha kameh - AO News\nބޭންކް އޮފް މޯލްޑިވްސް އިން ޅ. ކުރެންދޫގައި ސެލްފް ސަރވިސް ބޭންކިންގެ ހިދުމަތް ތައާރަފްކޮށްފިއެވެ.\nމިއީ މުޅި ރާއްޖެއަށް ބޭންކިންގ ޚިދުމަތް ފުޅާކުރުމަށް ކުރަމުންދާ އިންވެސްޓްމަންޓްގެ ދަށުން އެރަށުގައި ތަޢާރަފްކުރި ޚިދުމަތެކެވެ.\nބީއެމްއެލް އިން ބުނީ މި އޭޓީއެމް ސެންޓަރުން ވެސް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ނެގުމާއި ފައިސާ ޖަމާކުރުމާއި، ބިލަށް ފައިސާ ދެއްކުމާއި ޓްރާންސްފަރ ކުރުމުގެ ޚިދުމަތް ލިބޭނެ ކަމަށެވެ.\nމި އޭޓީއެމް ސެންޓަރު ކުރެންދޫ ގައި ހުޅުވި އިރު، އެ އަތޮޅުގެ ނައިފަރުގައި ބްރާންޗާއި ސެލްފް ސަރވިސް ބޭންކިންގ ސެންޓަރ މެދުވެރިކޮށް ބީއެމްއެލް އިން އަންނަނީ ޚިދުމަތް ދެމުންނެވެ. އަދި ހިންނަވަރުގައި ވެސް ސެލްފް ސަރވިސް ބޭންކިންގެ ޚިދުމަތް ދަނީ ފޯރުކޮށްދެމުންނެވެ.\nމިކަމާ ގުޅޭ ގޮތުން ބީއެމްއެލް ޑެޕިއުޓީ ސީއީއޯ ޢާއިޝަތު ނޫރައްދީން ވިދާޅުވީ ބޭންކިންގ ޚިދުމަތް ތައާރަފްކޮށް ކުރެންދޫގެ ރައްޔިތުންނަށް ބޭންކިންގ ޚިދުމަތް ފޯރުކޮށްދެވޭކަމީ ލިބޭ އުފަލެއް ކަމަށާއި މި އޭޓީއެމް ސެންޓަރ މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް އެހެން ރަށަކަށް ދަތުރުކުރަން ނުޖެހި ބޭންކިންގ ޚިދުމަތް ހޯދުމަށް އިތުރު ލުއި ފަސޭހަކަމެއް ލިބިގެންދާނެ ކަމަށެވެ.


Hoama in feshigen hudh,dha nunagai beyrugai ulheveyne- kudakudheennah beyrugai ulheveynee haveeru\nމިމަހުގެ 15 ވާ ހޯމަ ދުވަހުން ފެށިގެން ހުއްދަ ނެތި ބޭރުގައި އުޅެވޭނެ ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) އިން ހާމަކޮށްފިއެވެ.\nއެންއީއޯސީން މިކަން ހާމަކޮށްފައިވަނީ ރޭބޭއްވި ނޫސްވެރިންގެ ބައްދަލުވުމުގައެވެ. މިބައްދަލުވުމުގައި ހާމަކޮށްފައިވާގޮތުން މި މަހުގެ 15ވަނަ ދުވަހުން ފެށިގެން ހުއްދަ ނެތި ބޭރަށް ނިކުމެ އުޅެވޭނީ ހެނދުނު 5:00 އިން ރޭގަނޑު 10:00 އަށް ކަމަށެވެ.\nއަދި ކަސްރަތު ކުރުމަށް ހުއްދަ ދެވޭނީ ހެނދުނު 6:00 އިން 9:00އާ ހަމައަށް ކަމަށެވެ. މީގެއިތުރުން ކުޑަކުދިންނަށް ބޭރުގައި އުޅެވޭނީ ބޮޑު މީހަކާއި އެކުގައި ހަވީރު 16:00 އިން ފެށިގެން 18:00އާ ހަމައަށެވެ.\nހޯމަ ދުވަހުން ފެށިގެން ޕާކްތަކާއި މައިޒާންތައް ވެސް ހުޅުވާލާނެ އެވެ. އޭގެއިތުރުން ފިހާރަތަކާއި އޮފީސްތައް ވެސް ހުޅުވޭނެ އެވެ. ފިހާރަތައް ހުޅުވޭނީ ހެނދުނު9ން ރޭގަނޑު 9އަކަށެެވެ. ނަމަވެސް ކެފޭ/ރެސްޓޯރެންޓްތަކަށް އަދިވެސް ދެވޭނީ ޑެލިވަރީ އަދި ޓޭކްއެވޭ ހިދުމަތް އެކަންޏެވެ. އެ ހިދުމަތް ދެވޭނީ ރޭގަނޑު 11 ޖެހުމާ ހަމައަށެވެ. އޭގެ ފަހުން ހުއްދަ ހޯދަން ޖެހޭނެ އެވެ.\nއެންއީއޯސީން ހާމަކޮށްފައިވާގޮތުން ހުއްދަ ނެތި ބޭރުގައި އުޅުމުގެ ހުއްދަ ދިން ނަމަވެސް ގިނަވެގެން އެއް އުޅެވޭނީ ތިން މީހުންނަށެވެ. އެއަށްވުރެ ގިނައިން އެއްވުމަކީ މަނާ ކަމެއް ކަމަށް ވެސް އެންއީއޯސީން ވަނީ ހާމަކޮށްފައެވެ.\nއެންއީ އޯސީން ހާމަކޮށްފައިވާގޮތުން ހުކުރު ދުވަހުން ފެށގެން ( 12 ޖޫން 2020 އިން ފެށިގެން ) ހުރިހާ ރީޓެއިލް ފިހާރަތަކެއް ހުޅުވުމުގެ ހުއްދަ ދެވޭނެއެވެ. ނަމަވެސް އެ ހުއްދަ ދެވޭނީ އިކޮނޮމިކް މިނިސްޓްރީން ނަގަންޖެހޭ ހުއްދަ ހޯދައިގެންކަމަށްވެސް ބުނެފައިއެވެ. ނަމަވެސް ކެފޭ ރެސްޓޯރަންޓުތަކުން ދޭނީ ޓޭކް އަވޭ ނުވަތަ ޑެލިވަރީގެ ހިދުމަތްތައް އެކަންޏެވެ.\nފިހާރަތަކުން ވިޔަފާރި ކުރެވޭނީ ހެނދުނު 9:00 އިން ރޭގަނޑު 21:00 އަށެވެ. އެހެންނަމަވެސް ރޭގަނޑު 23:00އާ ހަމައަށް ޑެލިވަރީގެ ހިދުމަތް ނުވަތަ ޓޭކްއަވޭގެ ހިދުމަތް ލިބޭނެ ކަމަށްވެސް އެންއީއޯސީން ހާމަކޮށްފައިވެއެވެ.